**Príloha č. 3**

**Súhrnná účtovná závierka verejnej správy Slovenskej republiky za rok 2020**

|  |  |  |  |  |
| --- | --- | --- | --- | --- |
| **SÚVAHA K 31. 12. 2020** | | | | |
| **(v tis. eur)** | | | | |
|  |  | **AKTÍVA** | **2020** | **2019** |
| **MAJETOK SPOLU (A+B+C)** | | | **74 917 353** | **66 411 821** |
| **A.** | **pozn. Dlhodobý majetok (A.I. až A.IV.)** | | **59 620 836** | **55 630 070** |
| **A.I.** |  | **Nehmotný majetok** | **617 393** | **661 964** |
|  | *1* | *v tom softvér* | *463 601* | *500 370* |
|  | *2* | *oceniteľné práva* | *25 708* | *31 182* |
|  | *3* | *obstaranie nehmotného majetku* | *101 476* | *107 600* |
|  | *4* | *ostatný nehmotný majetok* | *26 608* | *22 812* |
| **A.II.** |  | **Hmotný majetok** | **51 011 794** | **47 313 027** |
|  | *5* | *v tom stavby* | *29 359 898* | *27 724 672* |
|  | *6* | *pozemky* | *10 030 106* | *9 734 648* |
|  | *7* | *samostatné hnuteľné veci a súbory hnuteľných vecí* | *2 585 777* | *1 913 424* |
|  | *8* | *dopravné prostriedky* | *2 159 953* | *1 750 234* |
|  | *9* | *poskytnuté preddavky* | *1 075 386* | *668 990* |
|  | *10* | *obstaranie hmotného majetku* | *5 067 871* | *4 800 054* |
|  | *11* | *ostatný hmotný majetok* | *732 803* | *721 005* |
| **A.III.** |  | **Finančný majetok** | **7 164 011** | **6 752 648** |
|  | *12* | *v tom cenné papiere a podiely* | *4 666 977* | *4 572 639* |
|  | *13* | *dlhodobé pôžičky* | *1 308 425* | *1 123 415* |
|  | *14* | *termínované účty v bankách* | *29 370* | *67 177* |
|  | *15* | *ostatný dlhodobý finančný majetok* | *1 159 239* | *989 417* |
| **A.IV.** |  | **Pohľadávky** | **827 638** | **902 431** |
| **B.** | **Krátkodobý majetok (B.I. až B.III.)** | | **14 904 086** | **10 405 220** |
| **B.I.** |  | **Zásoby** | **1 440 488** | **1 954 527** |
|  | *16* | *v tom materiál* | *1 125 405* | *1 026 359* |
|  | *17* | *tovar* | *156 026* | *669 277* |
|  | *18* | *výrobky* | *112 227* | *231 505* |
|  | *19* | *ostatné zásoby* | *46 830* | *27 386* |
| **B. II.** |  | **Pohľadávky** | **6 699 134** | **5 205 784** |
|  | *20* | *v tom daňové a colné pohľadávky štátu* | *656 094* | *355 882* |
|  | *21* | *daňové pohľadávky územnej samosprávy* | *41 097* | *30 984* |
|  | *22* | *nedaňové pohľadávky štátu a územnej samosprávy* | *163 985* | *153 671* |
|  | *23* | *odberatelia* | *587 568* | *499 661* |
|  | *24* | *poskytnuté preddavky* | *475 645* | *267 717* |
|  | *25* | *pohľadávky zo zúčtovania s EÚ* | *198 788* | *439 959* |
|  | *26* | *zúčtovanie medzi subjektmi verejnej správy* | *18 948* | *32 788* |
|  | *27* | *ostatné krátkodobé pohľadávky subjektov verejnej správy* | *4 557 009* | *3 425 122* |
| **B.III.** |  | **Finančné účty a krátkodobý finančný majetok** | **6 764 464** | **3 244 909** |
|  | *28* | *v tom bežné bankové účty, pokladnica a ceniny* | *2 733 472* | *2 330 937* |
|  | *29* | *účty Štátnej pokladnice* | *4 025 861* | *908 610* |
|  | *30* | *ostatný krátkodobý finančný majetok* | *5 131* | *5 362* |
| **C.** |  | **Časové rozlíšenie** | **392 430** | **376 531** |

|  |  |  |  |  |
| --- | --- | --- | --- | --- |
| **SÚVAHA K 31. 12. 2020** | | | | |
| **(v tis. eur)** | | | | |
|  |  | **PASÍVA** | **2020** | **2019** |
| **VLASTNÉ IMANIE A ZÁVÄZKY SPOLU (A+B+C)** | | | **74 917 353** | **66 411 821** |
| **A.** | **pozn. Vlastné imanie (A.I až A.III.)** | | **-33 152 716** | **-26 750 811** |
| **A.I.** |  | **Oceňovacie rozdiely** | **19 014** | **72 234** |
| **A.II.** |  | **Výsledok hospodárenia (A.II.1.+A.II.2.)** | **-33 344 399** | **-26 840 724** |
|  | *31* | *nevysporiadaný výsledok hospodárenia min. rokov* | *-26 151 778* | *-25 785 292* |
|  | *32* | *výsledok hospodárenia za účtovné obdobie* | *-7 192 621* | *-1 055 432* |
| **A.III.** |  | **Podiely iných účtovných jednotiek** | **172 669** | **17 679** |
| **B.** | **Záväzky, rezervy, bankové úvery a výpomoci (B.I až B.IV.)** | | **98 298 922** | **84 829 239** |
| **B.I.** |  | **Dlhodobé záväzky** | **51 236 900** | **41 074 407** |
|  | *33* | *v tom štátne dlhopisy* | *44 271 375* | *35 406 855* |
|  | *34* | *bankové úvery* | *5 366 170* | *4 211 178* |
|  | *35* | *ostatné dlhodobé záväzky* | *1 599 355* | *1 456 374* |
| **B.II.** |  | **Dlhodobé rezervy** | **34 045 141** | **31 139 624** |
|  | *36* | *v tom zamestnanecké požitky štátnych rozp. a príspev. organizácií* | *32 467 540* | *29 508 647* |
|  | *37* | *ostatné dlhodobé rezervy* | *1 577 601* | *1 630 977* |
| **B.III.** |  | **Krátkodobé záväzky** | **11 837 481** | **11 229 629** |
|  | *38* | *v tom štátne dlhopisy a štátne pokladničné poukážky* | *2 960 564* | *3 493 977* |
|  | *39* | *dodávatelia* | *1 348 252* | *1 274 352* |
|  | *40* | *záväzky zo zúčtovania s EÚ* | *1 672 427* | *1 082 482* |
|  | *41* | *zúčtovanie medzi subjektmi verejnej správy* | *802 403* | *723 819* |
|  | *42* | *bankové úvery* | *794 708* | *658 545* |
|  | *43* | *zamestnanci* | *527 450* | *477 600* |
|  | *44* | *prijaté preddavky* | *201 895* | *181 952* |
|  | *45* | *ostatné záväzky* | *3 529 782* | *3 336 902* |
| **B.IV.** |  | **Krátkodobé rezervy** | **1 179 400** | **1 385 579** |
| **C.** |  | **Časové rozlíšenie** | **9 771 147** | **8 363 394** |

|  |  |  |  |  |
| --- | --- | --- | --- | --- |
| **VÝKAZ ZISKOV A STRÁT K 31. 12. 2020** | | | | |
| **(v tis. eur)** | | | | |
|  |  | **VÝNOSY** | **2020** | **2019** |
| **I.** | **pozn.** | **Daňové a colné výnosy a výnosy z poplatkov** | **17 379 615** | **17 886 068** |
|  | *46* | *v tom daňové výnosy štátu* | *12 768 723* | *13 228 783* |
|  | *47* | *daňové výnosy územnej samosprávy* | *3 578 018* | *3 534 291* |
|  | *48* | *poplatky* | *1 032 874* | *1 122 994* |
| **II.** |  | **Výnosy z transferov** | **5 181 489** | **4 886 772** |
|  | *49* | *v tom výnosy z rozpočtu EÚ* | *2 089 639* | *2 037 024* |
|  | *50* | *výnosy z ostatných transferov* | *3 091 850* | *2 849 748* |
| **III.** |  | **Tržby za vlastné výkony a tovar** | **30 968 853** | **30 370 101** |
|  | *51* | *v tom služby* | *28 488 347* | *27 679 581* |
|  | *52* | *výrobky* | *1 625 664* | *1 504 774* |
|  | *53* | *tovar* | *889 863* | *1 083 878* |
|  | *54* | *ostatné výnosy* | *-35 021* | *101 868* |
| **IV.** |  | **Finančné výnosy** | **1 229 428** | **963 303** |
|  | *55* | *v tom úroky* | *265 264* | *238 610* |
|  | *56* | *kurzové zisky* | *184 336* | *81 282* |
|  | *57* | *podiel na výsledku hospodárenia pridružených ÚJ* | *559 899* | *446 113* |
|  | *58* | *ostatné finančné výnosy* | *219 929* | *197 299* |
| **V.** |  | **Zúčtovanie rezerv a opravných položiek** | **2 336 638** | **2 104 185** |
|  | *59* | *v tom rezervy* | *970 012* | *1 250 234* |
|  | *60* | *opravné položky* | *1 366 626* | *853 951* |
| **VI.** |  | **Ostatné výnosy z prevádzkovej činnosti** | **2 478 256** | **2 172 489** |
|  |  | **VÝNOSY SPOLU (I. až VI.)** | **59 574 279** | **58 382 918** |
|  |  | **NÁKLADY** | **2020** | **2019** |
| **I.** |  | **Náklady na transfery** | **32 420 649** | **28 603 893** |
|  | *61* | *v tom Odvod do rozpočtu EÚ* | *877 392* | *750 227* |
|  | *62* | *ostatné transfery* | *31 543 257* | *27 853 666* |
| **II.** |  | **Spotrebované nákupy a služby** | **9 499 193** | **10 613 614** |
|  | *63* | *v tom služby* | *5 813 151* | *6 497 040* |
|  | *64* | *spotreba materiálu* | *2 200 332* | *2 470 995* |
|  | *65* | *predaný tovar* | *836 718* | *1 070 388* |
|  | *66* | *spotreba energií* | *639 049* | *567 239* |
|  | *67* | *ostatné* | *9 943* | *7 952* |
| **III.** |  | **Osobné náklady** | **10 553 523** | **9 517 049** |
|  | *68* | *v tom mzdy* | *7 896 665* | *7 137 558* |
|  | *69* | *zdravotné a sociálne odvody* | *2 078 860* | *1 882 488* |
|  | *70* | *ostatné sociálne náklady* | *577 998* | *497 003* |
| **IV.** |  | **Odpisy, rezervy a opravné položky** | **7 061 679** | **5 457 517** |
|  | *71* | *v tom odpisy dlhodobého majetku* | *2 077 792* | *2 089 856* |
|  | *72* | *rezervy* | *3 772 830* | *2 135 754* |
|  | *73* | *opravné položky* | *1 211 057* | *1 231 907* |
| **V.** |  | **Ostatné náklady na prevádzkovú činnosť** | **5 367 739** | **3 630 454** |
| **VI.** |  | **Finančné náklady** | **1 830 524** | **1 603 819** |
|  | *74* | *v tom úroky* | *1 283 559* | *1 267 757* |
|  | *75* | *kurzové straty* | *192 602* | *82 046* |
|  | *76* | *podiel na výsledku hospodárenia pridružených ÚJ* | *21 679* | *1 191* |
|  | *77* | *ostatné finančné náklady* | *332 684* | *252 825* |
| **VII.** |  | **Dane a poplatky** | **27 585** | **36 539** |
|  |  | **NÁKLADY SPOLU (I. až VII.)** | **66 760 892** | **59 461 693** |
|  |  | **VÝSLEDOK HOSPODÁRENIA (Výnosy - Náklady)** | **-7 186 613** | **-1 078 755** |
|  |  | *z toho pripadajúci na podiely iných účtovných jednotiek* | *-236* | *-1 865* |

**I. VšeobeCné údaje a zverejnenia**

**1. Právny dôvod na zostavenie súhrnnej účtovnej závierky verejnej správy Slovenskej republiky**

Súhrnná účtovná závierka verejnej správy Slovenskej republiky bola zostavená v súlade so zákonom  
č. 431/2002 Z. z. o účtovníctve v znení neskorších predpisov (ďalej len ,,zákon o účtovníctve“). Primerane boli použité aj ustanovenia Opatrenia Ministerstva financií Slovenskej republiky zo dňa  
17. decembra 2008 č. MF/27526/2008–31 v znení neskorších predpisov, ktorým sa ustanovujú podrobnosti o metódach a postupoch konsolidácie vo verejnej správe a podrobnosti o usporiadaní  
a označovaní položiek konsolidovanej účtovnej závierky ústrednej správy (ďalej len ,,opatrenie“), a to v oblasti použitých metód konsolidácie a postupu konsolidácie.

Súhrnná účtovná závierka verejnej správy je sprístupnená k nahliadnutiu v sídle konsolidujúcej účtovnej jednotky, ktorou je Ministerstvo financií Slovenskej republiky. V elektronickej podobe je súhrnná účtovná závierka uložená aj v Registri účtovných závierok na webovom sídle [www.registeruz.sk](http://www.registeruz.sk).

Súhrnná účtovná závierka verejnej správy za rok 2020 bola spracovaná na základe agregácie údajov z:

* konsolidovanej účtovnej závierky ústrednej správy,
* konsolidovaných účtovných závierok obcí (1 124),
* konsolidovaných účtovných závierok vyšších územných celkov (8),
* individuálnych účtovných závierok obcí (1 802), ktoré nemali povinnosť zostaviť konsolidovanú účtovnú závierku alebo do dňa zostavenia súhrnnej účtovnej závierku ju nezostavili,
* individuálnych účtovných závierok ostatných subjektov verejnej správy založených podľa osobitných predpisov[[1]](#footnote-1) (42).
* individuálnych účtovných závierok neziskových organizácií štátu, neziskových organizácií a záujmových združení miestnej samosprávy nezahrnutých do konsolidovaných závierok iných subjektov verejnej správy (282).

V nasledujúcom texte poznámok sa pre účely opisu významných položiek aktív, pasív, nákladov a výnosov zoskupujú organizácie súhrnného celku do skupín: ústredná správa, územná samospráva a ostatné subjekty, pričom:

Ústrednou správou sa rozumejú štátne rozpočtové organizácie, štátne príspevkové organizácie a obchodné spoločnosti, v ktorých majú ústredné orgány štátnej správy majetkové podiely, a ktoré sú súčasťou konsolidovanej účtovnej závierky ústrednej správy.

Subjektmi územnej samosprávy sa rozumejú obce, vyššie územné celky, rozpočtové a príspevkové organizácie obcí a vyšších územných celkov, obchodné spoločnosti obcí a vyšších územných celkov, v ktorých majú obce alebo vyššie územné celky majetkové podiely, a ktoré sú súčasťou konsolidovaných účtovných závierok obcí a vyšších územných celkov. Za rok 2020 z celkového počtu obcí a miest vrátane mestských častí Bratislavy a Košíc, nezostavovalo KUZ 1 802 z nich.

Ostatnými subjektmi sa rozumejú subjekty založené osobitným zákonom a neziskové organizácie územnej samosprávy vedené v registri organizácií ako subjekty verejnej správy. Ide napríklad o verejné vysoké školy (20), Sociálnu poisťovňu, Slovenský pozemkový fond, Audiovizuálny fond, Radu pre vysielanie a retransmisiu, Rozhlas a televíziu Slovenska, Slovenské národné stredisko pre ľudské práva, Tlačovú agentúru Slovenskej republiky, Úrad pre dohľad nad výkonom auditu, Úrad pre dohľad nad zdravotnou starostlivosťou, Ústav pamäti národa a ďalšie. Podrobný prehľad týchto subjektov je uvedený v prílohe č. 1. súhrnnej účtovnej závierky.

Koncept ,,súhrnného celku“ je odlišný od definície verejnej správy podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov. Verejná správa tvorí najpodstatnejšiu časť súhrnného celku, avšak do súhrnného celku vstupujú aj iné subjekty, ktoré nie sú štatisticky zaradené do verejnej správy podľa metodiky ESA 2010. Zoskupenie do vyššie uvedených skupín je vytvorené na základe §22a zákona o účtovníctve.

**2. Informácie o súhrnnom celku verejnej správy**

Do súhrnného celku za rok 2020 boli zaradené účtovné jednotky v súlade s §22a zákona o účtovníctve. Súhrnný celok verejnej správy za rok 2020 tvorilo spolu 8 277 účtovných jednotiek. Spôsob zahrnutia jednotiek do súhrnného celku je na základe a) princípu kontroly – rozpočtové organizácie, príspevkové organizácie, obchodné spoločnosti, štátne podniky a štátne fondy a b) zaradenia ostatných subjektov do sektora verejnej správy – napr. verejné vysoké školy, obce, vyššie územné celky, neziskové organizácie a ďalšie.

Ministerstvo financií SR ako zostavovateľ súhrnnej účtovnej závierky nevykonáva reálne kontrolu nad všetkými účtovnými jednotkami súhrnného celku, z tohto dôvodu je rozhodujúce pre ich zahrnutie do súhrnného celku zaradenie do sektora verejnej správy (§ 22a ods. 3 zákona o účtovníctve).

Z uvedeného dôvodu súhrnný celok nie je totožný so sektorom verejnej správy (v metodike ESA2010 označovaný pod kódom S.13), nakoľko zahŕňa aj tie jednotky, ktoré nie sú štatisticky zaradené do verejnej správy. Do súhrnného celku naopak nie sú zahrnuté jednotky v likvidácii alebo v konkurze  
a organizácie, ktoré ukončili svoju činnosť v priebehu roka 2019 resp. k 1.1.2020.

**V porovnaní s rokom 2019 je počet organizácií v súhrnnom celku v absolútnom vyjadrení vyšší o 39**, a to najmä z dôvodu vyššieho počtu obchodných spoločností v konsolidovaných celkoch územnej samosprávy o 22 a neziskových organizácií ústrednej správy a miestnej samosprávy o 23. Ústrednú správu reprezentuje spolu 885 účtovných jednotiek, pričom najväčšie zmeny (vznik, zánik organizácií) boli v rozpočtových organizáciách kapitoly MV SR. Celková zmena za ústrednú správu však nebola medziročne významná.

Vyššie územné celky vykazovali vo svojich konsolidovaných celkoch spolu 17 obchodných spoločností (rovnako ako rok 2019) a obce 602 (medziročne o 22 viac).

V rámci ostatných subjektov došlo k nárastu o 23, pričom neziskové organizácie obcí a miest SR (štatisticky zaradené do sektora verejnej správy) dosiahli medziročný nárast o 8 a ústrednej správy o 15.

|  |  |  |  |
| --- | --- | --- | --- |
| **Počet organizácií v súhrnnom celku** | | |  |
|  | **2020** | **2019** | **Δ 2020-2019** |
| **Súhrnný celok spolu** | **8 277** | **8 238** | **39** |
| **v tom** |  |  |  |
| **Ústredná správa** | **885** | **887** | **-2** |
| Rozpočtové a príspevkové organizácie štátu | 803 | 809 | -6 |
| Obchodné spoločnosti štátu a štátne podniky | 79 | 75 | 4 |
| Štátne účelové fondy | 3 | 3 | 0 |
| **Územná samospráva** | **6 857** | **6 840** | **17** |
| Rozpočtové a príspevkové organizácie územnej samosprávy\* | 3 304 | 3 309 | -5 |
| Obchodné spoločnosti územnej samosprávy\* | 619 | 597 | 22 |
| Obce\* | 2 926 | 2 926 | 0 |
| Vyššie územné celky | 8 | 8 | 0 |
| **Ostatné subjekty** | **535** | **511** | **24** |
| Verejné vysoké školy | 20 | 20 | 0 |
| Subjekty založené zákonom v ústrednej správe | 24 | 23 | 1 |
| Neziskové organizácie ústrednej správy a územnej samosprávy\* | 491 | 468 | 23 |

\*Do výkazov súhrnnej účtovnej závierky za rok 2020 nebolo započítaných 26 IUZ obcí a 208 IUZ neziskových organizácií z dôvodu ich nepredloženia.

***Bližší prehľad o počte subjektov súhrnného celku je uvedený v prílohe č. 1 poznámok súhrnnej účtovnej závierky.***

**3. Informácie o účtovných zásadách a účtovných metódach**

Účtovné zásady a účtovné metódy sú uplatňované v súlade so zákonom o účtovníctve a postupmi účtovania pre jednotlivé právne formy účtovných jednotiek, ktoré sú definované:

* opatrením MF SR č. MF/16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov,
* opatrením MF SR č. MF/23054/2002-92, ktorým sa ustanovujú podrobnosti o postupoch účtovania a rámcovej účtovej osnove pre podnikateľov účtujúcich v sústave podvojného účtovníctva v znení neskorších predpisov,
* opatrením MF SR č. MF/22930/2005-74, ktorým sa ustanovujú podrobnosti o postupoch účtovania a rámcovej účtovej osnove pre zdravotné poisťovne,
* opatrením MF SR č. MF/24035/2005-74, ktorým sa ustanovujú podrobnosti o postupoch účtovania a účtovej osnove pre Sociálnu poisťovňu,
* opatrením MF SR č. MF/24342/2007-74, ktorým sa ustanovujú podrobnosti o postupoch účtovania a účtovej osnove pre účtovné jednotky, ktoré nie sú založené alebo zriadené na účel podnikania a
* medzinárodnými štandardami pre finančné výkazníctvo (IFRS) v prípade niektorých obchodných spoločností.

Pre účely zostavenia súhrnnej účtovnej závierky sa výkazy účtovných jednotiek, ktorých právna forma je iná než rozpočtová organizácia, upravili prostredníctvom *prevodových mostíkov* na štruktúru výkazov platných pre Ministerstvo financií SR. Tým je zabezpečená agregácia údajov v rovnakej štruktúre za všetky účtovné jednotky v súhrnnom celku. Číselné údaje v poznámkach súhrnnej účtovnej závierky sú vykazované v mene euro, zaokrúhlené na tisíce, ak nie je uvedené inak.

**4. Ďalšie informácie z konsolidovaných a individuálnych účtovných závierok**

Opis položiek v účtovných výkazoch závierky (súvaha, výkaz ziskov a strát) sa zakladá na informáciách, ktoré sú uvedené v poznámkach individuálnych alebo konsolidovaných účtovných závierkach subjektov súhrnného celku, výročných správ a na informáciách vyžiadaných materskou účtovnou jednotkou. Pre tieto účely je možné nahliadnuť do Registra účtovných závierok na webovom sídle [www.registeruz.sk](http://www.registeruz.sk).

**Informácie o metódach a postupE konsolidácie**

**1. Informácie o použitých metódach konsolidácie**

Na zostavenie súhrnnej účtovnej závierky boli primerane použité metódy a postupy konsolidácie podľa opatrenia ku konsolidácii vo verejnej správe. Účtovné jednotky boli zahrnuté do súhrnnej účtovnej závierky nasledovnými metódami:

|  |  |
| --- | --- |
| **Metóda zahrnutia účtovných jednotiek do súhrnného celku** | |
| **Druh účtovnej jednotky** | **Metóda** |
| Rozpočtové a príspevkové organizácie | metóda úplnej konsolidácie |
| Obce a vyššie územné celky | metóda úplnej konsolidácie |
| Štátne fondy | metóda úplnej konsolidácie |
| Obchodné spoločnosti štátu (dcérske ÚJ) a štátne podniky | metóda úplnej konsolidácie |
| Verejné vysoké školy | metóda úplnej konsolidácie |
| Ostatné subjekty podľa osobitného zákona | metóda úplnej konsolidácie |
| Spoločné a pridružené účtovné jednotky | metóda vlastného imania |

**Popis metód konsolidácie**

* *Metóda úplnej konsolidácie*

Pri použití tejto metódy sa prispôsobujú účtovné výkazy všetkých dcérskych účtovných jednotiek na štruktúru výkazov účtovnej závierky pre rozpočtové organizácie. Položky účtovných výkazov sa do agregácie preberajú v plnej miere a identifikované vzájomné vzťahy v rámci súhrnného celku sa vylučujú v plnej výške.

* *Metóda vlastného imania*

Pri použití tejto metódy sa položky účtovných výkazov spoločných a pridružených účtovných jednotiek do agregácie nepreberajú. Zosúlaďuje sa hodnota podielov konsolidujúcej účtovnej jednotky na konsolidovanej účtovnej jednotke s tou časťou reálnej hodnoty majetku a záväzkov účtovnej jednotky, ktorá na tieto podiely pripadá.

**Postup pri zostavení súhrnnej účtovnej závierky**

* *Prevod účtovných výkazov na rovnaký základ a štruktúru*

Za spoločný základ účtovných výkazov bola použitá štruktúra individuálnej účtovnej závierky pre rozpočtové organizácie, príspevkové organizácie, štátne fondy, obce a vyššie územné celky. Týkalo sa to všetkých obchodných spoločností, štátnych podnikov, verejných vysokých škôl, Sociálnej poisťovne a ostatných subjektov verejnej správy. Prevod údajov sa zabezpečuje použitím prevodových mostíkov, ktoré vypracovalo Ministerstvo financií SR ako zostavovateľ súhrnnej účtovnej závierky verejnej správy. V rámci spracovania údajov dochádza aj k zosúladeniu metodických odlišností vyplývajúcich z rôznych postupov účtovania (napríklad odúročovanie pohľadávok a záväzkov, vykazovanie rezervy a opravných položiek).

* *Agregácia údajov*

Agregovali sa konsolidované účtovné závierky, individuálne účtovné závierky a podklady pre identifikáciu vzájomných vzťahov. Ak bola účtovná jednotka súčasťou konsolidovaného celku na nižšej úrovni, bola vykázaná v rámci konsolidovaných výkazov materskej účtovnej jednotky  
(napr. obchodná spoločnosť obce).

* *Konsolidačné operácie*

V rámci súhrnného celku boli vykonané konsolidačné operácie v oblasti pohľadávok a záväzkov, nákladov a výnosov. V prípade nekonzistentne vykázaných vzájomných vzťahov sa pred elimináciou vykonala ich úprava. Na identifikáciu vzájomných vzťahov boli spracované *konsolidačné balíky* a za obce a ich organizácie boli spracované formuláre vzájomných vzťahov.

V rámci súhrnného celku nebola vykonaná konsolidácia kapitálu a ani konsolidácia medzivýsledku.

Z dôvodu odlišnej metodiky účtovania niektorých transakcií, časového posunu vykázania vzájomných hodnôt, ako aj z dôvodu neidentifikovaných vzájomných vzťahov v rovnakej hodnote neboli na úrovni súhrnnej účtovnej závierky eliminované nasledovné vzťahy:

* v súvahe daň z príjmu právnických osôb, fyzických osôb, daň z pridanej hodnoty,
* sociálne poistenie v oblasti pohľadávok, záväzkov, nákladov a výnosov a zdravotné

poistenie v oblasti nákladov a výnosov,

* ostatné pohľadávky, záväzky, náklady a výnosy s rozdielnou hodnotou vykázanou v podkladoch pre eliminácie za jednotlivé účtovné jednotky.
* *Spracovanie výkazov súhrnnej účtovnej závierky*

Výkazy súhrnnej účtovnej závierky verejnej správy za rok 2020 sa predkladajú v osobitnej štruktúre. Vzhľadom na to, že ich štruktúra nie je predpísaná žiadnym všeobecne záväzným právnym predpisom, boli použité princípy medzinárodných účtovných štandardov pre verejný sektor (IPSAS), ktoré kladú dôraz na významnosť a prehľadnosť údajov. **Za rok 2020 bola štruktúra výkazov rozšírená oproti SUZ zostavenej za rok 2019. Pre porovnateľnosť údajov je predchádzajúce obdobie v tejto účtovnej závierke prispôsobené novej štruktúre.**

Na strane aktív sú termínované účty v bankách s dobou viazanosti dlhšou ako jeden rok súčasťou dlhodobého finančného majetku, pohľadávky a návratné finančné výpomoci sú prezentované ako dlhodobý alebo krátkodobý majetok podľa zostatkovej doby splatnosti. Obdobne sú vykazované bankové úvery a výpomoci, záväzky a rezervy na strane pasív buď ako dlhodobé alebo krátkodobé cudzie zdroje. Vo výkaze ziskov a strát sú prvotne prezentované výnosy a až následne náklady súhrnného celku podľa rovnorodých skupín. Mimoriadne náklady a výnosy sú vykazované v rámci prevádzkových nákladov a výnosov.

Pre účtovné obdobie roka 2020 stratila platnosť legislatívna úprava v oblasti daní, účtovníctva a výkazníctva prijatá ako reakcia na mimoriadnu situáciu spôsobenú šírením nebezpečnej nákazlivej ľudskej choroby COVID-19, ktorá umožňovala posun termínu na predkladanie konsolidovaných účtovných závierok subjektov verejnej správy v období pandémie. Z tohto dôvodu je medziročný prírastok aktív a pasív ovplyvnený najmä nižšou porovnateľnou bázou roku 2019. Z 1 126 obcí a miest s povinnosťou zostaviť KUZ za rok 2020, bolo do dátumu zostavenia súhrnnej účtovnej závierky predložených 1 124 KUZ (rok 2019: 925 KUZ) obcí a miest SR. V roku 2019 sa odhadovalo, že SUZ z dôvodu posunutého termínu na spracovanie účtovných závierok (nie však posunu termínu pre zostavenie SUZ) neobsahuje približne 1 až 1,5 mld. eur účtovnej hodnoty aktív/pasív a 400 až 500 mil. eur hodnoty nákladov/výnosov.

V roku 2020 dosiahla výška konsolidácie aktív/pasív 3 928 452 tis. eur a nákladov/výnosov   
1 344 418 tis. eur. V rámci konsolidácie došlo k eliminácii vzťahov zo zúčtovania medzi subjektmi verejnej správy medziročne menej o 742 334 tis. eur a vzájomných nákladov a výnosov z transferov z rozpočtu obce o 336 739 tis. eur, nakoľko tie boli eliminované v rámci KC obcí a miest. Naopak, predmetom novej eliminácie vo vzájomných nákladoch a výnosoch bol transfer poskytnutý zo štátnych finančných aktív do Sociálnej poisťovni na zmiernenie negatívnych dosahov pandémie zo Všeobecnej pokladničnej správy v celkovom objeme 969 885 tis. eur.

**2. Zmeny účtovných metód a účtovných zásad**

Prechod kompetencií a úloh riadiacich orgánov/sprostredkovateľských orgánov a platobných jednotiek vybraných operačných programov na Ministerstvo investícií, regionálneho rozvoja a informatizácie SR.

V súlade so schváleným uznesením vlády SR č. 355 s účinnosťou od 1. 10. 2020 prešli kompetencie a úlohy riadiacich orgánov/sprostredkovateľských orgánov a platobných jednotiek vybraných operačných programov z Ministerstva financií SR, Ministerstva pôdohospodárstva a rozvoja vidieka SR a Úradu vlády SR na Ministerstvo investícií, regionálneho rozvoja a informatizácie SR. Zostatky všetkých súvahových účtov boli k 1. 10. 2020 delimitované na nástupnícke ministerstvo. Náklady a výnosy vzniknuté do 30. 9. 2020 sú súčasťou individuálnych účtovných závierok pôvodných jednotlivých ministerstiev, ktoré sa na nástupnícke ministerstvo prevádza v podobe výsledku hospodárenia predchádzajúceho účtovného obdobia v celkovej hodnote 46 319 tis. eur.

Úprava oceňovania cenných papierov (dlhodobého finančného majetku) v portfóliu MH Manažment, a.s.

Spoločnosť MH Manažment, a.s. ocenila cenné papiere v súlade s internou smernicou o oceňovaní cenných papierov, ktorá upravuje metodiku oceňovania dlhodobého finančného majetku účtovaného na účtoch 061 a 062 za rok 2020. Pri oceňovaní dlhodobého finančného majetku metódou vlastného imania boli použité údaje o hodnote vlastného imania dcérskej účtovnej jednotky a spoločnosti alebo družstve s podielovou účasťou spoločnosti MH Manažment a.s., ktoré vychádzali z individuálnych účtovných závierok spoločností za aktuálne účtovné obdobie, teda k 31. 12. 2020, na rozdiel od predchádzajúcich účtovných období, kde bola určujúca hodnota vlastného imania za bezprostredne predchádzajúce účtovné obdobie. Úprava tejto metódy v roku 2020, ak by bola konzistentne použitá aj za predchádzajúce účtovné obdobie, by mala vplyv na oceňovací rozdiel vykázaný na účte 414 v celkovej sume 38 788 tis. eur.

Účtovanie preddavkov na zákonné príspevky v zmysle zákona o zdravotných poisťovniach

Zákonom č. 264/2020 Z. z., ktorým sa dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 bolo doplnené ustanovenie, že zdravotná poisťovňa uhrádza v roku 2020 príspevok vo forme preddavku na príspevok na činnosť operačných stredísk tiesňového volania záchrannej zdravotnej služby, preddavok na príspevok na správu a rozvoj národného zdravotníckeho informačného systému a preddavok na príspevok na činnosť úradu. Tieto preddavky sú účtované súvahovo ako poskytnuté prevádzkové preddavky a podliehajú zúčtovaniu pri ročnom prerozdeľovaní poistného na základe skutočnosti. Výška týchto preddavkov na príspevky bola v roku 2020 určená v celkovej hodnote 59 240 531 tis. eur.

Účtovné vykázanie pravidelných obmien núdzových zásob ropy a ropných výrobkov

K 1. 1. 2020 Agentúra pre núdzové zásoby ropy a ropných výrobkov prehodnotila charakter núdzových zásob. Do 31. 12. 2019 boli tieto núdzové zásoby vykazované ako obežný majetok na účtoch zásob (účet 132 – Tovar na sklade a v predajniach). Vzhľadom na skutočnosť, že ide o zásoby, ktoré sú dlhodobo skladované v nádržiach za účelom ich prípadného použitia v čase vyhlásenia stavu ropnej núdze a vzhľadom na charakter zásob, ktoré sa nepredávajú, nespotrebúvajú, ani nevstupujú do výrobného procesu a je možné ich uvoľniť len na základe rozhodnutia vlády SR v súlade so zákonom č. 218/2013 Z. z., tieto zásoby majú charakter dlhodobého majetku, ktorý účtovnej jednotke prináša ekonomické úžitky v podobe poplatku za služby. Z toho dôvodu došlo k reklasifikácii zásob na neobežný majetok (účet 022 – Samostatné hnuteľné veci a súbory hnuteľných vecí) v celkovej hodnote 539 730 tis. eur. Od roku 2020 sú výnosy z predaja núdzových zásob účtované ako tržby z predaja dlhodobého majetku namiesto tržieb z predaja tovaru. Úbytok núdzových zásob po vyskladnení z nádrže predstavuje od 1. 1. 2020 náklad na odpis dlhodobého majetku a jeho následné vyradenie, namiesto nákladu na predaný tovar a zníženia stavu tovaru. Doplnenie núdzových zásob po obmene predstavuje obstaranie dlhodobého majetku.

**III. Informácie o údajoch na strane aktív a pasív súvahy**

**AKTÍVA**

Celkové aktíva dosiahli k 31.12.2020 hodnotu 74 917 352 tis. eur, čo je v porovnaní s rokom 2019 viac o 8 505 531 tis. eur. Celkové aktíva sú tvorené najmä dlhodobým hmotným majetkom (68,1 %), dlhodobým finančným majetkom (9,6 %), pohľadávkami (10 %) a finančnými účtami (9 %).

**V medziročnom porovnaní vzrástol najmä dlhodobý hmotný majetok o 3 698 767 tis. eur, dlhodobý finančný majetok o 336 570 tis. eur, účty Štátnej pokladnice o 3 117 251 tis. eur a pohľadávky o 1 418 557 tis. eur. Naopak, k medziročnému poklesu došlo najmä v hodnote zásob o 514 039 tis. eur a dlhodobého nehmotného majetku o 44 571 tis. eur a celkové pohľadávky zo zúčtovania s EÚ boli medziročne nižšie o 241 171 tis. eur.**

V rámci dlhodobého hmotného majetku predstavovali nárast hodnoty všetky položky majetku, pričom najväčší nárast bol zaznamenaný najmä na položkách: stavby o 1 635 226 tis. eur, samostatné hnuteľné veci a súbory hnuteľných vecí o 672 819 tis. eur, dopravné prostriedky o 409 719 tis. eur a poskytnuté preddavky na obstaranie dlhodobého hmotného majetku o 406 396 tis. eur. Tento nárast čiastočne súvisí s opätovným zahrnutím rozhodujúcich obchodných spoločností obcí a miest do konsolidácie (napríklad dopravné podniky), ktoré v roku 2019 z dôvodu posunu termínu na predkladanie konsolidovaných účtovných závierok subjektov verejnej správy neboli zahrnuté do SUZ.

Dlhodobý finančný majetok vzrástol o 336 570 tis. eur, a to najmä v podobe podielových cenných papierov a podielov v pridružených účtovných jednotkách o 392 671 tis. eur, ostatných pôžičiek o 184 965 tis. eur a ostatného dlhodobého finančného majetku o 171 081 tis. eur, za súčasného poklesu zostatkov účtov v bankách s dobou viazanosti dlhšou ako jeden rok o 37 807 tis. eur. Medziročná zmena hodnoty podielových cenných papierov a podielov v pridružených účtovných jednotkách je najvýznamnejšia v rámci ústrednej správy v podobe nárastu o 372 368 tis. eur.

Finančné účty zaznamenali nárast najmä v ústrednej správe o 3 191 936 tis. eur, u miest a obcí   
o 366 506 tis. eur a v ostatných subjektoch verejnej správy o 324 438 tis. eur. V ústrednej správe ide najmä o zvýšenie stavu finančných prostriedkoch na účtoch Štátnej pokladnice vedených v NBS (3 117 251 tis. eur) v súvislosti s vyšším objemom emitovaných cenných papierov na krytie plánovaného schodku štátneho rozpočtu za rok 2020 a vyššej hotovostnej rezervy ku koncu roka. Prírastok hodnoty v územnej samospráve je možné prisúdiť hlavne opätovnému zahrnutiu obchodných spoločností územnej samosprávy do konsolidácie.

Prírastok hodnoty pohľadávok bol spôsobený najmä vyššími úložkami Ministerstva financií SR v komerčných bankách, medziročne viac o 1 267 939 tis. eur a väčším objemom pohľadávok subjektov územnej samosprávy a ostatných subjektov verejnej správy, vyplývajúcich z transferov a ostatných zúčtovaní so subjektami mimo verejnej správy o 36 724 tis. eur. Daňové a colné pohľadávky štátu boli medziročne vyššie o 300 212 tis. eur a pohľadávky z poskytnutých preddavkov o 207 928 tis. eur. Tento nárast bol kompenzovaný poklesom pohľadávok zo zúčtovania s EÚ o 241 196 tis. eur najmä z dôvodu poklesu pohľadávok Jadrovej a vyraďovacej spoločnosti, a.s. o 219 545 tis. eur vplyvom metodickej zmeny reklasifikácie pohľadávok.

V zásobách, ktoré medziročne vykazujú úbytok 514 039 tis. eur došlo k úbytku hodnoty tovaru o 513 251 tis. eur a výrobkov o 119 278 tis. eur, pričom hodnota materiálu zaznamenala medziročný nárast o 99 046 tis. eur a ostatných zásob o 19 444 tis. eur.

Pri poklese dlhodobého nehmotného majetku išlo najmä o pokles hodnoty softvéru o 36 769 tis. eur, obstarania dlhodobého nehmotného majetku o 6 124 tis. eur a oceniteľných práv o 5 474 tis. eur najmä z dôvodu postupného uvedenia majetku do používania a odpisov k tomuto majetku. Hodnota ostatného dlhodobého nehmotného majetku sa medziročne zvýšila o 3 796 tis. eur.

**Pri nasledovnom podrobnejšom opise jednotlivých položiek majetku je dôležité vnímať prírastky a úbytky ako celkovú zmenu medzi dvomi obdobiami. Celkový prírastok však môže obsahovať aj zníženie hodnoty danej položky majetku, pričom pri opise konkrétnych jednotiek súhrnného celku je tento prístup v texte použitý primerane na základe dostupnosti údajov.**

### A. Dlhodobý majetok

## A.I. Nehmotný majetok

Dlhodobý nehmotný majetok súhrnného celku dosiahol k 31.12.2020 hodnotu 617 393 tis. eur. Najväčší podiel tvorí softvér (463 601 tis. eur), obstaranie dlhodobého nehmotného majetku  
(101 476 tis. eur) a ostatný dlhodobý nehmotný majetok (26 608 tis. eur).

|  |  |  |  |
| --- | --- | --- | --- |
| **Dlhodobý nehmotný majetok súhrnného celku (v tis. eur)** | | | |
| **Druh nehmotného majetku** | **2020** | **2019** | **Δ 2020-2019** |
| Softvér | 463 601 | 500 370 | -36 769 |
| Obstaranie nehmotného majetku | 101 476 | 107 600 | -6 124 |
| Ostatný dlhodobý nehmotný majetok | 26 608 | 22 812 | 3 796 |
| Oceniteľné práva | 25 708 | 31 182 | -5 474 |
| **Spolu** | **617 393** | **661 964** | **-44 571** |

Dlhodobý nehmotný majetok oproti roku 2019 celkovo poklesol o 44 571 tis. eur. Úbytok bol zaznamenaný na položke softvéru o 36 769 tis. eur, obstarania dlhodobého nehmotného majetku o 6 124 tis. eur a oceniteľných práv o 5 474 tis. eur.

1. *Softvér*

Najväčší podiel na zostatkovej hodnote softvéru má ústredná správa, pričom ide najmä o ministerstvá a ostatné štátne rozpočtové a príspevkové organizácie. Ústredná správa tvorí z jeho celkovej hodnoty v súhrnnom celku 93,9 %, v absolútnej hodnote je to 435 391 tis. eur (2019: 462 991 tis. eur), a zároveň má aj rozhodujúci podiel na medziročnom poklese hodnoty tohto majetku o 36 769 tis. eur (v tom ústredná správa o 27 600 tis. eur).

V rozhodujúcej miere ide o informačné systémy, ktoré sú budované s cieľom zvyšovania elektronizácie verejnej správy, zjednodušovania komunikácie občanov so štátnymi úradmi, zabezpečenia nových úloh a kompetencií štátnych organizácií a elektronizácie ich súčasných procesov (napríklad účtovníctvo, výkazníctvo, registre, údajové databázy, komunikačné systémy a podobne). Medzi takéto projekty patrí napríklad elektronizácia súdnych služieb, poskytovanie služieb verejnosti a podnikateľským subjektom cez elektronický priečinok, jednotný informačný systém cestnej dopravy, elektronizácia vzdelávacieho systému regionálneho školstva, internetizácia Národného emisného informačného systému, povodňový a predpovedný systém, elektronické služby katastra nehnuteľností, informačný systém Finančnej správy a mnohé ďalšie.

Do druhej kategórie softvérov patria systémy, ktoré majú slúžiť na zber, analýzu a vyhodnocovanie dát od fyzických a právnických osôb, napríklad Register obyvateľov, Rezortný informačný systém pod rezortom školstva, register úpadcov v rezorte spravodlivosti, Centrálny konsolidačný systém a Rozpočtový informačný systém Ministerstva financií SR, informačný systém Štátnej pokladnice, Nadrezortný ekonomický systém, Register účtovných závierok, ekonomické softvéry ministerstiev a organizácií štátnej správy.

V ústrednej správe došlo medziročne k poklesu hodnoty softvéru najmä u Finančného riaditeľstva SR o 16 434 tis. eur, Ministerstva financií SR o 12 360 tis. eur, v Národnej agentúre pre sieťové a elektronické služby o 6 195 tis. eur a u Národného centra zdravotníckych informácií o 4 781 tis. eur. Naopak najvýraznejší celkový nárast zaznamenala Slovenská elektrizačná prenosová sústava, a.s. (ďalej aj ako „SEPS, a.s.“) o 10 123 tis. eur, Ministerstvo vnútra SR o 9 153 tis. eur, Železničná spoločnosť Slovensko, a.s. (ďalej aj ako „ŽSSK, a.s.“) o 8 867 tis. eur, Úrad verejného zdravotníctva SR   
o 6 567 tis. eur a Národný bezpečnostný úrad o 4 369 tis. eur.

V rámci kapitoly Ministerstva financií SR (169 779 tis. eur) vykazuje najvyššiu hodnotu Finančné riaditeľstvo SR (82 316 tis. eur) a samotné Ministerstvo financií SR (57 287 tis. eur). V prípade Finančného riaditeľstva ide o komplex softvérových programov v oblasti správy, účtovania, evidencie a vymáhania daní, eKasy a podobne. Finančné riaditeľstvo SR vykázalo celkový pokles hodnoty softvéru o 16 434 tis. eur, pričom zníženie hodnoty v podobe ročných účtovných odpisov bolo   
36 181 tis. eur, zvýšenie hodnoty zaradením nového majetku v obstarávacej cene 22 696 tis. eur a vyradenie majetku v zostatkovej cene 2 949 tis. eur. Obstarané boli najmä licencie a upgrade existujúcich informačných systémov, ktoré sa týkali hlavne zabezpečenia nových funkcionalít Informačného systému Finančnej správy – správa daní. Ministerstvo financií SR je správcom viacerých rezortných i nadrezortných informačných systémov, ako napr. Rozpočtový informačný systém, Centrálny konsolidačný systém, Rozpočtový informačný systém pre územnú samosprávu, Register účtovných závierok, ekonomický informačný systém IS ESO a podobne. Uvedenými softvérmi plní ministerstvo úlohy v oblasti riadenia verejných financií a sú prístupné najmä pre štátne organizácie a pre subjekty územnej samosprávy. Netto hodnota softvéru v správe Ministerstva financií SR je 57 287 tis eur, čo predstavuje medziročný pokles o 12 360 tis. eur. V priebehu roka 2020 došlo k obstaraniu softvéru formou nového resp. rozšírením funkčností jestvujúcich systémov v celkovej hodnote   
12 054 tis. eur a ročné odpisy boli v sume 24 414 tis. eur.

V rámci kapitoly Ministerstva dopravy a výstavby SR (62 486 tis. eur) sú významné položky softvéru u obchodných spoločností, ako napríklad Slovenská pošta, a.s. (16 522 tis. eur), Železničná spoločnosť Slovensko, a.s. (12 846 tis. eur), Železnice SR (11 113 tis. eur) a Železničná spoločnosť Cargo Slovakia, a.s. (10 215 tis. eur). Väčšinou ide o prevádzkové informačné systémy, ako aj o systémy pre komunikáciu s verejnosťou v online prostredí (nákupné online systémy) ktorých úbytky predstavujú ročné oprávky a prírastky znamenajú rozširovanie funkcionalít podľa potrieb resp. legislatívnych požiadaviek. Napríklad Slovenská pošta, a.s. spravuje softvér pre systém úhrad poplatkov štátu cez  
E-kolok, ktorý tvorí súčasť elektronizácie verejnej správy a patrí k najmodernejším platobným systémom v Európe.

Z ostatných subjektov súhrnného celku vykazujú významnú hodnotu softvéru vyššie územné celky  
6 568 tis. eur, obce 10 936 tis. eur, a ostatné subjekty 10 706 tis. eur. Zo skupiny ostatných subjektov vykázala nezisková organizácia DataCentrum elektronizácie územnej samosprávy Slovenska   
5 184 tis. eur. Verejné vysoké školy vykázali hodnotu softvéru za 2 115 mil. eur, najviac Univerzita P. J. Šafárika 1 006 tis. eur.

1. *Oceniteľné práva*

Na hodnote oceniteľných práv (rovnako aj na medziročnom poklese) sa podieľa v rozhodujúcej miere ústredná správa sumou 22 153 tis. eur (na poklese 7 625 tis. eur). V rámci tejto skupiny subjektov ide najmä o SEPS (3 714 tis. eur), DMD Group, a.s. (2 825 tis. eur), Úrad geodézie, kartografie a katastra SR (2 754 tis. eur), Ministerstvo financií SR (2 602 tis. eur) a Železničná spoločnosť Slovensko, a.s. (2 540 tis. eur). Najväčší pokles hodnoty bol zaznamenaný na Finančnom riaditeľstve SR   
(o 5 314 tis. eur) z dôvodu odpisovania majetku v súlade s jeho ekonomickou životnosťou. Subjekty na tejto položke súvahy vykazujú napríklad obstarané licencie k softvérovým aplikáciám, ktoré nie sú spojené s dodávkou hardvéru, ako aj iné práva vytvorené vlastnou činnosťou.

1. *Obstaranie dlhodobého nehmotného majetku*

Hodnota nehmotného majetku zatiaľ nezaradeného do používania dosiahla k 31.12.2020 sumu  
101 476 tis. eur a medziročne je úhrnom nižšia o 6 124 tis. eur, z dôvodu postupného zaraďovania obstarávaných informačných systémov do používania (na položku softvér). V rámci obstarania dlhodobého nehmotného majetku vykázali organizácie ústrednej správy sumu 91 040 tis. eur  
(pokles o 4 096 tis. eur), územná samospráva spolu 8 268 tis. eur a ostatné subjekty 2 169 tis. eur.

Najvyššiu hodnotu majetku ústrednej správy z celého súhrnného celku (a to aj za predchádzajúce účtovné obdobia) je možné odôvodniť tým, že predmetom obstarávania sú softvérové riešenia, ktorých proces obstarávania často presahuje jedno účtovné obdobie vzhľadom na ich zložitosť a komplexnosť.

Väčšinu hodnoty tohto majetku v ústrednej správe tvorí 17 subjektov s hodnotou obstarávaného nehmotného majetku nad 1 000 tis. eur. Ide hlavne o Ministerstvo životného prostredia SR (14 949 tis. eur), Štatistický úrad SR (9 742 tis. eur), Železničnú spoločnosť Slovensko, a. s.  
(9 021 tis. eur), Finančné riaditeľstvo SR (7 726 tis. eur), Štátny inštitút odborného vzdelávania   
(5 058 tis. eur). Medziročný pokles u Ministerstva vnútra SR o 12 073 tis. eur predstavovalo zaradenie majetku (softvér) do používania.

Ministerstvo životného prostredia SR obstaráva Informačný systém odpadového hospodárstva, Štatistický úrad SR obstarával softvér a jeho zlepšenia na program sčítania obyvateľov, domov a bytov v roku 2021, Finančné riaditeľstvo SR zvýšilo hodnotu obstaraného majetku z dôvodu obstarávania licencií a softvéru a upgrade existujúcich informačných systémov, ktoré sa týkali hlavne zabezpečenia nových funkcionalít Informačného systému FS – správa daní. Železničná spoločnosť Slovensko, a.s. vykazuje na danej položke hodnotu obstaraného ekonomického systému, softvéru pre predaj cestovných dokladov v rámci realizácie projektu TAP TSI, bezpečnostné systémy a podobne. Štátny inštitút odborného vzdelávania vykazuje nezaradený dlhodobý hmotný majetok v hodnote 5 058 tis. eur, pričom medziročný prírastok o 3 600 tis. eur bol spôsobený obstarávaním multifunkčnej platformy pre podporu implementácie systému duálneho vzdelávania.

1. *Ostatný nehmotný majetok*

V rámci ostatného nehmotného majetku sa vykazujú najmä aktivované náklady na rôznu dokumentáciu, územné plány miest a obcí, plány hospodárskeho a sociálneho rozvoja miest a obcí, mapy a ostatný drobný nehmotný majetok, aktivované náklady na vývoj (2 298 tis. eur) a goodwill (1 190 tis. eur). Ústredná správa vykázala 12 675 tis. eur a územná samospráva hodnotu 13 719 tis. eur.

**A.II. Hmotný majetok**

Dlhodobý hmotný majetok súhrnného celku dosiahol k 31.12.2020 hodnotu 51 011 794 tis. eur. Najväčší podiel tvoria stavby, pozemky a obstaranie majetku. Celková medziročná zmena predstavovala nárast o 3 698 767 tis. eur (v roku 2019 bol prírastok o 879 443 tis. eur), a to najmä v prípade prírastku hodnoty stavieb o 1 635 226 tis. eur, samostatných hnuteľných vecí a súborov hnuteľných vecí o 672 353 tis. eur, dopravných prostriedkov o 409 719 tis. eur a poskytnutých preddavkov na obstaranie dlhodobého hmotného majetku o 406 396 tis. eur. Nárast na všetkých položkách dlhodobého hmotného majetku je možné prisúdiť najmä opätovným zahrnutím významných obchodných spoločností obcí a miest (napríklad dopravných podnikov) do súhrnného celku za rok 2020. Medziročný prírastok dlhodobého hmotného majetku obcí predstavoval 1 667 047 tis. eur.

|  |  |  |  |
| --- | --- | --- | --- |
| **Dlhodobý hmotný majetok súhrnného celku (v tis. eur)** | | | |
| **Druh hmotného majetku** | **2020** | **2019** | **Δ 2020-2019** |
| Stavby | 29 359 898 | 27 724 671 | 1 635 226 |
| Pozemky | 10 030 106 | 9 734 648 | 295 458 |
| Obstaranie dlhodobého hmotného majetku | 5 067 871 | 4 800 054 | 267 817 |
| Samostatné hnuteľné veci a súbory hnuteľných vecí | 2 585 777 | 1 913 424 | 672 353 |
| Dopravné prostriedky | 2 159 953 | 1 750 234 | 409 719 |
| Poskytnuté preddavky | 1 075 386 | 668 989 | 406 396 |
| Ostatný dlhodobý hmotný majetok | 732 803 | 721 008 | 11 798 |
| **Spolu** | **51 011 794** | **47 313 028** | **3 698 767** |

1. *Stavby*

Hodnota stavieb medziročne vzrástla o 1 635 226 tis. eur a tvorí 57,6 % z celkovej hodnoty dlhodobého hmotného majetku. Najvyšší prírastok zaznamenala územná samospráva o 947 221 tis. eur (v tom obce 880 784 tis. eur). Nasleduje ústredná správa s medziročným prírastkom o 652 622 tis. eur (v roku 2019  
o 404 555 tis. eur) a v rámci nej Ministerstvo dopravy a výstavby SR (o 304 736 tis. eur), Národná diaľničná spoločnosť, a.s. (o 159 222 tis. eur), Slovenská správa ciest (o 68 726 tis. eur), SEPS, a.s.   
(o 49 395 tis. eur), Železnice SR (45 616 tis. eur) a Národný ústav srdcových a cievnych chorôb, a.s.   
(o 17 682 tis. eur). Ústredná správa drží budovy a stavby v hodnote 17 599 961 tis. eur, územná samospráva v hodnote 10 739 308 tis. eur.

Obchodné spoločnosti štátu vykázali stavby v hodnote 8 327 950 tis. eur, pričom rozhodujúcim subjektom ostáva Národná diaľničná spoločnosť, a.s., ktorá má vo vlastníctve diaľničnú infraštruktúru v hodnote 6 704 790 tis. eur. Diaľnice (cca 500 km) a rýchlostné cesty (cca 230 km) obsahujú hodnotu telesa vozovky a ostatných komponentov dlhodobého majetku diaľnic a rýchlostných ciest, nosnej konštrukcie tunelov a mostov. Národná diaľničná spoločnosť, a.s. vykázala úhrnom medziročný celkový prírastok hodnoty stavieb o 159 222 tis. eur. Tento je výsledkom zaradenia nového majetku a odpismi k existujúcemu a používanému majetku. V roku 2020 sa do používania zaradili viaceré úseky diaľničnej infraštruktúry, ako napríklad D3 Čadca Bukov – Svrčinovec v hodnote 231 407 tis. eur, B1 Budimír – Bidovce 19 495 tis. eur a Bratislava – Trnava, križovatka Triblavina 6 734 tis. eur.

Druhou najvýznamnejšou obchodnou spoločnosťou z pohľadu hodnoty stavieb je Slovenská elektrizačná a prenosová sústava, a.s. (528 785 tis. eur) s medziročným úhrnným prírastkom   
o 49 395 tis. eur. Ide o stavby slúžiace na prenos elektrickej energie, stožiare, trafostanice, pričom na prenosovej sústave je realizovaná dlhodobá modernizácia, rekonštrukcia a výstavba nových objektov.

Štátne podniky dosiahli hodnotu stavieb vo výške 4 474 023 tis. eur, pričom medziročný prírastok bol úhrnom 39 010 tis. eur. Celkovo štátne podniky tvoria 25,4 % hodnoty stavieb ústrednej správy. Najvyššiu hodnotu vykazujú Železnice SR (2 283 688 tis. eur) s najvyšším medziročným prírastkom hodnoty stavieb štátnych podnikov (o 45 616 tis. eur), ktorý bol tvorený jednak prírastkom majetku obstaraného v roku 2020 (32 441 tis. eur) ako aj zaradením majetku z predchádzajúceho účtovného obdobia po jeho dokončení (107 508 tis. eur). Vyradenie majetku a odpisy k majetku znížili jeho hodnotu o 94 807 tis. eur a opravné položky boli medziročne nižšie o 367 tis. eur. V roku 2020 išlo najmä o pokračujúcu modernizáciu trate v úseku Púchov – Žilina (80 649 tis. eur), elektroinštalačné práce pri výmene izolátorov trakčného vedenia (6 793 tis. eur), komplexnú rekonštrukciu trakčných vedení (6 601 tis. eur) a vybudovanie záchytných parkovísk pre integrovanú autobusovú dopravu   
(3 018 tis. eur).

Slovenský vodohospodársky podnik, š. p. vykázal stavby v hodnote 1 027 689 tis. eur (prívodný kanál VD Gabčíkovo I. časť, vodné stavby a vodné nádrže, ochranné hrádze a podobne) a Vodohospodárska výstavba, š. p. 821 049 tis. eur (hydroenergetické diela ako napr. vodné diela Gabčíkovo v hodnote 586 491 tis. eur, Žilina v hodnote 220 378 tis. eur, malá vodná elektráreň Dobrohošť a podobne), pričom ich medziročné zmeny neboli významné.

Zo štátnych rozpočtových a príspevkových organizácií vykazuje najvyššiu hodnotu Ministerstvo dopravy a výstavby SR (1 358 709 tis. eur), ktoré medziročne zvýšilo hodnotu stavieb úhrnom o 304 736 tis. eur. V najväčšej miere ide o cestnú infraštruktúru v majetku štátu (cestná komunikácia a rýchlostné cesty, najmä cesta R1) vrátane jej vybavenosti (preložky vedení, káblové vedenia, dažďové kanalizácie, oporné múry, protihlukové steny, mosty, križovatky a pod.) a budovy Ministerstva dopravy a výstavby SR v Bratislave s príslušenstvom. Významný medziročný prírastok bol spôsobený zaradením ďalších komunikácií a rýchlostných ciest – D4/R7 a ich úsekov vrátane vybaveností do majetku v hodnote 340 429 tis. eur.

Slovenská správa ciest (1 339 550 tis. eur) medziročne zvýšila hodnotu stavieb úhrnom o 68 726 tis. eur, realizovala aj v roku 2020 viaceré opravy mostov a ciest I. triedy, v celkovej hodnote   
94 692 tis. eur. Najvýznamnejšie opravy boli napr. cesta Kremnica – Kremnické Bane (25 575 tis. eur), cesta na hranici okresov Tvrdošín – Žiar nad Hronom (23 885 tis. eur) a most Kremnica – Kremnické bane (5 266 tis. eur). Zaradenie ostatných budov a bezpečnostných zariadení I. triedy bolo v hodnote 1 835 tis. eur, odpisy predstavovali 24 395 tis. eur a došlo aj k vyradeniu ciest a mostov I. triedy v hodnote 3 405 tis. eur.

Ministerstvo vnútra SR vykazuje stavby v hodnote 470 245 tis. eur (budovy a stavby okresných úradov, klientskych centier, Policajného zboru, Hasičského a záchranného zboru).

Obce a ich organizácie majú vo vlastníctve stavby v hodnote 9 268 326 tis. eur, vyššie územné celky 1 470 982 tis. eur a ostatné subjekty súhrnného celku 1 020 629 tis. eur, a z toho verejné vysoké školy 834 176 tis. eur.

1. *Pozemky*

Z hodnoty pozemkov súhrnného celku tvorí ústredná správa 4 548 748 tis. eur a obce so svojimi organizáciami 4 767 277 tis. eur, čo predstavuje spolu takmer 93 % celkovej hodnoty pozemkov.  
Medziročná zmena hodnoty 295 458 tis. eur bola takmer celá spôsobená prírastkom v obciach   
o 252 715 tis. eur, opäť najmä z dôvodu väčšieho počtu spoločností v súhrnnom celku. Prírastok hodnoty pozemkov v rámci ústrednej správy bol v sume 37 661 tis. eur a v prípade vyšších územných celkov ide o nárast o 5 451 tis. eur.

V ústrednej správe vlastní pozemky za najvyššiu hodnotu Národná diaľničná spoločnosť, a.s.   
1 238 320 tis. eur, ide najmä o pozemky pod existujúcou a pripravovanou diaľničnou a cestnou infraštruktúrou. V roku 2020 predstavoval prírastok pozemkov pod rôznymi rozpracovanými úsekmi ciest 39 804 tis. eur (napr. D1 – D4 za 9 358 tis. eur, R1 za 2 562 tis. eur, R2 za 1 939 tis. eur, R3 za   
76 tis. eur, R4 za 2 982 tis. eur a R7 za 10 tis. eur), pričom k vyradeniu pozemkom došlo len v hodnote 107 tis. eur. Zároveň došlo k prevodu nehnuteľného majetku štátu (pozemkov pod rýchlostnými cestami a diaľnicami) zo správy Slovenskej správy ciest do správy Ministerstva dopravy a výstavby SR, ktorý bol následne po odsúhlasení vládou SR použitý ako nepeňažný vklad do základného imania spoločnosti. Ďalej sú rozhodujúcimi jednotkami na hodnote pozemkov Verejné prístavy, a.s. (587 897 tis. eur), Železnice SR (547 608 tis. eur) a Lesy SR, š.p. (524 756 tis. eur).

Z medziročného prírastku na hodnote pozemkov ústrednej správy, okrem Národnej diaľničnej spoločnosti, a.s., evidovala Slovenská správa ciest prírastok 4 783 tis. eur a Železnice Slovenskej republiky 4 476 tis. eur.

Významný medziročný úbytok pozemkov bol zaznamenaný na Ministerstve hospodárstva SR   
(o 14 864 tis. eur) najmä z dôvodu delimitácie pozemkov z privatizácie na Hlavné mesto Bratislava v sume 13 073 tis. eur.

Z ostatných subjektov verejnej správy vykazujú najvyššie hodnoty Slovenský pozemkový fond  
271 835 tis. eur a verejné vysoké školy 128 444 tis. eur.

1. *Samostatné hnuteľné veci a súbory hnuteľných vecí*

Tento druh majetku predstavujú najmä prístroje, stroje, technické zariadenia, počítačové vybavenie, ktoré sú použiteľné samostatne alebo tvoria určitý súbor zariadení, ktoré môžu fungovať len v spoločnom zapojení (multimediálne zariadenia, laboratórne zariadenia), ale aj vojenská a špeciálna technika. Hodnota tohto majetku dosiahla 2 585 777 tis. eur a medziročne sa zvýšila o 672 353 tis. eur.

Ústredná správa vykazuje úhrnom 1 553 673 tis. eur, a v porovnaní s rokom 2019 je to viac o 35 437 tis. eur. Najvyššie hodnoty vykazuje Slovenská elektrizačná prenosová sústava, a. s. (267 402 tis. eur), Železnice SR (175 971 tis. eur), Ministerstvo obrany SR (174 939 tis. eur), Vodohospodárska výstavba, š. p. (104 743 tis. eur) a Ministerstvo vnútra SR (103 733 tis. eur).

Na medziročnej zmene v ústrednej správe sa podieľali najmä Slovenská elektrizačná prenosová sústava, a.s. (nárast o 19 616 tis. eur), Ministerstvo obrany SR (nárast o 13 541 tis. eur), Fakultná nemocnica Nitra (nárast o 10 820 tis. eur), Ministerstvo vnútra SR (pokles o 14 700 tis. eur), Nemocnica svätého Michala, a.s. (pokles o 11 460 tis. eur) a Centrum výcviku Lešť (pokles o 10 069 tis. eur).

Územná samospráva vykázala úhrnom 403 069 tis. eur (v roku 2019 to bolo 286 276 tis. eur), z čoho obce tvoria 328 818 tis. eur a vyššie územné celky 74 251 tis. eur. Významné hodnoty vykázali aj verejné vysoké školy (61 810 tis. eur), pričom najčastejšie ide o vybavenie vedeckých laboratórií, učební a pracovísk. Vysoké školy zaznamenali pokles tohto majetku, a to vo výške 24 183 tis. eur.

Z ostatných subjektov verejnej správy vykazuje najvýznamnejšiu hodnotu Agentúra pre núdzové zásoby ropy a ropných výrobkov (539 721 tis. eur, 87,5 %), čo predstavuje aj medziročnú zmenu z dôvodu prehodnotenia charakteru majetku, a to núdzových zásob ropy a ropných výrobkov. V predchádzajúcich účtovných obdobiach sa núdzové zásoby ropy a ropných výrobkov vykazovali ako obežný majetok na účtoch zásob (konkrétne na účte 132 – Tovar na sklade a v predajniach). Vzhľadom na skutočnosť, že ide o zásoby, ktoré sú dlhodobo skladované v nádržiach za účelom ich prípadného použitia v čase vyhlásenia stavu ropnej núdze a vzhľadom na charakter zásob, ktoré sa nepredávajú, nespotrebúvajú, ani nevstupujú do výrobného procesu a je možné ich uvoľniť len na základe rozhodnutia vlády SR v súlade so zákonom č. 218/2013 Z. z., tieto zásoby majú charakter dlhodobého majetku, ktorý účtovnej jednotke prináša ekonomické úžitky v podobe poplatku za služby. Z toho dôvodu došlo k reklasifikácii tohto majetku na neobežný majetok na položke Samostatné hnuteľné veci a súbory hnuteľných vecí.

1. *Dopravné prostriedky*

Dopravné prostriedky dosiahli hodnotu 2 159 953 tis. eur a medziročný nárast o 409 719 tis. eur. V prípade členenia hodnoty majetku podľa skupín subjektov, 79,4 % resp. 1 714 477 tis. eur tvorí ústredná správa a v tom obchodné spoločnosti (962 174 tis. eur), štátne rozpočtové a príspevkové organizácie (703 749 tis. eur) a štátne podniky (48 460 tis. eur).

Najvyššiu hodnotu vykazuje Železničná spoločnosť Slovensko, a.s. (796 038 tis. eur, a medziročný nárast o 58 424 tis. eur) z titulu vlastníctva rušňov a vagónov pre osobnú železničnú dopravu. Nárast netto hodnoty bol spôsobený zaradením zrealizovaných technických zhodnotení vozňov a hnacích koľajových vozidiel (12 233 tis. eur) ako aj zaradením nových klimatizovaných osobných vozňov, hnacích koľajových vozidiel a dieselmotorových a elektrických jednotiek (118 764 tis. eur) do používania. Oprávky boli medziročne taktiež vyššie a dosiahli hodnotu 73 391 tis. eur.

Železničná spoločnosť Cargo, a.s. (nákladný železničný prepravca) dosiahol hodnotu 125 671 tis. eur a medziročne mierny pokles o 10 256 tis. eur, ktorý bol spôsobený na jednej strane zaradením hnacích dráhových vozidiel a rekonštrukciou a modernizáciou železničných koľajových vozidiel v celkovej hodnote 6 389 tis. eur, na strane druhej dopredajom hnacích dráhových vozidiel, fyzickou likvidáciou železničných koľajových vozidiel a ich odpredajom v celkovej hodnote 8 670 tis. eur, pričom ročné oprávky predstavovali 7 406 tis. eur.

Hodnotu dopravných prostriedkov ústrednej správy tvoria v rozhodujúcej miere dve ministerstvá, Ministerstvo vnútra SR 364 155 tis. eur a Ministerstvo obrany SR 304 516 tis. eur. A podieľajú sa aj na medziročnom prírastku, spolu o 71 276 tis. eur. Ministerstvo vnútra SR disponuje vozovým parkom pre policajný a hasičský záchranný zbor, horskú záchrannú službu, špeciálne dopravné prostriedky ako aj bežné vozidlá na prevoz osôb (napr. pod Úradom na ochranu ústavných činiteľov), policajné vrtuľníky, lietadlá vládnej letky SR a ďalšie dopravné prostriedky. Prírastok v hodnote 4 406 tis. eur tvorili nové dopravné prostriedky pre policajný zbor, Hasičský a záchranný zbor SR a ich nevyhnutná úprava a dovybavenie (mobilné cisterny, automobilové cisternové striekačky, súpravy na prevod kontajnerov).

Ministerstvo obrany SR zvýšilo hodnotu dopravných prostriedkov až o 66 870 tis. eur. Tento prírastok bol najmä z dôvodu zaradenia do používania 3 vrtuľníkov UH-60M Black Hawk v hodnote 46 157 tis. eur, ukončenia modernizácie bojových prieskumných vozidiel v hodnote 29 282 tis. eur, nákupu osobných automobilov v hodnote 6 328 tis. eur, nákupu 9 autobusov Iveco v hodnote 1 791 tis. eur.

Ministerstvo obrany tak plní svoj plán obnovy techniky a vybavenia armády SR (pozemnej i leteckej). Nákup 9 ks vrtuľníkov UH-60M Black Hawk sa realizoval prostredníctvom amerického vládneho programu Foreign Military Sales (FMS). Celková hodnota kontraktu na dodávku 9 kusov týchto viacúčelových vrtuľníkov bola 261 mil. eur, a v rámci neho bola zahrnutá aj dvojročná logistická podpora, výcvik leteckého a technického personálu a výdavky spojené s prepravou vrtuľníkov na územie Slovenska. Posledné tri kusy boli dodané v januári 2020. Doba odpisovania týchto strojov bola stanovená na 40 rokov.

V rámci tejto položky majetku tvoria významnú hodnotu aj obce SR, a to 403 226 tis. eur. Významný medziročný nárast o 283 809 tis. eur bol ovplyvnený najmä opätovným zahrnutím obchodných spoločností do konsolidácie. Ide o vozidlá dopravných podnikov, spoločností poskytujúcich verejné služby, odvoz a likvidáciu odpadu, servisné činnosti a podobne.

1. *Poskytnuté preddavky na dlhodobý hmotný majetok*

Položku tvorí takmer výlučne ústredná správa (99,3 %) a v rámci nej dve organizácie, Ministerstvo obrany SR 1 024 226 tis. eur a Železničná spoločnosť Slovensko, a.s. 40 030 tis. eur. Medziročný nárast poskytnutých preddavkov bol spôsobený práve u Ministerstva obrany SR, a to 400 739 tis. eur z dôvodu plnenia programu nákupu nových taktických stíhacích lietadiel F-16 Block 70 (353 722 tis. eur) a rekonštrukcie základne Sliač v sume 67 868 tis. eur. Celková hodnota poskytnutých preddavkov Ministerstva obrany SR na obstaranie dlhodobého hmotného majetku (1 024 226 tis. eur) obsahuje najmä poskytnuté preddavky na nákup taktických stíhacích lietadiel F-16 (846 699 tis. eur), obstaranie viacúčelových vrtuľníkov (82 444 tis. eur), rekonštrukciu základne Sliač (67 868 tis. eur), nákup rádiostaníc a pozorovacích zariadení (9 857 tis. eur), vybavenie pre špeciálne sily Ozbrojených síl SR, vojenské zariadenia a zbrane (15 341 tis. eur).

1. *Obstaranie dlhodobého hmotného majetku*

Hodnota obstarania nového dlhodobého hmotného majetku (zatiaľ nezaradeného do používania) medziročne vzrástla o 267 817 tis. eur, a to najmä vplyvom majetku obcí o 131 836 tis. eur, prírastkom majetku ústrednej správy o 67 265 tis. eur a majetku VÚC o 62 924 tis. eur.

Z celkovej sumy 5 067 871 tis. eur tejto položky majetku vykázali organizácie ústrednej štátnej správy  
3 659 371 tis. eur. Obstaranie majetku tvorí najmä budúca infraštruktúra v podobe ciest, stavieb, ale aj pozemkov, dopravných prostriedkov, strojov, prístrojov a zariadení.

Z ústrednej správy vykázala Národná diaľničná spoločnosť, a.s. hodnotu 1 695 977 tis. eur. Jej celkový prírastok o 133 201 tis. eur bol tvorený na jednej strane úbytkom hodnoty na tomto účte majetku zaradením nových stavieb, pozemkov a zariadení do užívania (diaľnic v hodnote 281 314 tis. eur, rýchlostných ciest v hodnote 14 988 tis. eur, ostatných stavieb v hodnote 518 tis. eur a iného hmotného majetku v celkovej sume 5 140 tis. eur) a na druhej strane pokračujúcou výstavbou diaľničných úsekov a rýchlostných ciest (diaľnic v hodnote 304 701 tis. eur, rýchlostných ciest v hodnote 124 828 tis. eur a ostatných stavieb v celkovej sume 23 477 tis. eur).

Slovenská správa ciest vykázala zostatok 532 157 tis. eur a celkový pokles hodnoty o 39 727 tis. eur z dôvodu vyššieho zaradenia stavebných prác a majetku (101 561 tis. eur, ) ako bola hodnota nového obstarania (71 515 tis. eur). Železnice SR vykázali zostatok 505 798 tis. eur a úbytok 13 576 tis. eur. Obdobne ako v prípade NDS, a.s. alebo SSC ide o rozdiel z dlhodobého obstarávania majetku (modernizácia železničných tratí a nástupíšť) v sume 193 359 tis. eur a zaraďovania dokončeného majetku do používania v hodnote 204 501 tis. eur, pričom došlo k medziročnej zmene v podobe zvýšenia opravných položiek o 2 435 tis. eur. Významný prírastok hodnoty obstarávaného majetku v ústrednej správe vykázali Ministerstvo dopravy a výstavby SR 25 331 tis. eur, Ministerstvo zdravotníctva SR 21 691 tis. eur, Finančné riaditeľstvo SR 18 665 tis. eur a Vodohospodárska výstavba, š.p. 16 724 tis. eur.

Ministerstvo dopravy a výstavby SR je z pomedzi rozpočtových organizácií ústrednej správy ďalším významným obstarávateľom hmotného majetku za rok 2020, dosiahlo hodnotu 80 669 tis. eur, s najväčším medziročným prírastkom 25 331 tis. eur, ktorý bol ovplyvnený obstarávaním diaľnic, rýchlostných ciest vrátane príslušenstva (najmä koncesia na projektovanie a výstavbu D4/R7 a odpočívadla Pohranice).

Obstaranie dlhodobého hmotného majetku v Centre výcviku Lešť pokleslo oproti roku 2019 o 2 277 tis. eur, pričom v rámci rozpočtových organizácií ústrednej správy naďalej predstavuje tretiu najvýznamnejšiu hodnotu (57 744 tis. eur). Pokles bol spôsobený zaradením I. etapy stavby Administratívno-výcvikovej budovy č. 2 do používania vrátane prislúchajúcej trafostanice. Zároveň v roku 2020 pokračovala výstavba Administratívno-výcvikovej budovy č. 2 svojou druhou etapou a zahájila sa rekonštrukcia ČOV (HT Oremov Laz) na zabezpečenie prevádzky ubytovacích a administratívnych objektov.

Dlhodobý hmotný majetok doposiaľ nezaradený do používania na Ministerstve zdravotníctva SR je v hodnote 55 233 tis. eur s medziročným nárastom o 21 691 tis. eur. Prírastok súvisí najmä s projektom výstavby novej Univerzitnej nemocnice Bratislava v lokalite Rázsochy, do hodnoty ktorej vstupujú búracie práce skeletu rozostavanej stavby v hodnote 14 182 tis. eur a hodnotou hrubej stavby zriadeného Detenčného ústavu Hronovce na základe uznesenia vlády č. 145/2017.

Finančné riaditeľstvo vykázalo hodnotu obstarávaného dlhodobého hmotného majetku v celkovej sume 22 230 tis. eur, čo predstavuje nárast o 18 665 tis. eur oproti minulému roku. V roku 2020 sa obstaral majetok v hodnote 23 580 tis eur, išlo hlavne o obstaranie technického zhodnotenia existujúcich nehnuteľností v správe Finančného riaditeľstva SR.

Ministerstvo obrany SR je z pomedzi rozpočtových organizácií ústrednej správy ďalším významným obstarávateľom hmotného majetku za rok 2020, dosiahlo hodnotu 29 667 tis. eur, s medziročným poklesom 62 397 tis. eur. Dôvodom medziročného zníženia bolo zaradenie bojových prieskumných vozidiel do používania v hodnote 26 291 tis. eur, ukončenie rekonštrukcie a investičných akcií na základe kolaudačných rozhodnutí v sume 21 947 tis. eur a tvorba opravných položiek k dlhodobo nezaradeným obstarávaným investíciám v sume 4 486 tis. eur.

V územnej samospráve vykazujú obce zostatok obstarávaného hmotného majetku vo výške 1 119 662 tis. eur, a vyššie územné celky 214 658 tis. eur. Prírastok u VÚC bol takmer na všetkých VÚC (najviac Prešovský samosprávny kraj o 4 920 tis. eur a Trenčiansky samosprávny kraj o 3 595 tis. eur). Ide najmä o budovanie a rekonštrukcie ciest II. a III. triedy, na ktorých financovanie boli použité aj prostriedky návratných finančných výpomocí od Ministerstva financií SR, ďalej modernizáciu a rekonštrukcie školských zariadení, mostov, budovanie cyklotrás, ihrísk a podobne.

1. *Ostatný dlhodobý hmotný majetok*

V rámci ostatného dlhodobého hmotného majetku sa vykazuje najmä technické zhodnotenie budov a stavieb štátnych rozpočtových a príspevkových organizácií. Dôvodom pre samostatné účtovania o technickom zhodnotení je evidencia niektorých budov ako nehnuteľných kultúrnych pamiatok, ktorých ocenenie nie je možné spoľahlivo určiť. Z tohto dôvodu bolo v majetku ponechané len následné technické zhodnotenie týchto budov uskutočnené po uvedení budov do používania. Významnú hodnotu vykazuje ústredná správa 404 028 tis. eur a v rámci nej napríklad Kancelária národnej rady SR (93 264 tis. eur) v podobe technického zhodnotenia bratislavského hradu. Ďalej sa do ostatného majetku sumarizujú pestovateľské celky trvalých porastov, umelecké diela a zbierky, predmety z drahých kovov, drobný hmotný dlhodobý majetok a základné stádo a ťažné zvieratá.

**A.III. Finančný majetok**

Celkovo dlhodobý finančný majetok dosiahol hodnotu 7 164 011 tis. eur a medziročne je vyšší  
o 336 570 tis. eur. V porovnaní s predchádzajúcimi účtovnými obdobiami došlo k zmene vykazovania zostatku termínovaných účtoch v bankách v rámci finančného majetku a nie v rámci finančných účtov v hodnote 29 370 tis. eur (2019: 67 177 tis. eur). Ústredná štátna správa vykázala 6 096 694 tis. eur, obce 1 012 657 tis. eur, vyššie územné celky 9 965 tis. eur a ostatné subjekty 44 696 tis. eur. Medziročný nárast hodnoty bol vykázaný v ústrednej správe (o 725 067 tis. eur) a u ostatných subjektov verejnej správy (o 5 726 tis. eur), pričom v prípade VÚC poklesla hodnota dlhodobého finančného majetku o 1 112 tis. eur a u obcí o 315 636 tis. eur.

V rámci dlhodobého finančného majetku sa vykazujú najmä podielové cenné papiere a podiely v obchodných spoločnostiach s podstatným vplyvom, ktorý znamená podiel na základnom imaní v rozsahu 20 – 50 %. Ide o pridružené účtovné jednotky kapitol ŠR ako aj podiely v takýchto spoločnostiach, ktoré vlastnia dcérske spoločnosti štátu.

Druhú najvyššiu hodnotu v rámci ostatného finančného majetku tvoria podiely Slovenskej republiky v zahraničných finančných inštitúciách ako je napríklad Svetová banka, Európska investičná banka a ďalšie. Rozhodujúcu hodnotu tvorí podiel SR v Európskom stabilizačnom mechanizme.

Treťou významnou položkou finančného majetku sú pôžičky Štátneho fondu rozvoja bývania, ktoré sa poskytujú nielen subjektom územnej samosprávy, ale aj fyzickým osobám a právnickým osobám mimo súhrnného celku (napr. bytové spoločenstvá).

|  |  |  |  |
| --- | --- | --- | --- |
| **Dlhodobý finančný majetok súhrnného celku (v tis. eur)** | | | |
| **Druh finančného majetku** | **2020** | **2019** | **Δ 2020-2019** |
| Cenné papiere a podiely | 4 666 977 | 4 572 639 | 94 338 |
| *Z toho: Podiely v dcérskych účtovných jednotkách* | *197 168* | *502 945* | *-305 777* |
| *Podiely v pridružených účtovných jednotkách* | *3 637 224* | *3 244 553* | *392 671* |
| Dlhodobé pôžičky | 1 308 424 | 1 123 415 | 185 009 |
| *Z toho: ŠFRB* | *1 251 053* | *1 071 869* | *179 184* |
| *Environmentálny fond* | *2 967* | *4 733* | *-1 766* |
| Termínované účty v bankách | 29 370 | 67 177 | -37 807 |
| Ostatný dlhodobý finančný majetok | 1 159 239 | 989 417 | 169 822 |
| *Z toho: Podiely v medzinárodných finančných inštitúciách* | *1 063 485* | *893 023* | *170 462* |
| **Spolu** | **7 164 012** | **6 752 648** | **575 632** |

1. *Cenné papiere a podiely*

*Podielové cenné papiere a podiely v dcérskej účtovnej jednotke*

V rámci tejto položky dlhodobého finančného majetku sa vykazujú majetkové účasti v obchodných spoločnostiach, ktoré predstavujú minimálne 51% podiel na ich vlastnom imaní, a ktoré neboli predmetom konsolidácie. Hodnota tohto dlhodobého finančného majetku dosiahla k 31.12.2020 sumu 197 168 tis. eur a je medziročne nižšia o 305 777 tis. eur, najmä u obcí SR (o 340 879 tis. eur) z dôvodu vyššej miery konsolidácie na úrovni miest a obcí SR. V prípade ústrednej správy došlo k medziročnému nárastu o 35 101 tis. eur.

Z ústrednej správy vykazuje významnú hodnotu MH Manažment, a.s. (170 093 tis. eur), ktorý spravuje podiely v 27 obchodných spoločnostiach, z toho 17 v oblasti dopravy (SAD-ky) a 6 v oblasti teplárenstva. Ide o podiely, ktoré spravoval zaniknutý Fond národného majetku do 31.12.2015. Nárast hodnoty zo 148 433 tis. eur na 170 093 tis. eur bol spôsobený najmä zvýšením základného imania v dcérskych spoločnostiach (Bratislavská teplárenská, a.s. o 20 000 tis. eur, Kúpele Sliač, a.s. o 498 tis. eur a Zvolenská teplárenská, a.s. o 2 000 tis. eur).

Investičné fondy (NDF I a NDF II), ktoré sú súčasťou ústrednej správy, vykázali úhrnom 19 305 tis. eur, v podobe podielov v obchodných spoločnostiach, do ktorých sa investujú zdroje EÚ a štátneho rozpočtu návratným spôsobom. Ide o formu podpory podnikov prostredníctvom kapitálovej angažovanosti týchto fondov.

*Podielové cenné papiere a podiely v spoločnosti s podstatným vplyvom*

V rámci tejto položky dlhodobého finančného majetku sa vykazujú majetkové účasti v iných obchodných spoločnostiach, ktoré predstavujú 20 až 50% podiel na ich vlastnom imaní a účtovná jednotka nie je definovaná ako spoločná účtovná jednotka dvoch alebo viacerých účtovných jednotiek súhrnného celku.

Rozhodujúcu hodnotu predstavujú podiely obchodných spoločností štátu v iných podnikateľských subjektoch (tzv. obchodné spoločnosti v druhom resp. treťom rade). Tieto podiely sú v niektorých podnikoch štátu vykázané na základe konsolidovanej účtovnej závierky a precenené metódou vlastného imania.

Dlhodobý finančný majetok vo forme týchto podielov dosiahol sumu 3 637 224 tis. eur a medziročne sa hodnota zvýšila o 392 671 tis. eur. Z celkovej hodnoty týchto podielov vykazuje ústredná správa viac ako 95 %, čo predstavuje 3 456 230 tis. eur, a z nej hlavne Ministerstvo hospodárstva SR 2 125 898 tis. eur (podiely v energetických spoločnostiach prevzaté z FNM v roku 2014) a SPP, a.s. 1 082 758 tis. eur, JAVYS, a. s. vykázal hodnotu podielu v spoločnosti JESS, a.s. vo výške 105 224 tis. eur  
a MH Manažment, a.s. vykázal hodnotu svojich podielov vo výške 66 524 tis. eur. Významnú hodnotu vykazujú aj jednotky v rámci kapitoly Ministerstva dopravy a výstavby SR (61 607 tis. eur), a v rámci nich hlavne Ministerstvo dopravy a výstavby SR 26 385 tis. eur (napríklad podiely v spoločnosti Metro Bratislava, a.s., Letisko Piešťany, a.s.) a Železničná spoločnosť Cargo Slovakia, a.s. (23 012 tis. eur).

Hodnota týchto podielov je priamo závislá od hodnoty vlastného imania tej spoločnosti, v ktorej štát drží menšinové podiely priamo alebo nepriamo cez iné účastiny. Vlastné imanie obchodných spoločností je pritom ovplyvnené (pri nezmenenom základnom imaní) dosiahnutým výsledkom hospodárenia (zisk/strata), nevysporiadaným výsledkom minulých období, pričom ide hlavne o výsledok obchodnej činnosti, ale môžu ho ovplyvniť napríklad aj metódy oceňovania majetku. Medziročne Ministerstvo hospodárstva SR vykázalo po použití metódy vlastného imania prírastok hodnoty svojich podielov o 13 108 tis. eur (a to hlavne hodnota 51%-tného podielu v Západoslovenskej energetike, a.s., ktorá sa zvýšila o 31 583 tis. eur, a hodnota 51%-tného podielu v Slovenských elektrárňach, a.s., ktorá sa znížila o 10 084, a hodnota 51%-tného podielu v Stredoslovenskej energetike, a.s., ktorá sa znížila o 8 168 tis. eur).

Obce v rámci tejto položky vykázali 170 910 tis. eur, vyššie územné celky 9 673 tis. eur.

*Realizovateľné cenné papiere*

Realizovateľné cenné papiere znamenajú podiely na základnom imaní obchodnej spoločnosti vo výške menej ako 20 %. Z celkovej hodnoty 803 250 tis. eur vlastnia rozhodujúcu hodnotu obce, a to   
774 151 tis. eur, ako minoritné podiely v obchodných spoločnostiach z oblasti dodávky vody, výroby tepla a osobnej prepravy. Celkový medziročný prírastok v hodnote 7 801 tis. eur bol vykázaný najmä v obciach SR (o 6 727 tis. eur) a v ústrednej správe (o 1 115 tis. eur), pričom úbytok bol zaznamenaný u VÚC (o 41 tis. eur).

Zvýšenie hodnoty v ústrednej správe z 27 934 tis. eur na 29 050 tis. eur tvorili najmä nové cenné papiere vo vlastníctve spoločnosti National Development Fund II, a.s. v hodnote 934 tis. eur a vo vlastníctve spoločnosti National Development Fund I, s.r.o. v hodnote 182 tis. eur.

*Dlhové cenné papiere držané do splatnosti*

Základným znakom dlhového cenného papiera držaného do splatnosti je okrem možnosti poberania výnosov z jeho držba aj návratnosť vloženej investície. Medzi dlhové cenné papiere svojím charakterom patria všetky druhy dlhopisov, pokladničné poukážky, šeky, vkladové listy, zmenky, atď. Takmer v 87%-ách sú vykazované dvomi subjektami ústrednej správy (25 461 tis. eur), a to SZRB, a.s.   
(25 027 tis. eur) a Ministerstvom financií SR (434 tis. eur). V roku 2018 skupina SZRB nakúpila krytý dlhopis Všeobecnej úverovej banky, a.s. v menovitej hodnote 24 999 tis. eur a v rokoch 2019 a 2020 zaznamenala celkový prírastok v hodnote 28 tis. eur, z dôvodu kladnej amortizácie. Ministerstvo financií SR v rámci tejto položky vykazuje bondy Argentínskej republiky.

1. *Dlhodobé pôžičky*

V rámci pôžičiek vykazuje najvýznamnejšiu hodnotu Štátny fond rozvoja bývania 1 251 053 tis. eur (konsolidovaná hodnota). Ďalej vykazujú významnejšie hodnoty aj NDF II 11 894 tis. eur, Železničná spoločnosť Cargo Slovakia, a.s. 10 000 tis. eur a Environmentálny fond 2 967 tis. eur.

1. *Termínované účty v bankách*

Zostatok na účtoch v bankách s dobou viazanosti dlhšou ako jeden rok, vzhľadom na svoj dlhodobý charakter, sa na rozdiel od predchádzajúcich rokov vykazuje v rámci dlhodobého finančného majetku a nie ako položka finančného majetku. Medzi subjektami ústrednej správy vykazuje najvýznamnejšiu hodnotu MH Invest, s.r.o. (14 999 tis. eur) a najvýznamnejší úbytok SEPS, a.s. (o 43 546 tis. eur) z dôvodu poklesu voľných finančných prostriedkov. Zostatok prostriedkov na termínovaných účtoch obcí predstavuje 7 650 tis. eur a v prípade Univerzity sv. Cyrila a Metoda v Trnave 5 415 tis. eur.

1. *Ostatný dlhodobý finančný majetok*

V ostatnom dlhodobom finančnom majetku sa vykazujú hlavne podiely Slovenskej republiky v medzinárodných finančných inštitúciách a finančných stabilizačných mechanizmoch.

|  |  |  |  |
| --- | --- | --- | --- |
| M**ajetková účasť SR v medzinárodných inštitúciách v s práve Ministerstva financií SR (v tis. eur)** | | | |
| **Medzinárodná inštitúcia** | **2020** | **2019** | **Δ 2020-2019** |
| Európsky stabilizačný mechanizmus (ESM) | 793 350 | 659 200 | 134 150 |
| Európska investičná banka | 122 608 | 111 813 | 10 795 |
| Skupina Svetovej banky | 80 359 | 57 797 | 22 562 |
| z toho: |  |  |  |
| Medzinárodná banka pre obnovu a rozvoj | 27 625 | 28 030 | -405 |
| Medzinárodná asociácia pre rozvoj | 24 385 | 25 085 | -700 |
| Mnohostranná agentúra pre investičné záruky | 655 | 715 | -60 |
| Medzinárodná finančná korporácia | 27 694 | 3 967 | 23 727 |
| Európska banka pre obnovu a rozvoj | 26 711 | 26 711 | 0 |
| Medzinárodná investičná banka | 24 436 | 21 481 | 2 955 |
| Medzinárodná banka pre hospodársku spoluprácu | 13 342 | 13 342 | 0 |
| Rozvojová banka Rady Európy | 2 397 | 2 397 | 0 |
| Európsky finančný stabilizačný nástroj (EFSF) | 282 | 282 | 0 |
| **Spolu** | **1 063 485** | **893 023** | **170 462** |

Z celkovej sumy vykázala ústredná správa hodnotu 1 103 268 tis. eur a v rámci nej Ministerstvo financií SR 1 063 485 tis. eur. Ide najmä o kapitálovú účasť v rôznych medzinárodných finančných inštitúciách, ktoré boli založené spolu s vládami iných krajín alebo medzinárodnými organizáciami na podporu slabších regiónov v Európe ale aj v iných krajinách, na podporu reforiem ich hospodárstva, ekonomiky a zvyšovania životnej úrovne obyvateľstva.

V roku 2020 došlo k zvýšeniu kapitálovej účasti SR v Európskom stabilizačnom mechanizme o 134 150 tis. eur, zvýšeniu základného imania Medzinárodnej finančnej korporácie o 27 246 tis. eur, Európskej investičnej banky o 10 795 tis. eur, Medzinárodnej investičnej banky o 2 955 tis. eur, Medzinárodnej banky pre obnovu a rozvoj o 2 220 tis. eur a úhrady splátky v rámci doplnenia zdrojov iniciatívy pre Medzinárodnú asociáciu pre rozvoj vo výške 100 tis. eur. Ostatné zmeny boli z dôvodu kurzových rozdielov z vkladov v medzinárodných finančných inštitúciách.

K podielom v medzinárodných finančných inštitúciách a k európskym stabilizačným mechanizmom sa viaže aj kapitál splatný na požiadanie, a to podľa zmluvných podmienok dojednaných s konkrétnou inštitúciou. Ide o tzv. call capital, ktorý sa vykazuje ako podmienené záväzky v iných pasívach (časť III poznámok).

Významnú hodnotu ostatného finančné majetku vykazuje aj National Development Fund II, a.s., a to   
33 946 tis. eur v podobe mezanínového úveru na výstavbu D4/R7.

**A.IV. Pohľadávky**

V porovnaní s prechádzajúcimi účtovnými obdobiami došlo k zmene spôsobu vykazovania pohľadávok súhrnného celku, a to oddelene na dlhodobé pohľadávky, ktoré sa vykazujú ako dlhodobý majetok a krátkodobé, ktoré sú súčasťou krátkodobého majetku. Súčasťou pohľadávok sú aj pohľadávky z poskytnutých návratných finančných výpomocí, ktoré podľa zostatkovej doby splatnosti delia medzi dlhodobé resp. krátkodobé pohľadávky. Za dlhodobé pohľadávky sa považujú také, ktorých zostatková doba splatnosti odo dňa, ku ktorému sa zostavuje účtovná závierka, je dlhšia ako 1 rok.

Dlhodobé pohľadávky dosiahli k 31.12.2020 úhrnom sumu 827 638 tis. eur, z toho dlhodobé návratné finančné výpomoci predstavujú 25 725 tis. eur. Medziročne ide o pokles hodnoty pohľadávok   
o 74 793 tis. eur.

Poskytovanie návratných finančných výpomocí je špecifikom pre štátnu správu a územnú samosprávu. V rámci ústrednej správy môže návratné finančné výpomoci poskytovať Ministerstvo financií SR a iný orgán štátnej správy, ak tak umožňuje príslušný zákon (napríklad Ministerstvo zdravotníctva SR, Ministerstvo hospodárstva SR). Návratné finančné výpomoci sa poskytujú subjektom na riešenie špecifických situácií pri nedostatku vlastných zdrojov subjektu alebo v situácii, že by subjekt musel financovať svoje neočakávané potreby cez úvery a zhoršovalo by to jeho platobnú schopnosť. Návratné finančné výpomoci Ministerstva financií SR sú úročené s priaznivejšími platobnými podmienkami z hľadiska začiatku a doby splácania istiny alebo úroku.

Všetky návratné finančné výpomoci poskytnuté ústrednou správou napr. mestám, obciam a podnikateľským subjektom v rámci súhrnného celku sú predmetom vzájomnej eliminácie. V prípade dlhodobých návratných finančných výpomocí eliminácia predstavuje 600 293 tis. eur. Ide najmä o návratnú finančnú výpomoc poskytnutú Agentúre pre núdzové zásoby ropy a ropných výrobkov v hodnote 330 000 tis. eur, výpomoci mestám SR v objeme 121 095 tis. eur a výpomoci poskytnuté VÚC 144 454 tis. eur, vrátane poskytnutých NFV za účelom finančnej stabilizácie územnej samosprávy v čase pandémie. Po vzájomnej eliminácii dlhodobých návratných finančných výpomocí medzi subjektami súhrnného celku sú najvýznamnejšie finančné výpomoci poskytované podnikateľským subjektom v celkovej sume 24 531 tis. eur.

|  |  |  |  |
| --- | --- | --- | --- |
| **Dlhodobé pohľadávky súhrnného celku (v tis. eur)** | | | |
| **Druh pohľadávky** | **2020** | **2019** | **Δ 2020-2019** |
| Pohľadávky EXIM banky z poskytnutých úverov | 411 461 | 355 281 | 56 180 |
| Pohľadávky SZRB z poskytnutých úverov | 265 421 | 223 281 | 42 140 |
| Návratné finančné výpomoci | 25 720 | 25 630 | 90 |
| Pohľadávky voči zamestnancom | 24 973 | 25 826 | -853 |
| Pohľadávky MF SR z derivátových operácií | 14 550 | 145 802 | -131 252 |
| Všeobecná zdravotná poisťovňa, a.s. | 12 926 | 23 523 | -10 597 |
| Pohľadávky Fondu ochrany vkladov | 0 | 52 823 | -52 823 |
| Ostatné dlhodobé pohľadávky | 72 466 | 50 265 | 22 201 |
| **Spolu** | **827 517** | **902 431** | **74 914** |

Z dlhodobých pohľadávok predstavujú najvyššiu hodnotu pohľadávky Exportno-importnej banky z poskytnutých úverov a záruk exportujúcim podnikom. Slovenská záručná a rozvojová banka, a.s. vykazuje pohľadávky voči prijímateľom úverov a finančných výpomocí, ktorými banka podporuje podnikateľskú činnosť malých a stredných podnikateľov, poľnohospodárskych prvovýrobcov, obnovu bytového fondu a realizáciu projektov z EÚ fondov.

Pohľadávky Ministerstva financií sú z titulu finančných derivátov vznikajúcich z obchodov  
(Cross-currency swap-ov), ktoré sa používajú pri zabezpečovacích operáciách na finančnom trhu v cudzej mene pri správe štátneho dlhu. Na tieto menovo-úrokové deriváty má vplyv zmena menových kurzov a úrokových sadzieb znejúcich na tieto meny.

V prípade pohľadávok Fondu ochrany vkladov došlo k medziročnému zníženiu pohľadávok voči bankám, ktoré boli v rokoch 2020 – 2021 vyhlásené za neschopné vyplácať vklady o 52 823 tis. eur z dôvodu ich pomerného uspokojenia v rámci konkurzného konania.

Pohľadávky voči zamestnancom tvorí najmä Ministerstvo vnútra SR (24 611 tis. eur) z titulu poskytnutých návratných výpomocí zo sociálneho fondu na riešenie bytovej situácie policajtov a zamestnancov rezortu a za odpredaj služobných bytov.

**B. Krátkodobý majetok**

**B.I. Zásoby**

Ako zásoby súhrnného celku sa vykazujú materiál na sklade, tovar, výrobky, nedokončená výroba a polotovary a zvieratá. Celková hodnota zásob súhrnného celku k 31.12.2020 dosiahla   
1 440 488 tis. eur a oproti roku 2019 sa hodnota zásob znížila o 514 039 tis. eur.

|  |  |  |  |
| --- | --- | --- | --- |
| **Zásoby súhrnného celku (v tis. eur)** | | | |
| **Druh zásob** | **2020** | **2019** | **Δ 2020-2019** |
| Materiál | 1 125 405 | 1 026 359 | 99 046 |
| Tovar | 156 026 | 669 277 | -513 251 |
| Výrobky | 112 227 | 231 505 | -119 278 |
| Ostatné zásoby | 46 830 | 27 386 | 19 444 |
| **Spolu** | **1 440 488** | **1 954 528** | **-514 039** |

Na celkovej hodnote zásob sa podieľa najmä ústredná správa 94,5 % (v absolútnom vyjadrení je to   
1 361 824 tis. eur). Hodnota zásob je medziročne nižšia o 514 039 tis. eur najmä z dôvodu zníženia stavu tovaru o 513 251 tis. eur a výrobkov o 119 278 tis. eur, pričom hodnota materiálu sa zvýšila o 99 046 tis. eur.

Pokles hodnoty zásob v ústrednej správe o 2 027 tis. eur bol spôsobený znížením stavu výrobkov o 119 885 tis. eur, z toho u SPP, a.s. o 114 453 tis. eur, za súčasného zvýšenia materiálu (o 75 421 tis. eur), tovaru (o 23 873 tis. eur) a nedokončenej výroby a polotovarov (o 18 724 tis. eur). Zásoby ústrednej správy tvoria hlavne materiál (1 059 796 tis. eur), tovar (148 405 tis. eur) a výrobky (108 762 tis. eur). Objemovo najvyššiu hodnotu zásob vykazuje tak ako minulé účtovné obdobie Ministerstvo obrany SR 766 431 tis. eur (hlavne materiál v podobe vojenského a obranného charakteru), ďalej Správa štátnych hmotných rezerv 128 699 tis. eur v podobe tovaru (zásoby hmotných rezerv), Ministerstvo vnútra SR 93 468 tis. eur (ako materiál špecifickej povahy) a SPP, a.s. 90 463 tis. eur v podobe výrobkov (zemného plynu určeného na predaj). Zmena hodnoty zásob ústrednej správy bola ovplyvnená najmä úbytkom hodnoty výrobkov SPP, a.s. o 114 453 tis. eur z dôvodu prepočtu na čistú realizovateľnú hodnotu, a nárastom hodnoty zásob u spoločnosti Konštrukta – Defence, a.s. (o 38 389 tis. eur) vplyvom nákupu materiálu na opravu vojenských bojových vozidiel a výrobu samohybných húfnic ZUZANA 2, Správe štátnych hmotných rezerv SR (o 25 694 tis. eur), na Ministerstve vnútra SR (o 23 270 tis. eur) a Ministerstve obrany SR (o 12 801 tis. eur) zvýšeným objemom nákupu pohonných látok, náhradných dielov do vojenskej techniky, munície, výzbroja, pracovných odevov a iné. Správa štátnych hmotných rezerv navýšila zásoby hmotných a mobilizačných rezerv a pohotovostných zásob najmú v súvislosti s mimoriadnou pandémiou COVID-19. Pandemická situácia si vyžadovala zabezpečenia zvýšeného objemu materiálu aj v kapitole Ministerstva zdravotníctva SR o 18 417 tis. eur (napr. v nemocniciach, regionálnych úradoch verejného zdravotníctva) v podobe liekov, ochranných pracovných prostriedkov, dezinfekčných a čistiacich prostriedkov, atď.

Subjekty územnej samosprávy vykazujú medziročne vyššie zásoby o 25 726 tis. eur, najmä materiál o 21 962 tis. eur.

1. *Materiál*

Najväčší objem zásob tvoria zásoby materiálu v hodnote 1 125 405 tis. eur (78,1 % hodnoty celkových zásob), ktoré zaznamenali nárast v porovnaní s rokom 2019 o 99 046 tis. eur. Až 94,2 % zásob materiálu sústreďujú subjekty ústrednej správy, čo je v hodnotovom vyjadrení 1 059 796 tis. eur. Na subjekty územnej samosprávy pripadá 59 306 tis. eur a na ostatné subjekty verejnej správy 6 302 tis. eur.

V rámci ústrednej správy sa na zásobách materiálu v najvyššej miere podieľa kapitola Ministerstva obrany SR v hodnote 797 763 tis. eur, pričom vykazuje aj najvyšší medziročný prírastok o 28 776 tis. eur. Zvýšenie stavu zásob materiálu ovplyvnili najmä nákupy pohonných látok a náhradných dielov do vojenskej leteckej a pozemnej techniky, nákup munície, pracovných odevov a obuvi, výpočtovej techniky, liekov, ochranných, čistiacich a dezinfekčných prostriedkov. Kapitola Ministerstva vnútra SR vykazuje druhý najväčší objem materiálu v sume 96 444 tis. eur, ktorý bol v porovnaní s rokom 2019 vyšší o 22 617 tis. eur. Ide napr. o interiérové vybavenie, stavebno-inštalačný materiál, výzbroj a muníciu, kancelárske potreby a kancelársku techniku, výpočtovú, telekomunikačnú, zdravotnícku a veterinárnu techniku.

V rámci kapitoly Ministerstva zdravotníctva SR došlo k nárastu hodnoty materiálu celkom o 18 417 tis. eur, ktorá dosiahla hodnotu 61 099 tis. eur. Z dôvodu mimoriadnej pandemickej situácie súvisiacej so šírením nebezpečnej nákazlivej ľudskej choroby COVID-19 došlo k zvýšenému nákupu liekov, ochranných pracovných prostriedkov, dezinfekčných a čistiacich prostriedkov.

1. *Tovar*

Zásoby tovaru dosiali hodnotu 156 080 tis. eur (2019: 669 277 tis. eur) a viac ako v 95 %-ách sú vykazované subjektami ústrednej správy (148 405 tis. eur).

Najväčší pokles hodnoty zásob (tovaru) bol zaznamenaný u Agentúry pre núdzové zásoby ropy a ropných výrobkov (o 539 681 tis. eur) z dôvodu vykazovania núdzových zásob ropy a ropných výrobkov v rámci dlhodobého majetku (viď. časť Zmeny účtovných metód a účtovných zásad).

1. *Výrobky*

Hodnota výrobkov za rok 2020 dosiahla 112 227 tis. eur, čo predstavuje pokles oproti roku 2019 o 119 278 tis. eur. Podiel spoločnosti Slovenský plynárenský priemysel, a.s. (90 457 tis. eur), predstavuje až 80,6 % na celkovom objeme, a taktiež sa najväčšou mierou podieľa na medziročnom poklese o 114 453 tis. eur. Ide o zásoby zemného plynu určených na obchodovanie, ktorých hodnota je nižšia najmä z dôvodu prepočtu na čistú realizovateľnú hodnotu.

1. *Ostatné zásoby*

V rámci ostatných zásob sa vykazuje nedokončená výroba a polotovary (44 229 tis. eur) a zvieratá (2 601 tis. eur), najmä v ústrednej správe v hodnote 44 861 tis, eur.

**B.II. Krátkodobé Pohľadávky**

Za krátkodobé pohľadávky sa považujú také, ktorých zostatková doba splatnosti odo dňa, ku ktorému sa zostavuje účtovná závierka, je najviac 1 rok. Krátkodobé pohľadávky dosiahli k 31.12.2020 úhrnom sumu 6 699 134 tis. eur. Medziročne ide o nárast hodnoty týchto pohľadávok o 1 493 350 tis. eur, najmä vplyvom nárastu pohľadávok zo špecifických operácií štátu na finančnom trhu o 1 267 939 tis. eur. Medziročný nárast je spôsobený aj zmenou vykazovania pohľadávok zo zúčtovania medzi subjektami verejnej správy (18 948 tis. eur) a pohľadávok z poskytnutých krátkodobých návratných finančných výpomocí (890 tis. eur) v rámci krátkodobého majetku, ako súčasť pohľadávok.

|  |  |  |  |
| --- | --- | --- | --- |
| **Pohľadávky súhrnného celku (v tis. eur)** | | | |
| **Krátkodobé pohľadávky** | **2020** | **2019** | **Δ 2020-2019** |
| Pohľadávky MF SR z operácií na finančnom trhu | 3 087 000 | 1 819 061 | 1 267 939 |
| Pohľadávky z daňových a colných príjmov štátu | 656 094 | 355 882 | 300 212 |
| Odberatelia | 587 568 | 499 661 | 87 907 |
| Poskytnuté prevádzkové preddavky | 475 645 | 267 717 | 207 928 |
| Pohľadávky Sociálnej poisťovne | 432 575 | 449 336 | -16 761 |
| Pohľadávky Všeobecnej zdravotnej poisťovne, a.s. | 362 887 | 359 352 | 3 535 |
| Pohľadávky zo zúčtovania s EÚ | 198 788 | 439 959 | -241 171 |
| Zúčtovanie medzi subjektami verejnej správy | 18 948 | 32 788 | -13 840 |
| **Krátkodobé pohľadávky** | **2020** | **2019** | **Δ 2020-2019** |
| Pohľadávky z účelovo poskytnutých transferov | 86 820 | 50 063 | 36 756 |
| Pohľadávky z nedaňových príjmov územnej samosprávy | 80 142 | 74 651 | 5 492 |
| Pohľadávky z nedaňových príjmov štátu | 83 843 | 79 020 | 4 823 |
| Pohľadávky Úradu pre dohľad nad zdrav. starostlivosťou | 81 043 | 76 580 | 4 463 |
| Pohľadávky z daňových príjmov územnej samosprávy | 41 097 | 30 984 | 10 113 |
| Slovenský plynárenský priemysel, a.s. | 37 972 | 94 240 | -56 268 |
| Ostatné krátkodobé pohľadávky subjektov verejnej správy | 468 712 | 576 490 | -107 778 |
| **Spolu** | **6 699 134** | **5 205 784** | **1 493 350** |

Z pohľadu činnosti jednotlivých subjektov súhrnného celku je možné konštatovať, že pre rozpočtové a príspevkové organizácie, obce a vyššie územné celky sú najdôležitejšie pohľadávky z daní, poplatkov a nedaňových príjmov (napr. z predaja prebytočného majetku, z nájomného a iných nepodnikateľských aktivít). Štátne podniky a obchodné spoločnosti vykazujú najväčší podiel na pohľadávkach z obchodných vzťahov voči odberateľom a svojím klientom.

1. *Daňové a colné pohľadávky štátu*

Pohľadávky z daňových a colných príjmov štátu vykazuje Ministerstvo financií SR vo výške 656 094 tis. eur. Medziročný nárast o 300 212 tis. eur je spôsobený najmä zúčtovaním opravných položiek k pohľadávkam na dani z pridanej hodnoty (o 193 836 tis. eur) a nárast dani z príjmov právnických osôb z dôvodu legislatívnych opatrení v zmysle zákona č. 67/2020 Z. z. o niektorých mimoriadnych opatreniach vo finančnej oblasti, v súvislosti so šírením nebezpečnej nákazlivej ľudskej choroby COVID-19, ktoré umožnili posun platenia preddavkov na daň.

1. *Daňové pohľadávky územnej samosprávy*

V rámci daňových pohľadávok územnej samosprávy sa vykazujú pohľadávky obcí a miest z predpisu miestnych daní a poplatkov, ktoré sú ukladané na základe zákona č. 582/2004 Z. z. o miestnych daniach a miestnom poplatku a príslušného všeobecne záväzného nariadenia, ktorý ustanovuje podrobnosti o výške dane a poplatku, podmienkach ich určenia a výberu. Medzi miestne dane, ktoré ukladá obec patrí napr. daň z nehnuteľností, daň za psa, daň za užívanie verejného priestranstva, daň za ubytovanie, daň za predajné automaty, daň za nevýherné hracie prístroje, daň za vjazd a zotrvanie motorového vozidla v historickej časti mesta. Medzi miestne poplatky patrí napr. poplatok za komunálny odpad a drobné stavebné odpady. Tieto pohľadávky obcí dosiahli úhrnnom 41 097 tis. eur a boli medziročne vyššie o 10 114 tis. eur.

1. *Nedaňové pohľadávky štátu a územnej samosprávy*

Z nedaňových pohľadávok štátu vykazuje Protimonopolný úrad SR 17 376 tis. eur, Regionálna veterinárna a potravinová správa v Bratislave 9 208 tis. eur, Ústredie práce, sociálnych vecí a rodiny  
7 978 tis. eur, Úrad vládneho auditu 5 512 tis. eur a ďalšie rozpočtové organizácie štátu. Ide najmä  
o pokuty za priestupky udelené policajnými útvarmi, hasičským a záchranným zborom a okresnými úradmi a z výkonu svojej činnosti ďalších štátnych organizácií (poplatky, predaj prebytočného majetku, nájomné a podobne). Protimonopolný úrad vykazuje pohľadávky voči iným subjektom z vydaných rozhodnutí napríklad o porušení hospodárskej súťaže.

Pohľadávky Úradu pre dohľad nad zdravotnou starostlivosťou vo výške 81 043 tis. eur sú najmä voči zdravotným poisťovniam a iným štátom z činnosti styčného orgánu (80 871 tis. eur) a za udelené pokuty (172 tis. eur).

Nedaňové pohľadávky územnej samosprávy dosiahli 80 142 tis. eur (v tom obce 70 507 tis. eur a VUC 9 636 tis. eur) a medziročne boli vyššie o 5 492 tis. eur.

1. *Odberatelia*

Z hodnoty pohľadávok voči odberateľom vykazuje najvyššiu hodnotu SPP, a.s. (159 323 tis. eur), Slovenská pošta, a.s. (77 387 tis. eur), Slovenská elektrizačná a prenosová sústava, a.s. (42 195 tis. eur), Železničná spoločnosť Cargo Slovakia, a.s. (41 733 tis. eur) a ďalšie obchodné spoločnosti štátu.  
Tie tvoria spolu vyše 77,3 % z celkovej hodnoty pohľadávok voči odberateľom (medziročný rast   
je o 11,8 p. b pri náraste hodnoty o 54 811 tis. eur).

1. *Poskytnuté preddavky*

Poskytnuté prevádzkové preddavky vykazuje najmä ústredná správa, a to 469 777 tis. eur a medziročný prírastok činil 202 060 tis. eur. V rámci nich vykazuje významnú hodnotu Ministerstvo obrany SR   
275 520 tis. eur, Ministerstvo práce, sociálnych vecí a rodiny SR 43 163 tis. eur, Ministerstvo školstva, vedy, výskumu a športu SR 35 560 tis. eur, Všeobecná zdravotná poisťovňa, a.s. 25 801 tis. eur, Ministerstvo životného prostredia SR 22 272 tis. eur a Slovenský plynárenský priemysel, a.s. 20 442 tis. eur.

Prírastok v ústrednej správe tvorili poskytnuté preddavky Ministerstva obrany SR (175 574 tis. eur) na logistickú podporu a iné služby k obstarávaným taktickým stíhacím lietadlám F-16 (148 169 tis. eur) a viacúčelovým vrtuľníkom UH-60M Black Hawk (15 422 tis. eur). Ďalšie zvýšenie poskytnutých preddavkov tvoria hlavne pohľadávky platobných jednotiek (najmä platobnej jednotky na Ministerstve práce, sociálnych vecí a rodiny SR o 19 697 tis. eur) z poskytnutých prostriedkov z rozpočtu EÚ a ŠR v rámci financovania spoločných projektov.

1. *Pohľadávky zo zúčtovania s EÚ*

Pohľadávky zo zúčtovania s EÚ vykazuje Jadrová a vyraďovacia spoločnosť, a.s. úhrnom   
105 586 tis. eur, z dôvodu pokračujúceho projektu vyraďovania jadrových zariadení na území SR, ďalej Vodohospodárska výstavba, š. p. v hodnote 84 905 tis. eur a Slovenská elektrizačná a prenosová sústava, a.s. 7 653 tis. eur v rámci spolufinancovania viacerých projektov rozvíjajúcich spoločné aktivity s EÚ.

1. *Zúčtovanie medzi subjektami verejnej správy*

Zúčtovacie vzťahy sa používajú na zaznamenanie poskytnutých a prijatých bežných a kapitálových transferov medzi subjektmi verejnej správy. Z účtovného pohľadu ide zaznamenanie prostriedkov štátneho rozpočtu, rozpočtu obce a vyššieho územného celku, ktoré sú poskytované ostatným organizáciám v rámci verejnej správy, a tieto ich majú následne zúčtovať. Hodnota transferov k 31.12.2020 bola 18 948 tis. eur, z toho ostatné subjekty vykázali 3 807 tis. eur.

1. *Ostatné krátkodobé pohľadávky subjektov verejnej správy*

V rámci nich vykazuje rozhodujúcu hodnotu Ministerstvo financií SR z titulu špecifických operácií štátu - uloženie voľných finančných prostriedkov v komerčných bankách za účelom ich zhodnotenia  
(3 087 000 tis. eur), ktoré boli medziročne vyššie o 1 267 939 tis. eur.

Pohľadávky Sociálnej poisťovne a Všeobecnej zdravotnej poisťovne, a.s. sú najmä z dôvodu predpisu sociálnych a zdravotných odvodov za bežné obdobie ako aj za predchádzajúce obdobia, ktoré neboli splatené.

Pohľadávky z účelovo poskytnutých transferov predstavujú najmä pohľadávky Banskobystrického a Košického samosprávneho kraja (79 225 tis. eur) z nezúčtovaných dotácií poskytnutých napr. dopravným podnikom a neverejným poskytovateľom sociálnych služieb.

Pohľadávky SPP, a.s. (okrem odberateľov a poskytnutých prevádzkových preddavkov) predstavujú najmä ostatné pohľadávky z titulu poskytnutých zábezpek a pohľadávky v súvislosti s burzovými obchodmi (clearing), pričom medziročný pokles o 56 268 tis. eur bol spôsobený najmä nižším objemom zábezpek o 45 214 tis. eur z dôvodu ich vrátenia a pohľadávky z burzových obchodov poklesli o 12 387 tis. eur.

Obdobne ako v prípade dlhodobých návratných finančných výpomocí, aj krátkodobé návratné finančné výpomoci sú poskytované subjektmi štátnej správy a územnej samosprávy, pričom ich splatnosť je najviac do jedného roka. Na celkovom objeme krátkodobých návratných finančných výpomocí sa podieľa územná samospráva 77,3 %-ami (686 tis. eur). Predmetom vzájomnej eliminácie na úrovni súhrnného celku boli návratné finančné výpomoci poskytované Ministerstvom hospodárstva SR subjektom územnej samosprávy v celkovej sume 254 tis. eur.

|  |  |  |  |
| --- | --- | --- | --- |
| **Krátkodobé návratné finančné výpomoci súhrnného celku (v tis. eur)** | | | |
| **Druh výpomoci** | **2020** | **2019** | **Δ 2020-2019** |
| Subjektom verejnej správy | 406 | 416 | -10 |
| Ostatným organizáciám | 197 | 91 | 106 |
| Subjektom v rámci konsolidovaného celku | 150 | 560 | -410 |
| Fyzickým osobám | 106 | 119 | -13 |
| Podnikateľským subjektom | 30 | 35 | -5 |
| **Spolu** | **889** | **1 221** | **-331** |

V rámci ostatných pohľadávok sa vykazujú pohľadávky Ministerstva financií SR voči prijímateľom EÚ prostriedkov z titulu ich vrátenia (666 769 tis. eur) a ostatné pohľadávky územnej samosprávy.  
Pohľadávky v špecifickom režime správy predstavujú vládne pohľadávky voči zahraničiu, ktoré sa vedú voči jednotlivým dlžníckym krajinám. Ide o pohľadávky z delenia federácie, ktoré sú v správe NBS a ČSOB, a.s. Praha, účtovne vedené na Ministerstve financií SR. Pre vymoženie dlžnej sumy sa vykonávajú všetky nevyhnutné úkony, ako je pravidelné kontaktovanie dlžnej strany, negociácia podmienok za ktorých pohľadávky vznikli a ďalšie. Netto hodnota týchto pohľadávok je 58 502 tis. eur.

|  |  |  |  |
| --- | --- | --- | --- |
| **Vybrané pohľadávky SR voči zahraničiu v správe Ministerstva financií SR (v tis. eur)** | | | |
| **Dlžnícka krajina** | **2020** | **2019** | **Δ 2020-2019** |
| bývalá SFRJ | 73 496 | 80 280 | -6 784 |
| Alžírska demokratická a ľudová republika | 13 254 | 14 234 | -980 |
| Čínska ľudová republika | 10 627 | 10 576 | 51 |
| Srbská republika | 0 | 22 011 | -22 011 |
| Ruská federácia - Krivoj Rog | 4 649 | 4 576 | 73 |
| Kórejská ľudovodemokratická republika | 1 536 | 1 677 | -141 |
| Slovinsko | 92 | 101 | -9 |
| India | 21 | 23 | -2 |
| **Spolu** | **103 675** | **133 478** | **-29 803** |

\*hodnoty sú pred zohľadnením opravných položiek

Ide o pohľadávky úverového charakteru voči iným krajinám a pohľadávky z barterových obchodov voči podnikom v zahraničí, ktoré vznikli pred rokom 1993, pričom ich podrobnejší popis je možné nájsť v Súhrnných účtovných závierkach Slovenskej republiky za predchádzajúce účtovné obdobia.[[2]](#footnote-2)

K najvýraznejšiemu medziročnému poklesu došlo pri pohľadávke voči Srbskej republike. 30. mája 2019 bola v Belehrade podpísaná Dohoda medzi vládou Slovenskej republiky a vládou Srbskej republiky o urovnaní dlhu Srbskej republiky voči Slovenskej republike. Platnosť nadobudla 7. januára 2020. Strany ňou odsúhlasili konečný zostatok dlhu Srbskej republiky voči Slovenskej republike v sume 24 727 tis. USD (istina 11 119 tis. USD a úroky 13 608 tis. USD). Srbská republika sa zaviazala splatiť svoj dlh voči Slovenskej republike podľa podmienok Parížskeho klubu veriteľov do 45 dní od nadobudnutia platnosti dohody jednorazovou platbou. V prvom štvrťroku 2020 došlo k definitívnemu vysporiadaniu pohľadávky voči Srbskej republike v celkovej brutto hodnote 22 571 tis. eur úhradou 6 581 tis. eur a odpisom pohľadávky 15 990 tis. eur vrátane úrokov.

Medziročné zmeny ostatných pohľadávok boli spôsobené kurzovými rozdielmi a predpisom nových úrokov.

B.III. Finančné účty a krátkodobý finančný majetok

Ako finančné účty, resp. krátkodobý finančný majetok sa vykazujú hlavne prostriedky na bankových účtoch, účtoch Štátnej pokladnice, okrem termínovaných účtoch s dobou viazanosti dlhšou ako jeden rok, krátkodobé majetkové a dlhové cenné papiere a zostatok vo fyzických pokladniciach účtovných jednotiek.

Hodnota finančných účtov a krátkodobého finančného majetku k 31.12.2020 bola 6 764 464 tis. eur. Z toho najvyššiu sumu tvorili *účty Štátnej pokladnice* v hodnote 4 025 861 tis. eur *bankové účty*   
2 654 636 tis. eur. Medziročný prírastok bol spôsobený najmä prírastkom zostatkov účtov subjektov územnej samosprávy, ostatných subjektov verejnej správy a niektorých obchodných spoločností v ústrednej správe (napríklad NDS, a.s. o 106 356 tis. eur, SEPS, a.s. o 101 018 tis. eur, SZRB, a.s. o 31 483 tis eur a JAYS, a.s. o 27 132 tis. eur). Účty Štátnej pokladnice vzrástli najviac, a to   
o 3 117 251 tis. eur z dôvodu zvýšenia stavu finančných prostriedkov na zúčtovacích účtoch zriadených v NBS v súvislosti s vyšším objemom emitovaných cenných papierov na krytie plánovaného schodku štátneho rozpočtu za rok 2020 a z toho vyplývajúcej vyššej hotovostnej rezervy v čase pandémie COVID-19.

|  |  |  |  |
| --- | --- | --- | --- |
| **Finančné účty a krátkodobý finančný majetok súhrnného celku (v tis. eur)** | | | |
| **Finančné účty** | **2020** | **2019** | **Δ 2020-2019** |
| Účty Štátnej pokladnice | 4 025 861 | 908 610 | 3 117 251 |
| Bankové účty | 2 654 636 | 2 272 899 | 381 737 |
| Pokladnica a ceniny | 78 835 | 58 038 | 20 797 |
| **Spolu** | **6 759 332** | **3 239 547** | **3 519 785** |
| **Krátkodobý finančný majetok** | **2020** | **2019** | **Δ 2020-2019** |
| Realizovateľné cenné papiere | 3 892 | 4 724 | -832 |
| Dlhové cenné papiere | 704 | 246 | 458 |
| Majetkové cenné papiere | 209 | 181 | 28 |
| Ostatný krátkodobý finančný majetok | 326 | 211 | 115 |
| **Spolu** | **5 131** | **5 362** | **-231** |

1. *Bežné bankové účty, pokladnica a ceniny*

Zostatky na bankových účtoch, hotovosti a cenín dosiahli úhrnom 2 733 472 tis. eur a v porovnaní s rokom 2019 boli vyššie o 402 535 tis. eur. Najvýznamnejšiu položku predstavujú zostatky na bežných bankových účtoch v sume 2 652 866 tis. eur (2019: 2 271 417 tis. eur), v tom zostatky účtov subjektov ústrednej správy 1 108 820 tis. eur a obcí 1 510 843 tis. eur. Hodnota pokladničnej hotovosti dosiahla 59 870 tis. eur a cenín 18 965 tis. eur.

V rámci ústrednej správy dochádza k eliminácii hodnoty bankových účtov tých subjektov, ktorí sú klientmi Štátnej pokladnice a majú v nej vedené účty (napríklad štátne fondy, Sociálna poisťovňa, verejné vysoké školy, vyššie územné celky, dobrovoľní klienti). Preto sa zostatky týchto organizácií neuvádzajú.

Z vykázaného zostatku bankových účtov súhrnného celku vykazujú najvyššiu hodnotu obce a organizácie v ich konsolidovaných celkoch (1 512 612 tis. eur) vrátane zostatkov výdavkových a príjmových rozpočtových účtov.

1. *Účty Štátnej pokladnice*

Účty Štátnej pokladnice predstavujú prostriedky uložené na bežných účtoch v Národnej banke Slovenska a v ostatných komerčných bankách, bežné účty na zabezpečenie vkladov a výberov finančných prostriedkov v hotovosti pre klientov Štátnej pokladnice prostredníctvom NBS a komerčnej banky. Bežnými účtami môže Štátna pokladnica voľne disponovať. Účty Štátnej pokladnice dosiahli k 31.12.2020 stav 4 025 861 tis. eur, čo je v porovnaní s rovnakým obdobím v roku 2019 nárast   
o 3 117 251 tis. eur. V rámci nich najväčší nárast zaznamenali zúčtovacie účty Štátnej pokladnice zriadené v NBS, a to o 3 116 889 tis. eur (zostatok k 31.12. 2020: 3 992 936 tis. eur), pričom časť prostriedkov bola zhodnocovaná v komerčných bankách (32 924 tis. eur).

1. *Ostatný krátkodobý finančný majetok*

V rámci krátkodobého finančného majetku došlo medziročne k poklesu hodnoty o 231 tis. eur, pričom rozhodujúci podiel tvoria ostatné realizovateľné cenné papiere spoločnosti MH Manažment a.s.  
(3 892 tis. eur), ktoré predstavujú nevyplatené štátne dlhopisy zaniknutého FNM.

C. Časové rozlíšenie aktív

V rámci časového rozlíšenia na strane aktív sa vykazujú náklady budúcich období a príjmy budúcich období. Položky časového rozlíšenia slúžia na zaznamenanie časového nesúladu medzi výdavkami a nákladmi a medzi príjmami a výnosmi. Uplatňujú sa v účtovníctve z dôvodu akruálneho princípu účtovania, podľa ktorého sa náklady a výnosy účtujú do obdobia, s ktorým časovo a vecne súvisia  
(bez ohľadu na hotovostné plnenie príjmov a výdavkov).

Časové rozlíšenie aktív dosiahlo hodnotu 392 430 tis. eur a medziročne sa zvýšilo o 15 899 tis. eur. Náklady budúcich období dosiahli hodnotu 347 372 tis. eur (vrátane komplexných nákladov budúcich období) a príjmy budúcich období 45 058 tis. eur.

Rozhodujúci podiel na nákladoch budúcich období má ústredná správa, a to 312 635 tis. eur. Najvyššiu hodnotu vykazuje Ministerstvo financií SR 177 466 tis. eur (medziročne viac o 5 634 tis. eur) ako časovo rozlíšené úroky zo štátnych cenných papierov a úverov, Národná diaľničná spoločnosť, a.s.  
49 304 tis. eur najmä ako náklady spojené s platbami za služby elektronického výberu mýta (medziročne menej o 25 016 tis. eur).

Príjmy budúcich období sú tvorené opäť ústrednou správou (29 153 tis. eur) a v rámci toho Národný jadrový fond vykazuje 11 260 tis. eur, Ministerstvo hospodárstva SR 4 875 tis. eur, JAVYS, a.s. 3 282 tis. eur a Slovenská agentúra životného prostredia 2 361 tis. eur. Ide najmä o časové rozlíšenie hotovostných platieb, ktoré sa viažu k výnosom bežného obdobia a budú vyinkasované nasledujúce účtovné obdobie.

PASÍVA

Celkové pasíva dosiahli k 31.12.2020 hodnotu 74 917 353 tis. eur, čo je v porovnaní s rokom 2019 viac o 8 505 532 tis. eur. Celkové pasíva sú tvorené záväzkami (84,2 %, v tom bankové úvery 8,2 %), rezervami (47 %), vlastným imaním (-44,2 %), a časovým rozlíšením (13 %).

Na zmene celkových pasív sa podieľalo najmä zvýšenie záväzkov o 10 800 345 tis. eur (v tom štátnych dlhopisov a pokladničných poukážok o 8 331 107 tis. eur a bankových úverov o 1 1 291 155 tis. eur) a rezerv o 2 699 338 tis. eur. Z položiek vlastného imania sa medziročne negatívne zmenil výsledok hospodárenia minulých období o 366 486 tis. eur (ovplyvnený výsledkom hospodárenia z roku 2019), ktorý bol medziročne nižší o 6 146 999 tis. eur a výsledok hospodárenia za účtovné obdobie roku 2020 (zvýšenie ,,straty“ o 6 137 189 tis. eur).

Vlastné imanie sa znížilo o 6 401 905 tis. eur (v roku 2019 to bolo o 2 989 878 tis. eur) najmä z dôvodu záporného výsledku hospodárenia za účtovné obdobie, ktorý dosiahol nárast o 6 137 189 tis. eur a miernym zvýšením záporného výsledku hospodárenia minulých období, ktorý dosiahol nárast o 366 486 tis. eur, najmä vplyvom prevodu nižšieho záporného výsledku hospodárenia za rok 2019 v hodnote -1 055 432 tis. eur.

Z cudzích zdrojov zaznamenali významný medziročný prírastok dlhodobé záväzky o 10 162 493 tis. eur, najmä záväzky Slovenskej republiky z vydaných dlhopisov (o 8 864 520 tis. eur). Krátkodobé záväzky boli medziročne vyššie o 637 852 tis. eur. V porovnaní s rokom 2019 boli rezervy vyššie o 2 699 338 tis. eur, čo je výsledkom zvýšenia stavu dlhodobých rezerv o 2 905 517 tis. eur a to najmä rezervy na zamestnanecké požitky v ústrednej správe o 2 958 893 tis. eur, za súčasného poklesu rezerv krátkodobých o 206 179 tis. eur.

1. Vlastné imanie

Vlastné imanie súhrnného celku dosiahlo -33 152 716 tis. eur, z toho celkový výsledok hospodárenia  
-33 344 399 tis. eur, oceňovacie rozdiely dosiahli 19 014 tis. eur a podiely iných účtovných jednotiek 172 669 tis. eur. Do výsledku hospodárenia minulých období sú zahrnuté aj kapitálové a rezervné fondy tvorené v rámci vlastného imania, ktorých hodnota za rok 2020 bola 4 299 422 tis. eur.

A.I. Oceňovacie rozdiely

Oceňovacie rozdiely sú tvorené rozdielmi z precenenia majetku a záväzkov v sume -9 441 tis. eur  
a rozdielmi z precenenia kapitálových účastí v obchodných spoločnostiach, ktoré nie sú zaradené  
do súhrnného celku ako dcérske účtovné jednotky, v hodnote 28 455 tis. eur. Oceňovacie rozdiely sa úhrnom znížili o 53 220 tis. eur, a to z 72 234 tis. eur na 19 014 tis. eur. Aj v roku 2020 rozhodujúci podiel tvorili obce a ich organizácie, sumou 3 127 tis. eur a ústredná správa sumou 24 974 tis. eur. Záporný oceňovací rozdiel z precenenia majetku a záväzkov vykazujú výlučne ostatné subjekty verejnej správy v hodnote -9 441 tis. eur.

A.II. Výsledok hospodárenia

Výsledok hospodárenia v sume -33 344 399 tis. eur je tvorený výsledkom hospodárenia za bežné účtovné obdobie vo výške -7 192 621 tis. eur a výsledkom hospodárenia minulých období (vytvorených v minulých rokoch) v hodnote -26 151 778 tis. eur.

1. *Nevysporiadaný výsledok hospodárenia minulých rokov*

Výsledok hospodárenia minulých rokov bez vplyvu položky fondov dosiahol hodnotu  
-30 451 201 tis. eur a medziročne sa zlepšil o 442 968 tis. eur. Na tejto položke sa za rok 2020 vykazuje najmä prevod výsledku hospodárenia za predchádzajúce obdobie (za rok 2019 to bolo  
-1 055 432 tis. eur, čo bol lepší výsledok ako v roku 2018, o 3 457 866 tis. eur).

Vykazovanie fondov v rámci výsledku hospodárenia platí pre subjekty, ktoré sa prispôsobujú postupom účtovania pre rozpočtové a príspevkové organizácie. Z tohto dôvodu sú vo výsledku hospodárenia minulých rokov agregované aj všetky kapitálové fondy, fondy tvorené zo zisku a ostatné fondy obchodných spoločností, neziskových organizácií, verejnoprávnych inštitúcií (ako napríklad verejné vysoké školy), záujmových združení v súhrnnom celku v prípade, že neboli predmetom eliminácií. Tieto položky zlepšujú výsledok hospodárenia, nakoľko fondy z podstaty ich tvorby a použitia nemajú záporný zostatok. Ich hodnota k 31.12.2020 bola 4 299 422 tis. eur, pričom boli medziročne vyššie  
o 76 481 tis. eur. Na tomto zvýšení sa podieľa najmä prírastok fondov Agentúry pre núdzové zásoby ropy a ropných výrobkov z dôvodu presunu výsledku hospodárenia za rok 2019 (50 495 tis. eur) do fondov.

Najvýznamnejšou položkou sú fondy štátnych rozpočtových organizácií (ministerstiev), ktoré evidujú v kapitálových fondoch hodnotu kmeňového imania v štátnych podnikoch (3 090 633 tis. eur).

1. *Výsledok hospodárenia za účtovné obdobie*

Výsledok hospodárenia za rok 2020 dosiahol zápornú hodnotu -7 192 621 tis. eur a medziročne bola jeho záporná hodnota vyššia o 6 137 189 tis. eur. Na horšom výsledku hospodárenia sa podieľala ústredná správa, ktorá zaznamenala medziročne vyšší záporný výsledok hospodárenia o 6 283 179 tis. eur, a to najmä u Ministerstva financií SR o 6 833 740 tis. eur. Tento negatívny výsledok bol dosiahnutý vyššími nákladmi na transfery a odvod príjmov o 2 995 425 tis. eur, vyššou tvorbou rezerv a opravných položiek z prevádzkovej činnosti o 1 635 759 tis. eur, vyššími ostatnými nákladmi na prevádzkovú činnosť o 714 133 tis. eur. Zároveň boli nižšie daňové a colné výnosy a výnosy z poplatkov o 550 062 tis. eur.

A.III. Podiely iných účtovných jednotiek

Podiely iných účtovných jednotiek predstavujú pasívum v podobe vlastníckeho podielu iných spoločností na základnom imaní v obchodných spoločnostiach súhrnného celku. Vznikajú pri konsolidácii kapitálu u tých spoločností, v ktorých subjekty súhrnného celku majú podiel menší ako  
100 %, ale vyšší ako 51 %. Podiely iných účtovných jednotiek teda jedným číslom vyjadrujú aktíva a pasíva danej obchodnej spoločnosti, ktoré subjekty súhrnného celku nevlastnia, pretože nevlastnia 100% podiel. Oproti roku 2019 sa zvýšili o 154 990 tis. eur, a to najmä u obcí o 154 166 tis. eur, čo možno prisúdiť vyššiemu počtu konsolidovaných závierok v SUZ 2020 za obce a mestá SR. Vo väčšine prípadov ide o podiely v spoločnostiach, ktoré sú vlastnené viacerými obcami a mestami zároveň (vodárenské, teplárenské spoločnosti, spoločnosti spravujúce kanalizácie a podobne).

1. Záväzky, rezervy, bankové úvery a výpomoci

Záväzky, rezervy, bankové úvery a výpomoci (tiež označované aj ako cudzie zdroje) spolu dosiahli hodnotu 98 487 072 tis. eur a medziročne sa zvýšili o 13 687 834 tis. eur. V porovnaní s predchádzajúcimi účtovnými obdobiami došlo k zmene prezentácie záväzkov zo zúčtovacích vzťahov medzi subjektami verejnej správy v rámci krátkodobých záväzkov, a nie ako samostatnej položky pasív, v celkovej hodnote 802 403 tis. eur (2019: 723 819 tis. eur). Bankové úvery so splatnosťou dlhšou ako jeden rok sa vykazujú ako súčasť dlhodobých záväzkov v hodnote 5 366 170 tis. eur   
(2019: 4 211 178 tis. eur) a so splatnosťou do jedného roka ako položka v rámci krátkodobých záväzkov v hodnote 794 708 tis. eur (2019: 658 545 tis. eur).

Z celkovej sumy týchto záväzkov sú najvýznamnejšou položkou záväzky zo štátnych dlhopisov[[3]](#footnote-3) vydávaných Agentúrou pre riadenie dlhu a likvidity, ktorá emituje štátne cenné papiere v mene a na účet Ministerstva financií SR na krytie výdavkov štátneho rozpočtu. Dlhodobé štátne dlhopisy vykazované v záväzkoch tvoria z celkovej hodnoty cudzích zdrojov 45 % a medziročne ich podiel mierne vzrástol o 4,2 p. b.

Krátkodobé dlhové cenné papiere štátu tvoria z hodnoty cudzích zdrojov 3 %. Celková hodnota záväzkov zo štátnych dlhopisov bola 47 231 939 tis. eur (2019: 38 900 832 tis. eur).

Druhú najväčšou položku v rámci skupiny B. pasív predstavujú účtovné rezervy v hodnote 35 224 541 tis. eur, čo predstavuje medziročný kumulatívny prírastok 2 699 338 tis. eur.

Bankové úvery tvoria tretie najvyššie záväzky a dosiahli 6 160 878 tis. eur (v tom dlhodobé 5 366 170 tis. eur a krátkodobé 794 708 tis. eur), medziročne boli vyššie kumulatívne o 1 291 155 tis. eur.

Z ostatných záväzkov sú významné záväzky Finančného riaditeľstva SR (1 593 317 tis. eur) zo správy daní (najmä z nadmerných odpočtov, úhrad na základe predbežných opatrení), záväzky Národného jadrového fondu (1 202 056 tis. eur), záväzky voči dodávateľom s krátkodobou dobou splatnosti (1 350 937 tis. eur), zúčtovanie s Európskou úniou (1 672 427 tis. eur), záväzky zo zúčtovania medzi subjektami verejnej správy (802 403 tis. eur), záväzky voči zamestnancom (527 450 tis. eur), prijaté preddavky (201 895 tis. eur) a ďalšie.

B.I. Dlhodobé záväzky

Dlhodobé záväzky súhrnného celku dosiahli hodnotu 51 236 900 tis. eur a medziročne sa zvýšili o 10 162 493 tis. eur.

1. *Štátne dlhopisy*

*Štátom emitované dlhodobé dlhopisy* dosiahli konsolidovanú hodnotu 44 271 375 tis. eur, čo je o 8 864 520 tis. eur viac ako k ultimu roka 2019. Emitentom dlhopisov je Slovenská republika zastúpená Ministerstvom financií SR. Vydávanie dlhopisov, ich predaj a splácanie má v kompetencii Agentúra pre riadenie dlhu a likvidity, v súlade so stratégiou riadenia dlhu schválenou Ministerstvom financií SR. V roku 2020 boli emitované štátne dlhopisy v celkovej nominálnej hodnote 9 995 700 tis. eur, dlhopisy boli splatné vo výške 2 847 101 tis. eur a boli realizované spätné odkupy štátnych dlhopisov splatných v roku 2020 v nominálnej hodnote 16 510 tis. eur. Potreba emitovania nových dlhopisov v uvedenom objeme vychádzala z predpokladov výrazne negatívneho dopadu pandémie COVID-19 na ekonomiku krajiny, a tým na nižší výber daní pri rastúcich výdavkoch na vládne protipandemické opatrenia.

Krátkodobá časť štátnych dlhopisov vrátane štátom vydaných pokladničných poukážok dosiahla hodnotu 2 960 480 tis. eur a popisuje sa v časti B.III. pasív.

|  |  |  |  |
| --- | --- | --- | --- |
| **Záväzky súhrnného celku (v tis. eur)** | | | |
| **Dlhodobé záväzky** | **2020** | **2019** | **Δ 2020-2019** |
| Vydané dlhopisy | 44 271 375 | 35 406 855 | 8 864 520 |
| Bankové úvery | 5 366 170 | 4 211 178 | 1 154 992 |
| Záväzky z NJF | 1 202 056 | 1 117 987 | 84 069 |
| Záväzky VV, š.p. | 105 145 | 107 981 | -2 836 |
| Záväzky sociálneho fondu | 74 808 | 66 191 | 8 617 |
| Finančná rezerva Ministerstva životného prostredia SR | 50 933 | 46 587 | 4 346 |
| Záväzky ŽSR | 22 533 | 21 230 | 1 303 |
| Záväzky NDS, a.s. | 20 746 | 12 472 | 8 274 |
| Záväzky z nájmu | 10 668 | 7 664 | 3 004 |
| Ostatné záväzky | 112 466 | 76 262 | 36 204 |
| **Spolu** | **51 236 900** | **41 074 407** | **10 162 493** |

1. *Bankové úvery*

Bankové úvery, ktoré sú poskytované bankami mimo verejnú správu, so splatnosťou dlhšou ako jeden rok dosiahli objem 5 366 170 tis. eur. Zostatok dlhodobých bankových úverov sa medziročne zvýšil o 1 154 992 tis. eur najmä vplyvom zvýšenia v ústrednej správe o 1 059 010 tis. eur. V najväčšej miere sú dlhodobé bankové úvery čerpané subjektami ústrednej správy (4 357 203 tis. eur) a subjektami územnej samosprávy (1 016 025 tis. eur).

Z ústrednej správy je rozhodujúcim subjektom vo výške prijatých a splácaných úverov Ministerstvo financií SR, ktoré využíva výhodnejšie úrokové a úverové podmienky od medzinárodných finančných inštitúcií (ktorých väčšinou je Slovensko aj samotným členom a prispievateľom) na financovanie projektov v oblasti infraštruktúry, životného prostredia, podpory hospodárstva a jeho modernizácie. Prostriedky sú väčšinou používané ako zdroj spolufinancovania k spoločným projektom s EÚ v rámci jednotlivých programových období.

|  |  |  |  |
| --- | --- | --- | --- |
| **Dlhodobé úvery SR voči zahraničným inštitúciám v správe Ministerstva financií SR (v tis. eur)** | | | |
| **Finančná inštitúcia** | **2020** | **2019** | **Δ 2020-2019** |
| Európska investičná banka (EIB) | 2 326 178 | 1 984 726 | 341 452 |
| Rozvojová banka Rady Európy (CEB) | 855 000 | 450 000 | 405 000 |
| Európska únia | 300 000 | 0 | 300 000 |
| Japonská banka pre medzinárodnú spoluprácu | 13 038 | 18 378 | -5 340 |
| **Spolu** | **3 494 216** | **2 453 104** | **1 041 112** |

Ministerstvo financií SR vykazuje v mene Slovenskej republiky dlhodobé bankové úvery prijaté na podporu infraštruktúry a na podporu významných rozvojových projektov v oblasti dopravy, životného prostredia, informatizácie spoločnosti a podobne. Hodnota týchto investičných úverov dosiahla   
k 31. 12. 2020 sumu 3 494 215 tis. eur, pričom v roku 2020 došlo k čerpaniu úverov v celkovej sume 1 127 970 tis. eur (od Európskej investičnej banky 347 970 tis. eur, od Rozvojovej banky Rady Európy 480 000 tis. eur, od Európskej únie 300 000 tis. eur). Financovanie prostredníctvom týchto úverov vstupuje do financovania štátneho dlhu resp. do krytia potrieb štátneho rozpočtu v danom roku.

Najväčším záväzkom je rámcový úver od EIB načerpaný zo strany SR v niekoľkých tranžiach v rokoch 2011 až 2013 na spolufinancovanie národného rozvojového plánu, v celkovom objeme 1 300 000 tis. eur. V rokoch 2015 až 2018 boli podpísané s EIB a CEB ďalšie rámcové úverové zmluvy na spolufinancovanie národného rozvojového plánu (v celkovom objeme 900 000 tis. eur) a okrem toho boli s EIB podpísané rámcové úverové zmluvy na spolufinancovanie projektov v oblasti dopravných projektov (669 600 tis. eur) a rozvoja vidieka SR (250 000 tis. eur). Z týchto úverov SR do konca roku 2019 načerpala vo viacerých tranžiach sumu  831 000 tis. eur, konkrétne v roku 2019 išlo o 151 000 tis. eur od EIB a 150 000 tis. eur od CEB. V priebehu roka 2020 bola čerpaná druhá tranža úveru Národný rozvojový plán IV – Doprava v hodnote 172 970 tis. eur a druhá a tretia tranža úveru na Spolufinancovanie rozvoja vidieka SR II v celkovej hodnote 175 000 tis. eur. Od rozvojovej banky Rady Európy sa čerpala tretia tranža úveru na Spolufinancovanie operačných programov v hodnote 280 000 tis. eur a prvá tranža úveru v súvislosti s opatreniami COVID-19 v sume 200 000 tis. eur.

Od Európskej únie bol prijatý mimoriadny úver SURE, ktorého prvá tranža sa čerpala v mesiaci december. Ide o úver krytý dlhopismi EÚ emitovanými v nominálnej hodnote 300 000 tis, eur a prémiou vo výške 4 500 tis. eur. Prostriedky sú určené na krytie výdavkov spôsobených pandémiou a na podporu hospodárstva v čase krízy a v pokrízovom období.

Časť zahraničných bankových úverov, ktorých splatnosť je do jedného roka, sa vykazuje v časti B.III. pasív, ako súčasť Krátkodobých záväzkov.

Zvyšnú časť dlhodobých úverov ústrednej správy vykazujú obchodné spoločnosti a štátne podniky  
(752 987 tis. eur), ako napríklad Železničná spoločnosť Slovensko, a.s. 305 649 tis. eur, Vodohospodárska výstavba, š. p. 155 519 tis. eur, Železnice Slovenskej republiky 70 490 tis. eur, a ďalšie. Nové úvery obchodných spoločností predstavovali napríklad 13 210 tis. eur u Slovenskej pošty, a.s. z dôvodu čerpania investičného úveru od Európskej investičnej Banky (prvá tranža) na digitalizáciu a inováciu poštových služieb (investícia do balíkového segmentu, digitalizácia a rozvoj nových služieb, obnova IT infraštruktúry). Železničná spoločnosť Slovensko, a.s. čerpala dlhodobý investičný úver vo výške 50 000 tis. eur na refinancovanie investícií realizovaných v priebehu roka 2020, dlhodobý investičný úver vo výške 24 106 tis. eur na refinancovanie finančných výpomocí EUROFIMA[[4]](#footnote-4) a dlhodobý investičný úver vo výške 30 000 tis. eur na refinancovanie existujúceho investičného úveru od komerčnej banky. Na druhej strane došlo k poklesu dlhodobých úverov u Národnej diaľničnej spoločnosti, a.s. o 37 177 tis. eur z dôvodu postupného splácania úverov počas roka.

1. *Ostatné dlhodobé záväzky*

Záväzky Národného jadrového fondu z prijatých príspevkov od povinných osôb za účelom kumulovania prostriedkov na vyraďovanie jadrových zariadení a rádioaktívneho odpadu boli medziročne vyššie o 84 069 tis. eur a dosiahli objem 1 202 056 tis. eur.

Záväzky Vodohospodárskej výstavby, š. p. predstavujú najmä dlhodobé záväzky voči Slovenským elektrárňam, a.s. (102 729 tis. eur) na základe dohody o usporiadaní majetkovo-právnych vzťahov VEG z roku 2016 a záväzky zo zádržného zo zmlúv s obchodnými partnermi.

Záväzky Ministerstva životného prostredia SR vo výške 50 933 tis. eur tvoria účelovú finančnú rezervu, ktorú hradia na účet ministerstva prevádzkovatelia skládok odpadov a ktorej prostriedky sa použijú na uzavretie, rekultiváciu, monitorovanie a zabezpečenie starostlivosti o skládku odpadov po jej uzavretí v zmysle §24 zákona č. 79/2015 Z. z. o odpadoch a o zmene a doplnení niektorých zákonov. Túto povinnosť majú prevádzkovatelia skládok odpadov od roku 2019.

B.II. Dlhodobé rezervy

Rezervy sú záväzky s neistým časovým vymedzením alebo ich výškou a predstavujú takú povinnosť účtovnej jednotky, ktorá vznikla z minulých udalostí a je pravdepodobné, že v budúcnosti znížia ekonomické úžitky (peňažné prostriedky). V prípade dlhodobých rezerv je predpoklad možného budúceho plnenia v časovom horizonte dlhšom ako jeden rok.

Dlhodobé rezervy sa v súhrnnom celku vytvárajú najmä na:

* zamestnanecké požitky v ústrednej správe,
* prebiehajúce a hroziace súdne spory,
* náklady súvisiace s odstránením znečistenia životného prostredia a odstránenie odpadov,
* rekultiváciu pozemku, uzavretie, rekultiváciu a monitorovanie skládky odpadov po jej uzavretí,
* iné budúce povinnosti.

Celkové dlhodobé rezervy dosiahli hodnotu 34 045 141 tis. eur. Dlhodobé zákonné rezervy, t. j. rezervy vytvárané na základe príslušných predpisov s dobou predpokladaného plnenia dlhšou ako jeden rok, boli vykázané v hodnote 37 817 tis. eur. Ostatné rezervy, t. j. rezervy vytvárané na základe účtovných postupov a vnútorných predpisov účtovných jednotiek dosiahli hodnotu 34 007 324 tis. eur.

|  |  |  |  |
| --- | --- | --- | --- |
| **Dlhodobé rezervy súhrnného celku podľa druhu (v tis. eur)** | | | |
| **Druh rezerv** | **2020** | **2019** | **Δ 2020-2019** |
| Dlhodobé ostatné | 34 007 324 | 31 101 543 | 2 905 781 |
| Dlhodobé zákonné | 37 817 | 38 081 | -264 |
| **Spolu** | **34 045 141** | **31 139 624** | **2 905 517** |

Rozhodujúci podiel na rezervách ako aj na medziročnom prírastku má rezerva ústrednej správy na zamestnanecké benefity zamestnancov štátnych rozpočtových a príspevkových organizácií, ktorá na základe expertného odhadu zaznamenala v roku 2020 prírastok 2 958 893 tis. eur a dosiahla hodnotu 32 467 540 tis. eur.

|  |  |  |  |
| --- | --- | --- | --- |
| **Dlhodobé rezervy podľa účelu (v tis. eur)** | | | |
| **Druh rezerv** | **2020** | **2019** | **Δ 2020-2019** |
| Zamestnanecké požitky v ústrednej správe | 32 467 540 | 29 508 647 | 2 958 893 |
| Vyraďovanie jadrových zariadení a rád. paliva | 762 599 | 858 042 | -95 443 |
| Súdne spory | 390 985 | 380 212 | 10 773 |
| Zamestnanecké požitky obchodných spoločností štátu | 63 238 | 59 468 | 3 770 |
| Technické rezervy Eximbanky na poistenie | 32 798 | 29 699 | 3 099 |
| Náklady súvisiace s odstránením znečistenia životného prostredia | 28 644 | 31 341 | -2 697 |
| Ostatné | 299 337 | 272 215 | 27 122 |
| **Spolu** | **34 045 141** | **31 139 624** | **2 905 517** |

1. *Rezerva MF SR na zamestnanecké požitky štátnych rozpočtových a príspevkových organizácií*

Ministerstvo financií SR v roku 2020 aktualizovalo výpočet rezervy na zamestnanecké požitky a na základe predložených podkladov od jednotlivých správcov kapitol spresnilo rezervu odhadom založeným na aktuárskych princípoch. Na výpočet rezervy majú vplyv ustanovenia kolektívnych zmlúv jednotlivých organizácií, ustanovenie príslušnej legislatívy a jej zmeny, ako aj počet zamestnancov, počet odpracovaných rokov v organizácii a podobne. Ďalšími faktormi sú ekonomické a demografické premenné vstupujúce do expertného odhadu. Ide napríklad o mieru úmrtnosti, infláciu, rast miezd a diskontnú sadzbu.

Pri výpočte rezervy za rok 2020 boli vstupné parametre (diskontná sadza, rast miezd, inflácia) ponechané z roku 2019. Dôvodom bola pandemická situácia v krajine, ktorá neštandardne ovplyvnila ekonomiku a s ňou súvisiace ekonomické ukazovatele. Výška fluktuácie pri jednotlivých rezortoch bola tiež ponechaná z roku 2019, ktorý bol aj volebným rokom, ale personálne zmeny sa realizovali až v roku 2020. Ministerstvo financií SR pristúpilo k tomuto postupu z dôvodu, že pri výpočte rezervy sa majú používať parametre, ktoré zodpovedajú bežným podmienkam v organizácii resp. ekonomike.

Na celkovej výške rezervy na zamestnanecké požitky sa v rozhodujúcej miere podieľajú rezervy vytvorené za zamestnancov silových rezortov ako sú Ministerstvo vnútra SR, Ministerstvo obrany SR a časť zamestnancov za Ministerstvo financií SR, Ministerstvo spravodlivosti SR a Národný bezpečnostný úrad, a to konkrétne na výsluhové dôchodky súčasných zamestnancov, výsluhové dôchodky pre dôchodcov, siroty a vdovy v celkovej sume 31 589 250 tis. eur (97,3 % celkových rezerv). Z toho rezerva pre potenciálnych budúcich poberateľov výsluhových dávok tvorí 17 667 583 tis. eur a pre dôchodcov, vdovy, vdovcov, siroty tvorí 13 921 660 tis. eur z toho samotní dôchodcovia 13 364 925 tis. eur.

Medziročne sa rezerva na zamestnanecké požitky na základe prepočtu expertného odhadu zvýšila  
o 2 958 893 tis. eur z toho na uvedených 5 rezortoch o 2 863 227 tis. eur. Najvýznamnejšie sa na tejto medziročnej zmene podieľali Ministerstvo vnútra SR (1 350 231 tis. eur) a Ministerstvo obrany SR (1 142 936 tis. eur), ktorých počty príslušníkov (potenciálnych budúcich poberateľov výsluhových dávok) a súčasných poberateľov výsluhových dávok sú vždy najvyššie.

1. *Ostatné dlhodobé rezervy*

*Rezervy na vyraďovanie jadrových elektrární, na likvidáciu a vyraďovanie neenergetických zariadení, skladovanie a trvalé uloženie vyhoretého jadrového paliva*

Hodnota týchto dlhodobých rezerv Jadrovej a vyraďovacej spoločnosti, a.s. k 31.12.2020 dosiahla 762 599 tis. eur. Ide najmä o rezervu vytvorenú na vyraďovanie a likvidáciu jadrových elektrární A1 a V1 v sume 549 215 tis. eur, rezervu na skladovanie a uloženie vyhoretého jadrového paliva a rádioaktívneho odpadu (79 694 tis. eur) a rezervu na likvidáciu a vyraďovanie neenergetických zariadení (133 690 tis. eur). Rezervy sa účtujú v očakávanej výške budúcich peňažných tokov na uhradenie záväzku. Vykázané sú v plnej výške diskontovaných očakávaných budúcich peňažných tokov spojených s aktivitami na vyraďovanie jadrových elektrární a zariadení na spracovanie, likvidáciu a ukladanie rádioaktívneho odpadu. Diskontný faktor sa každoročne prehodnocuje, a k 31.12.2020 predstavuje rovnako ako v roku 2019 3,47 %. Rezervy na prechodné skladovanie vyhoretého jadrového paliva a trvalé uloženie v hlbinnom úložisku sú vytvorené na vyhoreté jadrové palivo, ktoré vzniklo počas prevádzky jadrovej elektrárne V1 vo vlastníctve spoločnosti. Zmena výšky rezerv v roku 2020 je spôsobená aktualizáciou odhadov očakávaných nákladov na vyradenie, z dôvodu schválenia aktualizovanej koncepcie stratégie záverečnej časti jadrovej energetiky Vládou Slovenskej republiky, zvýšenej o vplyv uvoľňovania úrokov a zníženej o použitie rezervy na vyraďovanie jadrovej elektrárne A1 a V1 vo výške skutočných nákladov vynaložených počas roka 2020. Čerpanie rezerv na vyraďovanie jadrových elektrární A1, V1, neenergetických zariadení, skladovanie a trvalé uloženie vyhoretého jadrového paliva sa očakáva v rokoch 2021 – 2118.

*Rezervy na súdne spory* boli identifikované prostredníctvom informácií z individuálnych účtovných závierok subjektov územnej samosprávy (obcí, VUC a ich rozpočtových a príspevkových organizácií) a štátnej správy. Do sumáru neboli započítané niektoré jednotky, ktoré nepredkladajú detailné informácie o rezervách (napríklad obchodné spoločnosti obcí). Najvýznamnejšiu hodnotu vykazuje Ministerstvo financií SR (114 476 tis. eur), najmä na možné budúce plnenie voči daňovému subjektu, a.s. (74 785 tis. eur), z dôvodu podania žiadosti o vrátenie preplatku, ktorá bola doručená na Úrad pre vybrané hospodárske subjekty. V roku 2020 bola najvýznamnejšia tvorba rezervy z dôvodu súdneho sporu vyplývajúceho z vydaných rozhodnutí na základe ukončenej kontroly na dani z pridanej hodnoty voči inému daňovému subjektu vo výške 2 474 tis. eur. Ďalej vykazujú významné dlhodobé rezervy na súdne spory obchodné spoločnosti a štátne podniky v sume 70 439 tis. eur, ostatné subjekty verejnej správy 60 835 tis eur (v tom Slovenský pozemkový fond 46 874 tis. eur) a Ministerstvo vnútra SR 32 423 tis. eur.

B.III. Krátkodobé záväzky

Krátkodobé záväzky súhrnného celku dosiahli hodnotu 11 837 481 tis. eur a medziročne sa zvýšili   
o 637 852 tis. eur. Najväčšiu položku celkových krátkodobých záväzkov, obdobne ako pri záväzkoch dlhodobých, tvoria*štátom emitované krátkodobé dlhopisy a štátne pokladničné poukážky*, ktoré dosiahli konsolidovanú hodnotu 2 960 564 tis. eur, čo je o 533 413 tis. eur menej ako k ultimu roka 2019.

Na rozdiel od predchádzajúcich rokov súčasťou krátkodobých záväzkov sú aj záväzky zo zúčtovania medzi subjektami verejnej správy v sume 802 403 tis. eur (2019: 723 819 tis. eur) a bankové úvery so splatnosťou do jedného roka v sume 794 708 tis. eur (2019: 658 545 tis. eur).

V rámci krátkodobých dlhových cenných papierov sa vykazujú štátne dlhopisy, ktorých doba splatnosti je kratšia ako jeden rok odo dňa, ku ktorému sa zostavuje účtovná závierka a krátkodobé dlhopisy zrušeného Fondu národného majetku SR.

Dlhopisy, ktoré spravuje MH Manažment, a.s. dosiahli hodnotu 84 tis. eur a boli medziročne nižšie o 15 130 tis. eur. V priebehu roka 2020 MH Manažment, a.s. účtoval o zániku povinnosti vyplatiť dlhopisy v zmysle §47k ods. 5 zákona o zrušení Fondu národného majetku SR ako o oprave významných chýb minulých účtovných období, nakoľko k zániku povinnosti vyplatiť menovitú hodnotu a príslušný výnos z dlhopisu, ak nebola žiadosť podaná do 1.1.2017, malo dôjsť v priebehu účtovného obdobia za rok 2017.

|  |  |  |  |
| --- | --- | --- | --- |
| **Záväzky súhrnného celku (v tis. eur)** | | | |
| **Krátkodobé záväzky** | **2020** | **2019** | **Δ 2020-2019** |
| Štátne dlhopisy a štátne pokladničné poukážky | 2 960 480 | 3 478 763 | -518 283 |
| Špecifické záväzky MF SR | 1 721 558 | 1 604 423 | 117 135 |
| Zúčtovanie prijatých prostriedkov z EÚ | 1 672 427 | 1 082 482 | 589 945 |
| Dodávatelia | 1 348 252 | 1 274 352 | 73 900 |
| Zúčtovanie medzi subjektami verejnej správy | 802 403 | 723 819 | 78 584 |
| Bankové úvery krátkodobé | 794 708 | 658 545 | 136 163 |
| Zamestnanci | 527 450 | 447 600 | 79 850 |
| Zúčtovanie s orgánmi sociálneho a zdravotného poistenia | 501 356 | 470 054 | 31 302 |
| Prijaté preddavky | 201 895 | 181 952 | 19 943 |
| Vzťahy k účtom klientov ŠP | 177 057 | 149 791 | 27 266 |
| Záväzky SZRB, a.s. | 128 390 | 108 483 | 19 907 |
| Zúčtovanie transferov mimo verejnej správy | 99 595 | 111 543 | -11 948 |
| Nevyfakturované dodávky | 54 630 | 66 274 | -11 644 |
| Záväzky z daní a poplatkov | 52 932 | 43 758 | 9 174 |
| Ostatné záväzky | 794 348 | 797 790 | -3 442 |
| **Spolu** | **11 837 481** | **11 199 629** | **637 852** |

1. *Štátne dlhopisy a štátne pokladničné poukážky*

Hodnota krátkodobých štátnych dlhopisov a štátnych pokladničných poukážok k 31.12.2020 bola   
2 960 480 tis. eur. Medziročne sa hodnota štátnych dlhových nástrojov znížila o 518 283 tis. eur.  
K 31. 12.2020 boli vykázané krátkodobé dlhopisy v celkovej hodnote 1 580 480 tis. eur. V roku 2020 boli emitované štátne pokladničné poukážky v celkovej nominálnej hodnote 3 200 000 tis. eur, ktorých nesplatená menovitá hodnota k 31.12.2020 bola 1 380 000 tis. eur.

1. *Dodávatelia*

Záväzky voči dodávateľom dosiahli 1 348 252 tis. eur a medziročne sú vyššie o 73 900 tis. eur. Subjekty ústrednej správy vykázali 1 109 512 tis. eur, subjekty územnej samosprávy 192 097 tis. eur a ostatné subjekty 46 643 tis. eur.

V rámci ústrednej správy vykazujú najvyššiu hodnotu krátkodobých záväzkov voči dodávateľom Národná diaľničná spoločnosť, a.s. 130 641 tis. eur, SPP, a.s. 107 799 tis. eur, Slovenská elektrizačná prenosová sústava, a.s. 90 698 tis. eur, Ministerstvo dopravy a výstavby SR 78 208 tis. eur, Železničná spoločnosť Slovensko, a.s. 77 166 tis. eur, Univerzitná nemocnica Bratislava 54 221 tis. eur.

Na medziročnom zvýšení hodnoty záväzkov voči dodávateľom o 73 900 tis. eur sa ústredná správa podieľala sumou 66 362 tis. eur a územná samospráva spolu 17 931 tis. eur. V ostatných subjektoch tieto záväzky mierne klesli o 10 394 tis. eur.

Nárast v rámci ústrednej správy bol spôsobený najmä vyššími záväzkami Železničnej spoločnosti Slovensko, a.s. o 50 463 tis. eur z dôvodu obstarania elektrických a dieselmotorových jednotiek v rámci projektu Modernizácia vozového parku železničných koľajových vozidiel, Univerzitnej nemocnice L. Pasteura Košice o 17 690 tis. eur, Univerzitnej nemocnice Bratislava o 16 778 tis. eur, Konštrukty – Defence, a.s. o 14 869 tis. eur a Ministerstva dopravy a výstavby SR o 12 312 tis. eur. Naopak medziročne poklesli záväzky Ministerstva vnútra SR o 21 968 tis eur a Národnej diaľničnej spoločnosti, a.s. o 20 545 tis. eur z dôvodu úhrad záväzkov voči poskytovateľom služieb v oblasti informačných technológií, pozáručného autorizovaného servisu, technickej podpory a záväzkov za stavebné práce splatné v roku 2020.

Celkové záväzky voči dodávateľom obchodných spoločností v ústrednej správe boli medziročne vyššie o 29 882 tis. eur a dosiahli 525 113 tis. eur.

1. *Záväzky zo zúčtovania s EÚ*

Záväzky zo zúčtovania s EÚ dosiahli úhrnom 1 672 427 tis. eur, z toho ústredná správa vykazuje  
1 661 909 tis. eur. Ide o zúčtovanie prijatých prostriedkov z rozpočtu EÚ a iných finančných nástrojov. Najväčšiu časť záväzku vykazuje Ministerstvo financií (1 249 911 tis. eur) ako certifikačný orgán, ktorý prijíma a následne poskytuje prostriedky na financovanie projektov zo štrukturálnych fondov, Kohézneho fondu a iných finančných nástrojov. Zúčtovanie s EÚ v správe Ministerstva financií SR zahŕňa okrem zúčtovacích vzťahov voči orgánom EÚ, vrátane záväzkov z titulu vlastných zdrojov EÚ, aj zúčtovacie vzťahy voči donorom Finančného mechanizmu EHP a Nórskeho finančného mechanizmu. Nárast oproti minulému roku o 580 482 tis. eur spôsobila zmena pre programové obdobie 2014-2020 najmä v dôsledku príjmu ročných zálohových platieb z Európskej komisie v sume 388 044 tis. eur a nevysporiadania záväzkov voči Európskej komisii za nezrovnalosti, ktoré vznikli z ročných účtov za 5. účtovný rok.

Ministerstvo pôdohospodárstva a rozvoja vidieka SR vykazuje nepoužité prostriedky 167 413 tis. eur, ktorými financuje programy v oblasti poľnohospodárstva a prideľuje priame platby poľnohospodárom.

Tretiu najvýznamnejšiu hodnotu vykazuje Slovenská inovačná a energetická agentúra (SIEA, štátna príspevková organizácia) 151 577 tis. eur, ktorá spravuje prostriedky EÚ v zmysle Dohody o delegovaní programu Bohunice na postupné vyradenie blokov 1 a 2 JE Bohunice V1. Podpisom dohody  
o delegovaní právomocí zo dňa 10. 8. 2016 s Európskou komisiou sa SIEA stala Národnou agentúrou pre Program Bohunice. SIEA tak pôsobí ako ďalší implementačný orgán programu, ktorý dovtedy prebiehal iba prostredníctvom Európskej banky pre obnovu a rozvoj spravujúcej fond BIDSF.

Železnice SR vykazujú 31 497 tis. eur na financovanie modernizačnej projektov v železničnej doprave. Ide o priame platby z rozpočtu Nástroja na prepájanie Európy (CEF).

1. *Zúčtovanie medzi subjektami verejnej správy*

Zúčtovacie vzťahy sa používajú na zaznamenávanie prijatých bežných a kapitálových transferov medzi subjektmi verejnej správy. Z pohľadu účtovníctva ide o časovo rozlíšené prostriedky štátneho rozpočtu, rozpočtu obce alebo vyššieho územného celku, ktoré sú poskytované ostatným organizáciám. V rámci tejto skupiny záväzkov sa vykazujú aj transfery v územnej samospráve, ktoré neboli predmetom eliminácie a vzťah štátneho rozpočtu voči územnej samospráve z podielových daní.

Hodnota transferov k 31.12.2020 bola 802 403 tis. eur a medziročne boli vyššie o 78 584 tis. eur. Ústredná štátna správa vykázala 377 800 tis. eur a v rámci nej Ministerstvo financií SR 371 053 tis. eur. Ostatné subjekty vykázali 424 603 tis. eur, z toho obce 265 717 tis. eur a verejné vysoké školy 101 570 tis. eur.

V prípade Ministerstva financií SR ide o prechodné vykázanie záväzku z úhrady podielovej dane z príjmu fyzických osôb územnej samospráve, ktoré sú zasielané na účty samosprávy nasledovné účtovné obdobie. Verejné vysoké školy vykazujú bežné a kapitálové transfery od subjektov verejnej správy, ktoré neboli predmetom eliminácie. Na Ministerstve zdravotníctva SR boli záväzky zo zúčtovania medzi subjektami verejnej správy medziročne nižšie o 50 767 tis. eur najmú z dôvodu vrátenia nevyčerpaných finančných prostriedkov na účet Ministerstva financií SR (50 528 tis. eur).

1. *Bankové úvery*

Bežné bankové úverysú vykazované najmä ústrednou správou (574 381 tis. eur) a územnou samosprávou (219 461 tis. eur). V rámci ústrednej štátnej správy predstavujú časť bankových úverov, ktorých splatnosť je do jedného roka, najmä u Ministerstva financií SR (117 474 tis. eur) a obchodných spoločností štátu (415 317 tis. eur), v podobe krátkodobej časti investičných úverov resp. úverov na financovanie prevádzkových potrieb obchodných spoločností.

Medzi krátkodobými bankovými úvermi vykazuje Ministerstvo financií SR krátkodobú časť úverov prijatých od medzinárodných inštitúcií na podporu infraštruktúry a na podporu významných rozvojových projektov v oblasti dopravy, životného prostredia, informatizácie spoločnosti a podobne v celkovej hodnote 117 474 tis. eur. Medziročne došlo k zvýšeniu týchto úverov o 74 348 tis. eur.

|  |  |  |  |
| --- | --- | --- | --- |
| **Krátkodobé úvery SR voči zahraničným inštitúciám v správe Ministerstva financií SR (v tis. eur)** | | | |
| **Finančná inštitúcia** | **2020** | **2019** | **Δ 2020-2019** |
| Európska investičná banka (EIB) | 34 917 | 35 350 | -433 |
| Rozvojová banka Rady Európy (CEB) | 1 979 | 1 979 | 0 |
| Japonská banka pre medzinárodnú spoluprácu | 80 578 | 5 797 | 74 781 |
| **Spolu** | **117 474** | **43 126** | **74 348** |

1. *Zamestnanci*

Záväzky voči zamestnancom boli vykázané celkovo za 527 450 tis. eur, z toho ústredná správa vykázala 307 024 tis. eur, územná samospráva 183 381 tis. eur a ostatné subjekty 37 045 tis. eur, pričom ide najmä o predpis miezd za mesiac december vyplácaných nasledujúce účtovné obdobie. Medziročný rast  
o 75 850 tis. eur je možné zdôvodniť najmä rastom mzdovej bázy v národnom hospodárstve  
(v súkromnom ako aj verejnom sektore), pričom priemerná nominálna mesačná mzda medziročne vzrástla na 1 133 eur z 1 092 eur v roku 2019.

1. *Prijaté preddavky*

Z prijatých preddavkov v celkovej hodnote 201 895 tis. eur vykazuje ústredná správa 149 681 tis. eur a v rámci nej Slovenská pošta, a.s. (45 479 tis. eur) najmä z prijatých preddavkov v medzinárodnej poštovej prevádzke, Slovenská elektrizačná a prenosová sústava, a.s. (44 813 tis. eur) z prijatých záloh a zábezpek od energetických firiem na podporné služby, ďalej Ministerstvo financií SR (24 829 tis. eur) zo zábezpek z colného a daňového konania, Všeobecná zdravotná poisťovňa, a.s. (13 938 tis. eur) ako preddavok na ročné zúčtovanie poistného plateného štátom a Ministerstvo zdravotníctva SR (11 951 tis. eur) z prijatých preddavkov od zdravotných poisťovní na príspevok na správu a rozvoj národného zdravotného informačného systému (6 511 tis. eur) a na príspevok na činnosť operačných stredísk tiesňového volania záchrannej zdravotnej služby (5 439 tis. eur). Druhú najvyššiu hodnotu vykazujú obce 49 066 tis. eur.

1. *Ostatné záväzky*

*Záväzky zo sociálneho a zdravotného poistenia* po čiastočnej konsolidácii v súhrnnom celku dosiahli 501 356 tis. eur, z toho ústredná štátna správa vykázala 355 310 tis. eur, územná samospráva 119 728 tis. eur a ostatné subjekty 26 318 tis. eur. Na medziročnom náraste týchto záväzkov o 31 302 tis. eur sa podieľala najmä územná samospráva (17 857 tis. eur) a ústredná správa (11 547 tis. eur).

*Vzťahy k účtom Štátnej pokladnice* predstavujú záväzky z uložených prostriedkov dobrovoľných klientov, ktoré boli medziročne vyššie o 27 266 tis. eur.

*Záväzky SZRB, a.s.* predstavujú záväzky voči bankám a voči klientom, ktorí majú uložené peňažné prostriedky v SZRB, a.s. vo forme bežných a termínovaných účtov.

*Záväzky z transferov prijatých od subjektov mimo verejnej správy* (a zároveň potenciálne od subjektov mimo súhrnného celku) dosiahli 99 595 tis. eur a medziročne sa znížili o 11 958 tis. eur. Významnú časť tvoria opäť ústredná správa (66 471 tis. eur) a obce (16 692 tis. eur). V ústrednej správe ide hlavne o Ministerstvo vnútra SR (46 863 tis. eur) s medziročným úbytkom 23 930 tis. eur. Najvyšší podiel,   
45 381 tis. eur, tvoria prijaté a nepoužité prostriedky z titulu prijatého poistného v zmysle zákona č. 39/2015 Z. z. o poisťovníctve. Medziročný pokles bol spôsobený nákupom a servisom hasičskej techniky z týchto prostriedkov.

*Z hodnoty nevyfakturovaných záväzkov* tvorí ústredná správa 44 978 tis. eur, a v rámci nej najmä Národná diaľničná spoločnosť, a.s. 20 473 tis. eur ako záväzky z nevyfakturovaných dodávok v rámci realizovaných investičných akcií spojených so stavebnými prácami na diaľničných úsekoch a úsekoch rýchlostných ciest, nevyfakturovaných služieb súvisiacich s prevádzkou elektronického mýta a iné.

B.IV. Krátkodobé rezervy

Krátkodobé rezervy sa tvoria na také neisté riziká a straty, kde je predpoklad možného budúceho plnenia v časovom horizonte najviac jeden rok.

Dlhodobé rezervy sa v súhrnnom celku vytvárajú najmä na:

* prebiehajúce a hroziace súdne spory,
* nevyfakturované dodávky tovarov a služieb,
* zamestnanecké požitky obchodných spoločností,
* náklady na zostavenie, overenie, zverejnenie účtovnej závierky a výročnej správy
* náklady súvisiace s odstránením znečistenia životného prostredia a odstránenie odpadov,
* rekultiváciu pozemku, uzavretie, rekultiváciu a monitorovanie skládky odpadov po jej uzavretí,
* špecifické riziká a budúce plnenia niektorých subjektov verejnej správy,
* iné budúce povinnosti.

|  |  |  |  |
| --- | --- | --- | --- |
| **Krátkodobé rezervy súhrnného celku podľa druhu (v tis. eur)** | | | |
| **Druh rezerv** | **2020** | **2019** | **Δ 2020-2019** |
| Krátkodobé ostatné | 790 180 | 980 841 | -190 661 |
| Krátkodobé zákonné | 389 220 | 404 738 | -15 518 |
| **Spolu** | **1 179 400** | **1 385 579** | **-206 179** |

|  |  |  |  |
| --- | --- | --- | --- |
| **Krátkodobé rezervy podľa účelu (v tis. eur)** | | | |
| **Druh rezerv** | **2020** | **2019** | **Δ 2020-2019** |
| Rezerva Všeobecnej zdravotnej poisťovne, a.s. | 342 965 | 346 000 | - 3 035 |
| Súdne spory | 229 485 | 246 818 | -17 333 |
| Vyraďovanie jadrových zariadení a rád. paliva | 111 824 | 108 265 | 3 559 |
| Rezerva na nezrovnalosti | 78 130 | 302 341 | -224 211 |
| Nevyfakturované dodávky | 31 082 | 60 556 | -29 474 |
| Zamestnanecké požitky obchodných spoločností štátu | 6 181 | 6 019 | 162 |
| Náklady na zostavenie, overenie, zverejnenie účtovnej závierky a výročnej správy | 4 670 | 2 839 | 1 831 |
| Náklady súvisiace s odstránením znečistenia životného prostredia | 710 | 714 | -4 |
| Ostatné | 374 353 | 312 027 | 62 326 |
| **Spolu** | **1 179 400** | **1 385 579** | **-206 179** |

*Rezerva Všeobecnej zdravotnej poisťovne, a.s.* je technickou rezervou na poistné plnenie vo výške  
332 102 tis. eur a iná technická rezerva v sume 12 160 tis. eur. Medziročne je nižšia o 3 035 tis. eur. Všeobecná zdravotná poisťovňa, a.s. tvorí technické rezervy na neuhradenú a plánovanú zdravotnú starostlivosť voči poskytovateľom zdravotnej starostlivosti a iné technické rezervy najmä na vratky poistencom za doplatky za lieky a na príspevok na činnosť operačných stredísk tiesňového volania zdravotnej záchrannej služby. Od 1.1.2019 boli  technické rezervy poisťovne účtované ako zmena ich stavu, t. j. na ťarchu (tvorba), resp. v prospech (odúčtovanie/zníženie) nákladov. Použitie, resp. zrušenie technických rezerv bolo účtované v prospech výnosov len v prípade, ak išlo o použitie, resp. zrušenie rezerv vytvorených v predchádzajúcich účtovných obdobiach, v ktorých sa tvorba technických rezerv v plnej výške účtovala na ťarchu nákladov a ich použitie, resp. zrušenie v plnej výške v prospech výnosov.

*Z krátkodobých rezerv na súdne spory* vykazuje najvýznamnejšiu hodnotu Ministerstvo dopravy a výstavby SR (79 413 tis. eur), Ministerstvo spravodlivosti SR (43 078 tis. eur) a Ministerstvo pôdohospodárstva a rozvoja vidieka SR (32 982 tis. eur). Ďalej vykazujú významné krátkodobé rezervy na súdne spory obchodné spoločnosti a štátne podniky v sume 41 047 tis. eur (v tom Národná diaľničná spoločnosť, a.s. 26 331 tis. eur).

*Rezervy na vyraďovanie jadrových elektrární, na likvidáciu a vyraďovanie neenergetických zariadení, skladovanie a trvalé uloženie vyhoretého jadrového paliva*

Hodnota krátkodobej časti rezerv Jadrovej a vyraďovacej spoločnosti, a.s. k 31.12.2020 dosiahla 111 824 tis. eur. V prípade týchto rezerv je predpokladaná doba vyrovnania záväzku do jedného roka. Ide o rezervu vytvorenú na vyraďovanie a likvidáciu jadrových elektrární A1 a V1.

*Rezerva na záväzky z nezrovnalostí a vrátení*

Certifikačný orgán Ministerstva financií SR tvorí od roku 2017 rezervu na záväzky z odpočítaných nezrovnalostí a odpočítaných vrátení v účtoch za 5. účtovný rok programového obdobia 2014-2020, za výdavky deklarované od 1. 5. 2019 do 30. 4. 2020. Výška rezervy zodpovedá sume nezrovnalostí a vrátených prostriedkov, ktoré neboli odpočítané v žiadostiach o platbu na Európsku komisiu (EK) v priebehu 6. účtovného roka a priebežne schvaľovaných EK. Jej celková hodnota je 78 130 tis. eur. Rezerva sa zúčtuje na základe schválenia účtov za 6. účtovný rok v systéme na elektronickú výmenu informácií o riadení Fondov EU 2014+ a súčasne schválenia celkovej výšky záväzku voči EK z nezrovnalostí a vrátení za 6. účtovný rok v roku 2021.

1. Časové rozlíšenie pasív

V rámci časového rozlíšenia na strane pasív sa vykazujú výnosy budúcich období a výdavky budúcich období. Položky časového rozlíšenia slúžia na zachytenie časového nesúladu medzi výdavkami a nákladmi a príjmami a výnosmi. Uplatňujú sa v účtovníctve z dôvodu akruálneho princípu účtovania, podľa ktorého sa náklady a výnosy účtujú do obdobia, s ktorým časovo a vecne súvisia (bez ohľadu na hotovostné plnenie príjmov a výdavkov).

Časové rozlíšenie pasív dosiahlo k 31.12.2020 hodnotu 9 771 147 tis. eur, z toho výnosy budúcich období 9 751 243 tis. eur a výdavky budúcich období 19 904 tis. eur. Medziročne sa celková hodnota časového rozlíšenia pasív zvýšila o 1 407 753 tis. eur, a to hlavne výnosy budúceho obdobia   
o 1 412 391 tis. eur.

Až 55,3 % časovo rozlíšených výnosov vykazujú subjekty územnej samosprávy v celkovej sume  
5 405 889 tis. eur, najmä ako prijaté časovo rozlíšené bežné a kapitálové transfery zo štátneho rozpočtu a od iných subjektov, ktoré v súvislosti s nákladmi (odpismi k majetku, spotrebou zásob, prevádzkovými nákladmi) postupne zúčtovávajú do výnosov daného obdobia. Medziročne územná samospráva zaznamenalo prírastok v hodnote 510 012 tis. eur. Uvedené transakcie nie sú zatiaľ predmetom eliminácií v plnej výške z dôvodu obtiažnosti procesu konsolidácie.

Ústredná správa vykazuje časovo rozlíšené výnosy v hodnote 3 611 894 tis. eur, a medziročne sú vyššie o 832 865 tis. eur. V rámci transferov vykazuje najvyššiu hodnotu Ministerstvo dopravy a výstavby SR za PPP projekt rýchlostnej cesty R1, ktorý je na strane pasív časovo rozlíšený v konsolidovanej výške 1 105 412 tis. eur a postupne zúčtovávaný vo výške oprávok do výnosov bežného obdobia. Prírastok časového rozlíšenia u Ministerstva dopravy a výstavby SR bol 254 889 tis. eur a predstavuje nárast majetku postupne obstarávaného formou koncesie (úseky D4/R7, projektová dokumentácia a podobne).

Ministerstvo financií SR vykazuje v rámci výnosov budúcich období prémiu z predaných cenných papierov vo výške 1 092 279 tis. eur, medziročne je to viac o 328 031 tis. eur a súvisí s vyšším objemom emitovaného štátneho dlhu pri predaji takmer všetkých štátnych dlhopisov s prémiou (ktorá sa časovo rozlišuje do výnosov počas existencie dlhopisu).

Ministerstvo vnútra SR vykazuje výnosy budúcich období v hodnote 284 617 tis. eur najmä z titulu zostatkovej hodnoty majetku nadobudnutého z iných zdrojov ako rozpočtových prostriedkov v sume 283 490 tis. eur (napríklad z prijatých grantov a majetok v správe ministerstva, získaného prepadnutím alebo zabavením majetku od subjektov mimo súhrnného celku).

Slovenský vodohospodársky podnik, š. p. vykázal 262 011 tis. eur ako časovo rozlíšené dotácie  
od subjektov mimo verejnej správy a majetok bezodplatne prevedený do vlastníctva podniku (napr. stavby, úpravy potokov, meracie a vytyčovacie plavidlá). Medziročný prírastok bol v hodnote 125 656 tis. eur.

Úrad pre reguláciu elektronických komunikácií a poštových služieb SR (bývalý Telekomunikačný úrad) vykazuje časovo rozlíšené výnosy z predaja frekvencií (170 128 tis. eur), Slovenská elektrizačná prenosová sústava, a.s. (136 619 tis. eur) z dôvodu prijatých grantov od banky EBOR na rekonštrukciu elektrickej siete (89 356 tis. eur) a výnosy z regulovaných taríf, Vodohospodárska výstavba, š.p. (129 170 tis. eur) ako zostatkovú hodnotu dotácií na obstaranie majetku z prostriedkov EÚ (napr. inovácia a modernizácia plavebných komôr vodných diel), Jadrová a vyraďovacia spoločnosť, a.s.   
(113 765 tis. eur) z prijatých prostriedkov od Národného jadrového fondu vyinkasované od elektrárenských spoločností a z prostriedkov BIDSF (Medzinárodný fond na podporu odstavenia jadrovej elektrárne v Jaslovských Bohuniciach).

Z ostatných subjektov vykazujú verejné vysoké školy výnosy budúcich období úhrnom 610 835 tis. eur, najviac Univerzita Komenského v Bratislave (140 437 tis. eur), Slovenská technická univerzita v Bratislave (136 220 tis. eur) a Žilinská univerzita v Žiline (70 188 tis. eur). Ide najmä o výnosy z dotácií a transferov (zahraničných a EÚ, 2 % z dane z príjmov fyzických osôb, dary a granty), ktoré sa časovo rozlišujú a do výnosov bežného obdobia sa zúčtovávajú spolu s dosahovanými nákladmi, napr. pri používaní dlhodobého majetku (v podobe odpisov).

**IV. Informácie o Nákladoch a výnosoch**

VÝNOSY

Výnosy súhrnného celku dosiahli k 31.12.2020 hodnotu 59 574 279 tis. eur a oproti minulému obdobiu boli vyššie o 1 191 361 tis. eur. Na tomto medziročnom zvýšení sa podieľali najmä vyššie tržby z predaja vlastných výkonov a tovaru o 598 752 tis. eur, vyššie ostatné výnosy z prevádzkovej činnosti o 305 767, vyššie zúčtovanie rezervy a opravných položiek ako tomu bolo v roku 2019, o 232 453 tis. eur, vyššie výnosy zo zúčtovania transferov o 294 717 tis. eur a vyššie finančné výnosy o 266 125 tis. eur. Medziročne boli nižšie len daňové a colné výnosy a výnosy z poplatkov, a to o 506 453 tis. eur.

**Ako prevádzkové výnosy sa vykazujú tržby za vlastné výkony a tovar, výnosy z aktivácie a zmeny stavu zásob, daňové a colné výnosy, výnosy z poplatkov, zúčtovanie rezerv a opravných položiek a ostatné prevádzkové výnosy uvedené v nasledovnom texte.**

1. **Daňové a colné výnosy a výnosy z poplatkov**

Ako daňové a colné výnosy sa vykazujú výnosy z daní a cla, ktoré plynú do štátneho rozpočtu: daň z príjmov právnických osôb, daň z pridanej hodnoty, spotrebné dane, dovozné clo a ďalšie. Do rozpočtov obcí a vyšších územných celkov patria miestne dane, podielová daň z príjmov fyzických osôb, daň z nehnuteľnosti a podobne. Výnosy z poplatkov zahŕňajú súdne a správne poplatky  
(hlavne e-kolky), poplatky za znečisťovanie ovzdušia a ostatné.

O výnosoch z daní v súhrnnom celku môže účtovať subjekt, ktorý je prijímateľom daňových príjmov. V ústrednej správe je to Ministerstvo financií SR, pričom evidenciu daňových príjmov štátu a pohľadávok z nich zabezpečuje Finančné riaditeľstvo SR. Ide o dane z príjmu právnických osôb a fyzických osôb, spotrebné dane, daň z pridanej hodnoty, daň vyberaná zrážkou, daň z motorových vozidiel a ostatné dane. Ďalšie dane sú príjmom rozpočtov obcí a vyšších územných celkov. Ide o podiel na dani z príjmu fyzických osôb, daň z nehnuteľností (pozemkov, stavieb, z bytov a nebytových priestorov), miestne dane (za psa, za predajné automaty, za ubytovanie atď.).

1. *Daňové výnosy štátu*

Daňové výnosy štátu dosiahli k 31.12.2020 konsolidovanú hodnotu 12 768 723 tis. eur, čo je medziročne menej o 460 060 tis. eur. Najvyššiu hodnotu dosiahla daň z pridanej hodnoty (7 282 911 tis. eur), ďalej daň z príjmov právnických osôb (2 486 862 tis. eur), spotrebné dane (2 267 424 tis. eur) a daň z motorových vozidiel (153 901 tis. eur). Na medziročnom poklese výnosov z daní sa najviac podieľala daň z príjmov právnických osôb o 416 830 tis. eur, spotrebné dane o 93 937 tis. eur. Výnos dane z pridanej hodnoty bol medziročne vyšší o 79 903 tis. eur. Výnos dane z príjmov a spotrebné dane sú ovplyvňované najmä výškou sadzieb, ako aj efektívnosťou ich výberu, ale taktiež ako aj všetky ostatné dane, boli ovplyvnené opatreniami súvisiacimi s COVID-19.

Daň z príjmov fyzických osôb je podľa zákona č. 564/2004 Z. z. o rozpočtovom určení výnosu dane z príjmov územnej samospráve v znení neskorších predpisov podielovo rozdeľovaná medzi obce a vyššie územné celky. Výnosy z tejto dane sa od roku 2016 rozdeľujú pomerom 70 % v prospech obcí a 30 % v prospech vyšších územných celkov. Za rok 2020 sa previedlo do rozpočtu obcí a VUC spolu 3 146 223 tis. eur z dane z príjmov fyzických osôb.

Výnosy zo spotrebných daní sa medziročne znížili o 93 937 tis. eur, pričom najvyšší podiel tvorí spotrebná daň z minerálnych olejov (1 199 217 tis. eur), spotrebná daň z tabaku a tabakových výrobkov (762 813 tis. eur) a spotrebná daň z liehu (207 596 tis. eur). Najvyšší pokles zaznamenala spotrebná daň z minerálnych olejov o 88 402 tis. eur a spotrebná daň z liehu o 11 401 tis. eur. Zo spotrebných daní najviac vzrástla spotrebná daň z tabakových výrobkov o 8 423 tis. eur.

1. *Daňové výnosy územnej samosprávy*

Daňové výnosy územnej samosprávy dosiahli hodnotu 3 578 018 tis. eur a medziročne sú vyššie  
o 43 727 tis. eur, pričom na rast mal vplyv odolnejší trh práce a vyšší výber dane spôsobený tichým zdanením, z ktorých sa odvádza hlavná (podielová) daň z príjmov fyzických osôb do rozpočtov územnej samosprávy. Obce vykázali hodnotu 2 634 151 tis. eur (2019: 2 584 039 tis. eur) a vyššie územné celky 943 867 tis. eur (2019: 950 251 tis. eur).

1. *Poplatky*

Výnosy z poplatkov dosiahli 1 032 874 tis. eur, pričom v porovnaní s rokom 2019 boli nižšie   
o 90 120 tis. eur. Najvyššiu hodnotu v súhrnnom celku vykazuje Ministerstvo financií SR  
366 950 tis. eur z predaja elektronických kolkov, zo súdnych a správnych poplatkov a z poplatkov za hazardné hry. Obce dosiahli úhrnom 244 537 tis. eur z úhrad za miestne poplatky, Environmentálny fond 281 722 tis. eur z predaja emisných kvót, poplatkov za znečisťovanie ovzdušia, poplatkov za skládky a odkaliská. Rozhlas a televízia Slovenska 81 765 tis. eur z úhrad za poskytovanie služieb verejnosti, verejné vysoké školy 32 915 tis. eur.

Medziročný pokles bol spôsobený najmä u Ministerstva financií SR o 87 906 tis. eur, Environmentálneho fondu o 11 031 tis. eur (napr. z predaja emisných kvót a poplatkov za skládky a odkaliská).

1. **Výnosy z transferov**

Výnosy z transferov dosiahli hodnotu 5 181 489 tis. eur, medziročne sa zvýšili o 294 717 tis. eur. Najväčšou mierou sa na týchto výnosoch podieľa ústredná správa v sume 2 140 770 tis. eur a územná samospráva 2 250 648 tis. eur. Ostatné subjekty vykázali 798 667 tis. eur. Medzi výnosy z transferov patria aj výnosy od subjektov mimo verejnej správy, fyzických osôb, podnikateľských subjektov mimo súhrnného celku ako aj zahraničných právnických osôb. Rast výnosov z transferov vykázali subjekty územnej samosprávy o 301 194 tis. eur a ostatné subjekty verejnej správy o 30 378 tis. eur. V ústrednej správe boli výnosy zo zúčtovania transferov medziročnej nižšie o 36 266 tis. eur.

1. *Výnosy z rozpočtu EÚ*

Výnosy zo zúčtovania bežných a kapitálových transferov čerpaných z prostriedkov rozpočtu EÚ alebo zahraničných grantov uzatvorených na základe medzinárodných zmlúv dosiahli 2 089 639 tis. eur (2019: 2 037 024 tis. eur). Takmer 97 % týchto výnosov je vykazovaných subjektami ústrednej správy (2 019 159 tis. eur). Nasledujú výnosy subjektov územnej samosprávy v hodnote 38 859 tis. eur a ostatné subjekty verejnej správy vykazujú 31 622 tis. eur.

V ústrednej správe ide najmä o výnosy z prostriedkov rozpočtu EÚ a zahraničných grantov a transferov na základe medzinárodných zmlúv, ktoré sú zaraďované do štátneho rozpočtu alebo čerpané cez samostatné účty podľa povahy programu a účelu fondu. Najvýznamnejšiu hodnotu na výnosoch z prostriedkov EÚ v rámci ústrednej správy dosiahlo Ministerstvo financií SR (1 349 943 tis. eur)  
a Pôdohospodárska platobná agentúra (654 294 tis. eur). Medziročne ústredná správa dosiahla pokles výnosov z transferov úhrnom o 57 954 tis. eur.

1. *Výnosy z ostatných transferov*

Výnosy z ostatných transferov dosiahli hodnotu 3 091 850 tis. eur a medziročne boli vyššie o 242 102 tis. eur. Tvorené sú najmä výnosmi samosprávy z prostriedkov získaných zo štátneho rozpočtu a od iných subjektov verejnej správy (2 190 214 tis. eur), výnosmi ostatných subjektov verejnej správy z transferov z prostriedkov štátneho rozpočtu (707 498 tis. eur) a výnosmi zo zúčtovania transferov od ostatných subjektov verejnej správy (45 760 tis. eur). Tieto výnosy vzhľadom na obtiažnosť procesu ich vzájomného odsúhlasenia neboli predmetom eliminácie pri zostavení súhrnnej účtovnej závierky. Celkové výnosy z transferov získaných od subjektov nezaradených do sektora verejnej správy predstavujú 148 377 tis. eur.

Územná samospráva vykazuje hlavne výnosy z prostriedkov štátneho rozpočtu (2 179 976 tis. eur), ktoré predstavujú bežné a kapitálové transfery pre obce, vyššie územné celky a ich rozpočtové a príspevkové organizácie, pričom tieto transfery sú zo zdroja štátneho rozpočtu ako aj európskych prostriedkov zapojených do štátneho rozpočtu (napríklad štrukturálne fondy, kohézny fond). Tieto výnosy neboli predmetom úplnej eliminácie.

Výnosy z transferov u ostatných subjektov verejnej správy, bez výnosov zo účtovania transferov z prostriedkov EÚ, dosiahli hodnotu 767 046 tis. eur, z toho zo štátneho rozpočtu v objeme 722 034 tis. eur. Objemovo najvýznamnejšie hodnoty vykazujú, tak ako v roku 2019 verejné vysoké školy 665 456 tis. eur. Tieto výnosy neboli predmetom úplnej eliminácie.

1. **Tržby za vlastné výkony a tovar**

V rámci tržieb za vlastné výkony a tovar sú rozhodujúcou položkou výnosy z predaných služieb v hodnote 28 488 347 tis. eur. Tieto výnosy boli vyššie oproti roku 2019 o 808 766 tis. eur.  
Výnosy za predané výrobky dosiahli 1 625 664 tis. eur a výnosy za predaný tovar 889 863 tis. eur.

1. *Služby*

Výnosy zo služieb sú tvorené najmä Sociálnou poisťovňou (22 550 827 tis. eur), Všeobecnou zdravotnou poisťovňou, a.s. (2 591 496 tis. eur) a štátnymi obchodnými spoločnosťami ako je Slovenská elektrizačná a prenosová sústava, a.s. (908 573 tis. eur), spoločnosť Tipos, a.s. (685 347 tis. eur), Národná diaľničná spoločnosť, a.s. (274 749 tis. eur), Slovenská pošta, a.s. (263 511 tis. eur), Železničná spoločnosť Cargo Slovakia, a.s. (235 691 tis. eur) a Slovenský plynárenský priemysel, a.s. (98 949 tis. eur).

Štátne podniky a štátne obchodné spoločnosti (okrem zdravotnej poisťovne) vykázali výnosy zo služieb v objeme 2 838 433 tis. eur a medziročne dosiahli pokles o 134 744 tis. eur, z toho najmä Slovenská elektrizačná prenosová sústava, a.s. (85 084 tis. eur) najmä vplyvom poklesu tržieb za prevádzku systému v sume 68 155 tis. eur, Železničná spoločnosť Slovensko, a.s. (48 903 tis. eur), Letové prevádzkové služby SR, š.p. (44 791 tis. eur), Železničná spoločnosť Cargo Slovakia, a.s. (34 267 tis. eur) a Národná diaľničná spoločnosť, a.s. (24 773 tis. eur).

U Sociálnej poisťovne a Všeobecnej zdravotnej poisťovne, a.s. ide o vykázanie príspevkov z odvodov, ktoré plynú do jednotlivých fondov a na technické účty poistenia. Pri prevode účtovnej závierky na štruktúru ROPO organizácií, sa tvorba a použitie týchto fondov resp. technických účtov prevádza na náklady a výnosy, pričom vecnú zmenu výnosov (ako aj nákladov) je nutné odvodiť od zmeny príjmov z odvodov a výdavkov na platené dávky a poistenie.

V prípade Sociálnej poisťovne sa tvorba fondov v hotovostnom vyjadrení medziročne zvýšila  
o 518 387 tis. eur, napríklad z dôvodu vyšších príjmov od ekonomicky aktívneho obyvateľstva  
(od zamestnancov, zamestnávateľov, SZČO a dobrovoľne poistené osoby) súvisiacich s rastom priemernej mzdy v hospodárstve ako aj z dôvodu odplaty za postúpené pohľadávky.

V prípade štátnych obchodných spoločností a štátnych podnikov ide o tržby z ich podnikateľských aktivít, napríklad výnosy Tipos-u sú z predaných žrebov a lotérií, výnosy Národnej diaľničnej spoločnosti, a.s. pochádzajú z predaja diaľničných známok a z výberu elektronického mýta, výnosy železničných spoločností pochádzajú z prepravných výkonov tovarov a osôb.

Výnosy za predané služby v územnej samospráve dosiahli spolu 746 372 tis. eur, z toho v konsolidovaných celkoch obcí 487 774 tis. eur a konsolidovaných celkoch VUC 258 598 tis. eur.

1. *Výrobky*

Tržby za vlastné výrobky dosiahli 1 625 664 tis. eur a medziročne boli vyššie o 120 890 tis. eur. Významnú hodnotu týchto tržieb ako aj medziročného prírastku tvorí spoločnosť SPP, a.s.   
(1 070 633 tis. eur a nárast 16 501 tis. eur) z predaja zemného plynu. Ďalšou jednotkou s významným podielom sú Lesy SR, š. p. (176 323 tis. eur), ktoré vykazujú hlavne tržby za predanú drevnú hmotu. Tie boli medziročne nižšie o 32 083 tis. eur najmä z dôvodu nižších výnosov z predaja dreva o 31 016 tis. eur.

1. *Tovar*

Pokles výnosov z tržieb z predaja tovaru o 194 015 tis. eur je ovplyvnený výnosmi napr. spoločnosti Slovenská elektrizačná a prenosová sústava, a.s., ktoré dosiahli 483 797 tis. eur a medziročne boli nižšie o 58 434 tis. eur z dôvodu nižších tržieb za predaj elektriny na dennom trhu v sume 36 288 tis. eur a poklesom výnosov za funkciu shipping agenta o 22 250 tis. eur. Druhou najvýznamnejšou spoločnosťou je SPP, a.s., ktorej konsolidované výnosy dosiahli 282 793 tis. eur a prírastok 6 136 tis. eur z predaja zemného plynu a elektrickej energie.

1. *Ostatné výnosy*

Ostatné výnosy v rámci skupiny tržieb za vlastné výkony a tovar sú výnosy vyplývajúce z účtovania zmeny stavu vnútroorganizačných zásob (-91 198 tis. eur) a aktivácie majetku a služieb (56 177 tis. eur).

1. **Finančné výnosy**

|  |  |  |  |
| --- | --- | --- | --- |
| **Finančné výnosy (v tis. eur)** | | | |
| **Finančné výnosy podľa druhu** | **2020** | **2019** | **Δ 2020-2019** |
| Podiel konsolidujúcej účtovnej jednotky na výsledku hospodárenia pridružených účtovných jednotiek verejnej správy | 559 899 | 446 113 | 113 786 |
| Úroky | 265 264 | 238 610 | 26 654 |
| Kurzové zisky | 184 336 | 81 282 | 103 054 |
| Výnosy z odvodov vybraných finančných inštitúcií | 148 554 | 142 937 | 5 617 |
| Výnosy z derivátových operácií | 7 046 | 49 | 6 997 |
| Ostatné finančné výnosy | 64 329 | 54 312 | 10 017 |
| **Spolu** | **1 229 428** | **963 303** | **266 125** |

Finančné výnosy dosiahli hodnotu 1 229 428 tis. eur (v roku 2019: 963 303 tis. eur), z čoho najväčšiu časť tvoria podiely konsolidujúcich účtovných jednotiek (vypočítané na nižšej úrovni konsolidácie, napríklad za obchodné spoločnosti) na výsledku hospodárenia pridružených účtovných jednotiek  
vo výške 559 899 tis. eur, ďalej úroky 265 264 tis. eur a kurzové zisky v hodnote 184 336 tis. eur.

1. *Úroky*

Úroky dosiahli hodnotu 265 264 tis. eur a medziročne sú vyššie o 26 654 tis. eur. Najvyššiu hodnotu vykazuje Ministerstvo financií SR, a to 220 818 tis. eur. Ide o úroky dosiahnuté na medzibankovom finančnom trhu z úložiek, ostatných finančných operácií pri správe štátneho dlhu a návratných finančných výpomocí. Ďalšie úroky vykazuje napr. Štátny fond rozvoja bývania z poskytnutých úverov (15 175 tis. eur), Exportno-importná banka SR (15 261 tis. eur) a Slovenská záručná a rozvojová banka SR (11 088 tis. eur).

1. *Kurzové zisky*

Kurzové zisky dosiahli hodnotu 184 336 tis. eur a medziročnej vzrástli o 103 054 tis. eur.  
Najvyššiu celkovú sumu (170 437 tis. eur) ako aj medziročný nárast (o 101 696 tis. eur) opäť tvorí Ministerstvo financií SR, a to z obchodov na finančnom trhu pri zabezpečovaní likvidity štátneho rozpočtu a riadení dlhu, precenenia vládnych pohľadávok voči zahraničiu, vkladov štátu v medzinárodných inštitúciách atď. Dôvodom bola zmena kurzov cudzích mien ako aj objem obchodov realizovaných v zahraničných menách.

1. *Podiel na výsledku hospodárenia pridružených ÚJ*

Podiel na výsledku hospodárenia pridružených účtovných jednotiek bol vykázaný v hodnote  
559 899 tis. eur, pričom ústredná správa vykázala 557 218 tis. eur. V prípade týchto výnosov ide najmä o podiel SPP, a.s. na jeho konsolidovaných účtovných jednotkách vo výške 355 117 tis. eur a podiel Ministerstva hospodárstva SR na pridružených energetických spoločnostiach, 199 619 tis. eur.

1. *Ostatné finančné výnosy*

Výnosy z osobitného odvodu vybraných finančných inštitúcií[[5]](#footnote-5) v sume 148 554 tis. eur predstavujú výnosy z úhrad osobitného odvodu od bánk, ktoré sú príjmom štátnych finančných aktív, a sú účelovo určené na krytie nákladov spojených s riešením finančných kríz v bankovom sektore a na ochranu stability bankového sektora Slovenskej republiky.

Ostatné finančné výnosy v celkovej výške 64 329 tis. eur tvoria najmä, výnosy Ministerstva financií SR zo zvýšenia vkladu do IFC z ich nerozdeleného zisku vo výške 27 246 tis. eur a zo zvýšenia podielu na splatenom základnom imaní EIB o výške 10 795 tis. eur z rezerv EIB z dôvodu nahradenia podielov Veľkej Británie, výnosy územnej samosprávy 16 465 tis. eur a ostatných subjektov 7 641 tis. eur.

1. **Zúčtovanie rezerv a opravných položiek**

Zúčtovanie rezerv a opravných položiek vytvorených v predchádzajúcich obdobiach, bolo k 31.12.2020 v hodnote 2 336 638 tis. eur. Medziročne sa zvýšili tieto nepeňažné výnosy o 232 453 tis. eur vyšším zúčtovaním opravných položiek o 512 675 tis. eur a nižším zúčtovaním rezerv o 280 222 tis. eur. Na celkovej hodnote týchto výnosov sa v rozhodujúcej miere (92 %) podieľa ústredná správa sumou 2 149 638 tis. eur (v tom zúčtovanie rezerv 889 230 tis. eur a zúčtovanie opravných položiek   
(1 260 408 tis. eur).

1. *Rezervy*

Výnosy zo zúčtovania rezerv v celkovej sume 970 012 tis. eur sú tvorené najmä výnosmi zo zúčtovania ostatných rezerv z prevádzkovej činnosti (569 641 tis. eur) a zúčtovania zákonných rezerv z prevádzkovej činnosti (389 485 tis. eur) z dôvodu ich použitia na vymedzený účel resp. z dôvodu rozpustenia pri zániku rizika, na ktoré boli rezervy tvorené. Ide najmä o zúčtovanie rezervy na záväzky z odpočítaných nezrovnalostí a odpočítaných vrátení v účtoch za 5. účtovný rok programového obdobia 2014-2020 (302 341 tis. eur) a o zúčtovanie rezerv na zamestnanecké požitky (4 737 tis. eur).

Celkovo boli výnosy zo zúčtovania rezerv medziročne nižšie o 1 250 234 tis eur. Zníženie výnosov bolo spôsobené nižšími výnosmi zo zúčtovania ostatných rezerv z prevádzkovej činnosti o 326 205 tis. eur, najmä na Ministerstve financií SR, kde boli tieto výnosy oproti roku 2019 nižšie až o 267 510 tis. eur. Všeobecná zdravotná poisťovňa, a.s. vykázala zúčtovanie rezerv vo výške 342 959 tis. eur. Územná samospráva vykázala zúčtovanie rezerv vo výške 80 150 tis. eur.

1. *Opravné položky*

Výnosy zo zúčtovania opravných položiek dosiahli 1 366 626 tis. eur a medziročne boli vyššie o 512 675 tis. eur. Najvýznamnejšie sú výnosy zo zúčtovania ostatných opravných položiek z prevádzkovej činnosti v sume 1 205 943 tis. eur. Obdobne ako v prípade výnosov zo zúčtovania rezerv, aj výnosy zo zúčtovania opravných položiek pri ich zrušení alebo rozpustení, sú najvýznamnejšie v ústrednej správe v hodnote 1 260 408 tis. eur (92,2 %).

Na medziročnej zmene sa podieľalo Ministerstvo financií SR, ktoré v roku 2020 vykázalo zúčtovanie opravných položiek 884 737 tis. eur a v roku 2019 len 510 482 tis. eur. Daňová a colná správa k 31. 12. 2020 zrušila opravné položky z prevádzkovej činnosti vo výške 570 406 tis. eur najmä z dôvodu odpísania pohľadávok na základe zákona o správe daní a zákona o správe majetku štátu, ako aj z dôvodu prehodnotenia opodstatnenosti vytvorenej opravnej položky v predchádzajúcich rokoch a z dôvodu vymoženia niektorých pohľadávok. Medziročne boli vyššie aj výnosy zo zúčtovania zákonných opravných položiek k pohľadávkam Všeobecnej zdravotnej poisťovne, a.s. a to o 86 361 tis. eur najmä v súvislosti so zúčtovaním opravných položiek k pohľadávkam z verejného zdravotného poistenia. (89 912 tis. eur). Územná samospráva vykázala zúčtovanie opravných položiek za 105 830 tis. eur.

1. **Ostatné výnosy z prevádzkovej činnosti**

|  |  |  |  |
| --- | --- | --- | --- |
| **Ostatné výnosy z prevádzkovej činnosti (v tis. eur)** | | | |
| **Ostatné výnosy z prevádzkovej činnosti podľa druhu** | **2020** | **2019** | **Δ 2020-2019** |
| Špecifické výnosy Ministerstva financií SR | 358 857 | 59 816 | 299 041 |
| Výnosy Všeobecnej zdravotnej poisťovne, a.s. z poistného | 316 908 | 333 045 | -16 137 |
| Výnosy Ministerstva vnútra SR z poistenia príslušníkov Policajného zboru a Hasičského záchranného zboru | 228 789 | 208 952 | 19 837 |
| Tržby z predaja dlhodobého majetku | 130 337 | 133 207 | -2 870 |
| Pokuty, penále a úroky z omeškania | 100 941 | 115 785 | -14 844 |
| Výnosy Ministerstva hospodárstva SR z odvodov z prenosovej a distribučných sústav | 68 903 | 73 921 | -5 018 |
| Výnosy Vojenského úradu sociálneho zabezpečenia z poistenia profesionálnych vojakov | 38 561 | 28 470 | 10 091 |
| Výnosy z odpísaných pohľadávok | 18 085 | 19 146 | -1 061 |
| Tržby z predaja materiálu | 7 336 | 5 808 | 1 528 |
| Ostatné výnosy z prevádzkovej činnosti | 1 209 539 | 1 194 339 | 15 200 |
| **Spolu** | **2 478 256** | **2 172 489** | **305 767** |

Ostatné výnosy z prevádzkovej činnosti dosiahli hodnotu 2 478 256 tis. eur a sú oproti roku 2019 vyššie o 305 767 tis. eur. Ústredná správa vykázala 1 563 143 tis. eur, územná samospráva 398 272 tis. eur a ostatné subjekty 516 841 tis. eur.

V rámci ústrednej správy vykazuje špecifické výnosy Ministerstvo financií SR úhrnom 358 857 tis. eur v súvislosti s vysporiadaním finančných vzťahov s prijímateľom a Európskou komisiou z dôvodu nezrovnalostí alebo vrátenia prostriedkov poskytovaných z fondov EÚ prostredníctvom ministerstva ako certifikačného orgánu, resp. platobného orgánu, výnosy z vratiek z finančného zúčtovania so štátnym rozpočtom, výnosy z vrátených prostriedkov a nepoužitých zálohových platieb a výnosy za tovar, ktorý bol zaistený z dôvodu porušenia colných a daňových predpisov. Tieto výnosy zaznamenali aj najvyšší medziročný nárast o 299 041 tis. eur.

Ďalej Všeobecná zdravotná poisťovňa, a.s. vykazuje ostatné výnosy z prevádzkovej činnosti   
316 908 tis. eur napríklad z poistného plnenia zo zahraničia a prerozdelenia poistného od ostatných poisťovní, Ministerstvo vnútra SR z titulu poistného hradeného zamestnancom a zamestnávateľom na starobné poistenie, nemocenské poistenie, úrazové poistenie a invalidné poistenie príslušníkov Policajného zboru a Hasičského záchranného zboru v celkovej sume 228 789 tis. eur, výnosy za odňatie poľnohospodárskej pôdy v hodnote 3 911 tis. eur. Vojenský úrad sociálneho zabezpečenia vykazuje výnosy z úhrad na zákonné sociálne poistenie profesionálnych vojakov 35 561 tis. eur.

Ďalšie výnosy ako tržby z predaja dlhodobého hmotného a nehmotného majetku tvoria sumu  
133 159 tis. eur (2019: 133 207 tis. eur), zmluvné a ostatné pokuty a penále 102 172 tis. eur  
(2019: 115 784 tis. eur), výnosy z odpísaných pohľadávok 18 085 tis. eur (2019: 19 146 tis. eur).

V rámci ostatných výnosov z prevádzkovej činnosti vykazuje Jadrová a vyraďovacia spoločnosť, a.s. 106 627 tis. eur v súvislosti so zúčtovaním transferov od subjektov mimo verejnej správy a Ministerstvo hospodárstva SR výnosy z odstúpenia predkupného práva na nákup 49 % akcií spoločnosti VSE Holding v prospech koncernu E.ON v sume 35 200 tis. eur. Subjekty územnej samosprávy vykázali tieto ostatné výnosy úhrnnom 317 680 tis. eur a medziročne boli nižšie o 4 771 tis. eur.

NÁKLADY

Náklady súhrnného celku za rok 2020 dosiahli hodnotu 66 760 892 tis. eur. Oproti roku 2019 sa celkové náklady zvýšili o 7 298 007 tis. eur, pričom toto zvýšenie bolo spôsobené najmä vyššími nákladmi na transfery (o 3 816 756 tis. eur), ostatnými nákladmi na prevádzkovú činnosť (o 1 737 285 tis. eur) a vyššími nákladmi na odpisy, rezervy a opravné položky (o 1 604 162 tis. eur), najmä významných obchodných spoločností obcí opätovne zahrnutých do konsolidovaného celku. Medzi rastúce položky nákladov patria ešte osobné náklady o 1 036 474 tis. eur a finančné náklady o 226 705 tis. eur. Medziročne boli nižšie náklady na spotrebované nákupy a služby o 1 114 421 tis. eur a náklady na dane a poplatky o 8 954 tis. eur.

**Ako prevádzkové náklady sa vykazujú spotrebované nákupy a služby, osobné náklady, dane a poplatky, odpisy, rezervy a opravné položky a ostatné prevádzkové náklady uvedené v nasledovnom texte**.

1. Náklady na transfery

V rámci celkových nákladov tvoria hodnotu 32 420 649 tis. eur a medziročne sa zvýšili  
o 3 816 756 tis. eur. Transfery sa poskytujú fyzickým osobám – obyvateľstvu, podnikateľským subjektom, zahraničným subjektom a podobne. V konsolidačných operáciách boli eliminované transfery v rámci ústrednej správy a aj náklady medzi ústrednou správou a územnou samosprávou  
(bez zohľadnenia časového rozlíšenia) v hodnote 74 229 tis. eur ako náklady na transfery poskytnuté Environmentálnym fondom a 4 298 tis. eur transfery poskytnuté Ministerstvom financií SR. Z dôvodu vyššej eliminácie transferov obcí poskytnutých svojím organizáciám boli eliminované transfery medziročne menej o 364 388 tis. eur v celkovej hodnote 16 174 tis. eur.

1. *Odvod do rozpočtu EÚ*

Rozpočet EÚ je financovaný vlastnými zdrojmi a ostatnými príjmami, pričom vlastné zdroje EÚ možno charakterizovať ako príjmy pridelené EÚ s cieľom financovania svojho rozpočtu a plynúce do tohto rozpočtu automaticky. V súčasnosti systém vlastných zdrojov EÚ pozostáva z tradičných vlastných zdrojov (clá a odvody v sektore cukru), zdroja založeného na DPH a zdroja založeného na HND. Celková hodnota nákladov na odvod prostriedkov do rozpočtu EÚ za rok 2020 bola v sume 877 392 tis eur a v porovnaní s rokom 2019 boli tieto náklady vyššie o 127 165 tis. eur.

1. *Ostatné transfery*

Náklady na ostatné transfery okrem nákladov na odvod do rozpočtu EÚ dosiahli 31 543 257 tis. eur a oproti predchádzajúcemu účtovnému obdobiu dosiali nárast 3 689 591 tis. eur.

Ako v roku 2019, tak aj v roku 2020 vykazuje najvyššiu hodnotu Sociálna poisťovňa 22 452 440 tis. eur (2019: 20 630 497 tis. eur), hlavne ako náklady na použitie fondov Sociálnej poisťovne (napr.na poskytnuté sociálne príspevky a dôchodky obyvateľstvu). Medziročná zmena v prípade transferov Sociálnej poisťovne znamenala zvýšenie o 1 821 942 tis. eur, pričom ide o zobrazenie tvorby a použitia jednotlivých fondov Sociálnej poisťovne, ktoré sú tvorené hotovostnými príspevkami v podobe odvodov prípadne aj transferom zo štátneho rozpočtu. V rámci týchto nákladov sa odzrkadlila valorizácia dôchodkových dávok o percento medziročného rastu spotrebiteľských cien za domácnosti dôchodcov, najmenej však o pevnú sumu určenú ako 2 % z priemernej sumy príslušného druhu dôchodku (zvýšenie od 1. januára 2020 o 2,9 %), zvýšenie úrazových dávok v závislosti od medziročného rastu spotrebiteľských cien (zvýšenie od 1. januára 2020 o 2,5 %) a ďalšie vplyvy.

Ministerstvo financií SR vykazuje náklady na transfery v hodnote 9 472 088 tis. eur   
(2019: 6 608 127 tis. eur, eliminácia v rámci súhrnného celku 4 004 tis. eur), ktoré boli poskytnuté zo štátneho rozpočtu ostatným subjektom, podnikateľským subjektom a obyvateľstvu. Medziročné zvýšenie nákladov na transfery zo štátneho rozpočtu, o ktorých účtovalo Ministerstvo financií SR bolo vo výške 2 863 961 tis. eur, a to vplyvom vyšších nákladov na transfery ostatným subjektom verejnej správy (o 2 220 979 tis. eur), subjektom mimo verejnej správy (o 646 614 tis. eur) a vyššími nákladmi na ostatné transfery (o 373 tis. eur).

Obce a vyššie územné celky poskytujú bežné a kapitálové transfery zo svojho rozpočtu (transfery svojím rozpočtovým, príspevkovým a obchodným organizáciám sú predmetom eliminácií) aj ostatným subjektom verejnej správy resp. mimo verejnej správy. Spolu vykázali 445 341 tis. eur (2019: 546 835 tis. eur), z toho obce 197 824 tis. eur a vyššie územné celky 247 517 tis. eur.

Významnú hodnotu z ostatných subjektov vykazuje napríklad štátny Environmentálny fond  
(80 772 tis. eur) z titulu poskytovania podpory v oblasti odstraňovania znečistenia životného prostredia, čiernych skládok, podpory poskytujúcej po zaniknutom Recyklačnom fonde (tvorba a prevádzka zberných dvorov v obciach a mestách SR, recyklačných liniek) a ďalšie transfery.

1. Spotrebované nákupy a služby

V rámci týchto nákladov tvoria najvyššiu hodnotu náklady na služby 5 813 151 tis. eur (2019: 6 497 039 tis. eur), spotreba materiálu 2 200 332 tis. eur (2019: 2 470 995 tis. eur), predaný tovar 836 718 tis. eur (2019: 1 070 388 tis. eur) a spotreba energií 639 049 tis. eur (2019: 567 239 tis. eur). Medziročný pokles týchto nákladov o 1 114 421 tis. eur bol spôsobený najmä poklesom nákladov na služby o 683 889 tis. eur, nižšou spotrebou materiálu o 270 663 tis. eur a nižšími nákladmi na predaný tovar o 233 670 tis. eur. Naopak, medziročne boli vyššie náklady na energie o 71 810 tis. eur.

1. *Služby*

Na hodnote nákladov spotrebovaných služieb sa podieľa najmä ústredná správa (4 726 325 tis. eur) a obce so svojimi organizáciami v konsolidovaných celkoch (704 824 tis. eur).

|  |  |  |  |
| --- | --- | --- | --- |
| **Služby (v tis. eur)** | | | |
| **Náklady na služby** | **2020** | **2019** | **Δ 2020-2019** |
| Náklady na zdravotnú starostlivosť VšZP, a.s. | 2 364 531 | 2 337 866 | 26 665 |
| Opravy a udržiavanie | 684 499 | 737 551 | -53 052 |
| Náklady SEPS, a.s. na prevádzku systému | 364 690 | 833 367 | -468 677 |
| Náklady za dostupnosť cesty R1 | 130 067 | 125 751 | 4 316 |
| Cestovné | 39 455 | 81 181 | -41 726 |
| Ostatné služby | 2 299 943 | 2 381 324 | -81 381 |
| **Spolu** | **5 883 185** | **6 497 040** | **-613 855** |

Ako ostatné služby vykazuje Všeobecná zdravotná poisťovňa, a.s. najmä Náklady na zdravotnú starostlivosť v celkovej sume 2 364 531 tis. eur. Ide o náklady na poistné plnenia – zdravotnú starostlivosť vrátane centrálneho nákupu liekov. Zvýšené náklady u štátnej zdravotnej poisťovni   
(o 26 665 tis. eur) súvisia s vyššími nákladmi na úhrady poskytovateľom zdravotnej starostlivosti vyplývajúce z platnej legislatívy, pričom toto zvýšenie sa týkalo prevažne úhrad pre zariadenia poskytujúce ústavnú zdravotnú starostlivosť.

V rámci služieb sa vykazujú aj náklady na opravy a udržiavanie majetku účtovných jednotiek. Spolu dosiahli 684 499 tis. eur, z toho ústredná správa 408 817 tis. eur a obce 196 322 tis. eur. Rozhodujúci podiel týchto subjektov vyplýva z vlastníctva rozsiahleho hmotného a nehmotného majetku. Medziročne tieto náklady poklesli o 53 051 tis. eur.

Z ústrednej správy vykazuje najvyššie náklady na opravy a údržbu majetku Ministerstvo vnútra SR   
(70 300 tis. eur), Ministerstvo obrany SR (55 509 tis. eur), Slovenská správa ciest SR (35 507 tis. eur), Finančné riaditeľstvo SR (28 580 tis. eur). Ide najmä o opravu a údržbu dlhodobého hmotného a nehmotného majetku v podobe budov, stavieb, cestnej infraštruktúry a súvisiaceho vybavenia ciest, mostov, vozového parku a špeciálnej vojenskej techniky ako aj nehmotného majetku v podobe softvéru. K významnému medziročnému poklesu nákladov došlo u Národnej diaľničnej spoločnosti, a.s. (o 23 427 tis. eur) vplyvom znížených nákladov na opravu diaľnic a rýchlostných ciest o 14 059 tis eur a na opravu a údržbu budov o 1 963 tis. eur, Slovenskej správy ciest (o 18 617 tis. eur) z dôvodu zníženého objemu dodávateľsky vykonaných opráv ciest a Slovenského vodohospodárskeho podniku, š.p. (o 14 802 tis. eur) z dôvodu nižších opráv vodohospodárskych stavebných objektov.

Slovenská elektrizačná prenosová sústava, a.s. vykazuje v rámci ostatných služieb v sume 364 690 tis. eur náklady na prevádzku elektrizačnej prenosovej sústavy napr. na nákup podporných služieb potrebných na poskytovanie systémových služieb, náklady na prevádzku systému, nákup elektriny, náklady na regulačnú energiu a cezhraničný prenos elektriny a iné. Tieto náklady boli medziročne nižšie o 469 608 tis. eur, z toho pokles spôsobený nižšími nákladmi na prevádzku systému bol v sume   
449 401 tis. eur.

V zmysle Koncesnej zmluvy RI Ministerstvo dopravy a výstavby SR vykazuje v rámci ostatných služieb Náklady za dostupnosť rýchlostnej cesty R1 v celkovej sume 130 067 tis. eur, ktoré sa uhrádzajú formou mesačných a polročných jednotkových platieb ako ak formou platby za dosiahnutú úroveň bezpečnosti.

Z ostatných služieb sú ďalej významné náklady Slovenského plynárenského priemyslu, a.s. (129 726 tis. eur), Národnej diaľničnej spoločnosti, a.s. (119 208 tis. eur) a iných obchodných spoločností štátu a štátnych podnikov (497 623 tis. eur). Tieto medziročne poklesli o 65 881 tis. eur najmä vplyvom nižších nákladov Slovenského plynárenského priemyslu, a.s. o 20 989 tis. eur z dôvodu medziročne nižšieho objemu skladovaného zemného plynu, nižších nákladov štátneho podniku Lesy SR o 18 635 tis. eur vplyvom poklesu ťažby dreva a Železničnej spoločnosti Slovensko, a.s. o 13 130 tis. eur.

1. *Spotreba materiálu*

Zo spotrebovaných nákupov tvorila spotreba materiálu 2 200 332 tis. eur, a z toho podiel SPP, a.s. bol 735 693 tis. eur, Univerzitnej nemocnice Martin 61 238 tis. eur, Ministerstva obrany SR 54 293 tis. eur, Ministerstva obrany SR 44 476 tis. eur a Univerzitnej nemocnice L. Pasteura Košice 42 580 tis. eur. Obce vykázali spotrebu materiálu v hodnote 354 575 tis. eur a vyššie územné celky 134 285 tis. eur. Medziročný pokles nákladov u SPP, a.s. o 228 356 tis. eur bol spôsobený nižším objemom nákupu zemného plynu a medziročne boli nižšie náklady na spotrebu materiálu aj na Ministerstve obrany SR a Ministerstve vnútra SR celkom o 60 252 tis. eur z dôvodu zníženej spotreby munície v súvislosti so zrušením výcvikových aktivít v dôsledku prijatých opatrení na zamedzenie šírenia ochorenia COVID-19, nižšej spotreby náhradných dielov a súčiastok do techniky leteckej a protivzdušnej obrany, kancelárskych potrieb a materiálu pre rôzne typy dokladov. Celkové zníženie týchto nákladov bolo kompenzované zvýšenými nákladmi na Ministerstve zdravotníctva SR o 11 408 tis. eur v dôsledku vyššej spotreby ochranných prostriedkov získaných od Správy štátnych hmotných rezerv počas pretrvávajúcej pandémie COVID-19 a ďalej distribuovaných vyšším územným celkom, domovom dôchodcov, nemocniciam a iným organizáciám.

1. *Predaný tovar*

Na celkovej hodnote predaného tovaru sa podieľa ústredná správa 96,8 %, a tvoria ju prakticky dve obchodné spoločnosti. Slovenská elektrizačná a prenosová sústava, a. s. sumou 394 194 tis. eur  
a SPP, a.s. sumou 288 461 tis. eur. V porovnaní s rokom 2019 došlo k poklesu nákladov na predaný tovar v ústrednej správe o 97 395 tis. eur najmä v dôsledku ich zníženia u Slovenskej elektrizačnej a prenosovej sústavy, a.s. o 109 232 tis. eur z dôvodu nižšieho objemu predaja tovaru, za súčasného zvýšenia u SPP, a.s. o 11 219 tis. eur vplyvom nárastu nákladov za vykúpenú elektrickú energiu od výrobcov. Ostatné subjekty verejnej správy vykazujú medziročne nižšie náklady na predaný tovar o 140 366 tis. eur.

1. *Spotreba energií*

Náklady na spotrebu energií rôznych druhov boli medziročne vyššie o 71 810 tis. a dosiahli úroveň   
639 049 tis. eur (v tom územná samospráva 358 344 tis. eur a ústredná správa 241 454 tis. eur).

1. *Ostatné*

Ide o náklady na spotrebu ostatných neskladovateľných dodávok v celkovej sume 9 943 tis. eur (2019: 7 952 tis. eur). Tvorené sú takmer výlučne subjektami územnej samosprávy úhrnom v sume 9 173 tis. eur (v tom obce 9 146 tis. eur).

1. Osobné náklady

|  |  |  |  |
| --- | --- | --- | --- |
| **Osobné náklady (v tis. eur)** | | | |
| **Osobné náklady podľa druhu** | **2020** | **2019** | **Δ 2020-2019** |
| Mzdové náklady | 7 896 665 | 7 137 558 | 759 107 |
| Zákonné sociálne poistenie | 2 078 860 | 1 882 488 | 196 372 |
| Zákonné sociálne náklady | 490 743 | 418 991 | 71 752 |
| Ostatné sociálne poistenie | 75 880 | 69 112 | 6 768 |
| Ostatné sociálne náklady | 11 375 | 8 900 | 2 475 |
| **Spolu** | **10 553 523** | **9 517 049** | **1 036 474** |

Osobné náklady tvorili najmä mzdové náklady vo výške 7 896 665 tis. eur (2019: 7 137 558 tis. eur), zákonné sociálne poistenie 2 078 860 tis. eur (2019: 1 882 488 tis. eur), zákonné sociálne náklady   
490 743 tis. eur (2019: 418 990 tis. eur) a ostatné sociálne poistenie a sociálne náklady 75 880 tis. eur (2019: 87 831 tis. eur). Všetky zložky osobných nákladov celkovo medziročne vzrástli o 1 036 474 tis. eur.

Vzhľadom na počet zamestnancov v jednotlivých skupinách subjektov súhrnného celku vykazuje ústredná správa celkové osobné náklady (vrátane zákonného a ostatného poistenia) vo výške  
5 943 714 tis. eur, čo je medziročne viac o 512 186 tis. eur, pričom tieto náklady sú vrátane aj všetkých obchodných spoločností štátu.

Štátne rozpočtové a štátne príspevkové organizácie (s počtom zamestnancov cca 126 tisíc) dosiahli osobné náklady 4 639 352 tis. eur a medziročný nárast nákladov o 489 655 tis. eur. Medziročný nárast ovplyvnilo predovšetkým zvýšenie platov štátnych zamestnancov (v štátnozamestnaneckom aj služobnom pomere) od 1. januára 2020 o 10 % (súhrnne v sume 200 500 tis. eur), ako aj schválenie nových zákonov a prijatých uznesení vlády SR (napr. v súvislosti so zmenou systému odmeňovania profesionálnych vojakov v štátnej službe vyplývajúcej z novely zákona č. 281/2015 Z. z. o štátnej službe profesionálnych vojakov, zvýšenie miezd o 73 480 tis. eur). Ďalším významným prvkom pôsobiacim na zvýšenie osobných nákladov (o 37 836 tis. eur) boli odmeny zamestnancov plniacich úlohy v rámci akcie „Spoločná zodpovednosť“, prostriedky určené na sanáciu výdavkov priamo implikovaných vznikom pandémie súvisiacej s ochorením COVID-19, resp. s plnením Nariadenia vlády SR o niektorých opatreniach v oblasti dotácií v pôsobnosti Ministerstva práce, sociálnych vecí a rodiny SR v čase mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19 najmä na kapitolách Ministerstva vnútra SR, Ministerstva obrany SR, Ministerstva zdravotníctva SR a Ministerstva práce, sociálnych vecí a rodiny SR. Vyššie čerpanie osobných výdavkov súviselo aj so zabezpečením novej legislatívy, personálnym posilnením niektorých aparátov ústredných orgánov, ako aj so zvýšením platových náležitostí ústavných činiteľov, ústavných sudcov, sudcov, prokurátorov a štátnych zamestnancov vo verejnej funkcii.

Osobné náklady štátnych obchodných spoločností a štátnych podnikov medziročne vzrástli o 22 216 tis. eur a celkovo dosiahli 1 295 045 tis. eur.

Zvyšovanie miezd pracovníkov vo verejnej správe sa dotklo aj územnej samosprávy. Obce a ich rozpočtové a príspevkové organizácie dosiahli osobné náklady vo výške 2 990 474 tis. eur, a zaznamenali rast o 395 480 tis. eur.

1. *Mzdové náklady*

Náklady subjektov súhrnného celku na mzdy, platy a iné formy odmeňovania dosiahli 7 896 665 tis. eur a boli o 759 107 tis. eur vyššie ako v roku 2019. Vzhľadom na celkový počet zamestnancov sú najvyššie v ústrednej správe (4 430 128 tis. eur) a územnej samospráve (obce 2 153 547 tis. eur, VUC 724 903 tis. eur). Ostatné subjekty verejnej správy vykazujú mzdové náklady vo výške 588 086 tis. eur. Najväčší nárast bol zaznamenaný opäť v ústrednej správe (o 362 828 tis. eur), ktorý možno pripísať najmä zvýšeniu platov štátnych zamestnancov o 10 % (zvýšenie o 200 500 tis. eur) a zmene systému odmeňovania profesionálnych vojakov v štátnej službe (zvýšenie o 73 480 tis. eur).

Mzdové náklady štátnych obchodných spoločností a štátnych podnikov dosiahli 936 321 tis. eur a v porovnaní s rokom 2019 boli vyššie o 10 283 tis. eur.

Zvyšovanie miezd pracovníkov vo verejnej správe sa dotklo aj územnej samosprávy. Obce a ich rozpočtové a príspevkové organizácie dosiahli nárast miezd o 294 498 tis. eur a boli na úrovni 2 153 547 tis. eur.

1. *Zdravotné a sociálne odvody*

Náklady zamestnávateľa na odvody do Sociálnej poisťovne a zdravotných poisťovní dosiahli 2 078 860 tis. eur (2019: 1 882 488 tis. eur). Na úrovni súhrnného celku boli eliminované vzájomné náklady na zdravotné poistenie uhrádzané štátnej zdravotnej poisťovni v sume 212 244 tis. eur. Vzhľadom na zložitosť eliminácie vzájomných vzťahov na úrovni súhrnného celku neboli eliminované náklady na sociálne odvody hradené Sociálnej poisťovni. Ústredná správa vykazuje náklady na zákonné sociálne poistenie 1 123 840 tis. eur (v tom obchodné spoločnosti a štátne podniky 269 467 tis. eur). Medziročný nárast o 196 372 tis. eur priamo súvisí so zvyšovaním vymeriavacieho základu v súvislosti s valorizáciou mzdovej základne a vyššími odmenami.

1. *Ostatné sociálne náklady*

Ostatné sociálne náklady v celkovej sume 577 998 tis. eur sú tvorené ostatným sociálnym poistením (75 880 tis. eur), zákonnými sociálnymi nákladmi (490 743 tis. eur) a ostatnými sociálnymi nákladmi (11 375 tis. eur). Tieto sociálne náklady zaznamenali medziročný nárast o 80 995 tis. eur.

1. **Odpisy, rezervy a opravné položky**

Náklady na odpisy, tvorbu rezerv a opravných položiek dosiahli spolu sumu 7 061 679 tis. eur a medziročne boli vykázané vyššie o 1 604 162 tis. eur. Toto zvýšenie je z dôvodu vyššej tvorby rezerv v ústrednej správe o 1 636 430 tis. eur. Ministerstvo financií SR v roku 2020 zvýšilo tvorbu rezerv o 1 678 244 tis. eur, hlavne na zamestnanecké požitky štátnych rozpočtových a príspevkových organizácií a Univerzitná nemocnica L. Pasteura Košice. Železnice Slovenskej republiky a Slovenská konsolidačná, a.s. vykázali nižšiu tvorbu rezerv úhrnom o 25 973 tis. eur.

1. *Odpisy dlhodobého majetku*

Odpisy dlhodobého majetku dosiahli 2 077 792 tis. eur a medziročne boli nižšie o 12 064 tis. eur. Rozhodujúci podiel na týchto nákladoch má ústredná správa (1 260 848 tis. eur) a z nej štátne podniky a obchodné spoločnosti (651 747), obce a ich organizácie (634 888 tis. eur), ostatné subjekty   
(82 847 tis. eur) a vyššie územné celky (99 210 tis. eur).

1. *Rezervy*

Náklady na rezervy tvoria najmä dve účtovné jednotky ústrednej správy. Ministerstvo financií SR vykázalo tvorbu rezervy do nákladov úhrnom 3 051 583 tis. eur, z toho rezervu na zamestnanecké požitky zamestnancov štátnych rozpočtových a príspevkových organizácií vo výške 2 963 629 tis. eur (pozri komentár uvedený v časti B.II Dlhodobé rezervy). Pri výpočte rezervy na zamestnanecké požitky za rok 2020 boli vstupné parametre (diskontná sadzba, rast miezd, inflácia) ponechané na úrovni roku 2019. Dôvodom bola pandémia, ktorý neštandardne ovplyvnil ekonomiku a s ňou súvisiace ekonomické ukazovatele. Výška fluktuácie pri jednotlivých rezortoch bola tiež ponechaná z roku 2019, ktorý bol aj volebným rokom, ale personálne zmeny sa realizovali až v roku 2020. Ministerstvo financií pristúpilo k tomuto postupu z dôvodu, že pri výpočte rezervy sa maj používať parametre, ktoré zodpovedajú bežným podmienkam v organizácii resp. ekonomike. Ďalšiu rezervu vytvorilo Ministerstvo financií SR na záväzky voči EK z nezrovnalostí a vrátení prostriedkov vo výške 78 130 tis. eur.

Ďalším subjektom s významnou tvorbou rezerv v hodnote 331 164 tis. eur je Všeobecná zdravotná poisťovňa, a. s., pričom ide najmä o technickú rezervu na poistné a úhrady za poskytovanie zdravotnej starostlivosti. Medziročne boli náklady na tvorbu rezervy poisťovne nižšie o 7 965 tis. eur a to z dôvodu vyššieho použitia technických rezerv na poistné plnenie (336 736 tis. eur) než bola tvorba tejto rezervy (329 067 tis. eur. Od 1.1.2019 sú technické rezervy poisťovne účtované ako zmena ich stavu, t. j. na ťarchu (tvorba), resp. v prospech (odúčtovanie/zníženie) nákladov. Použitie, resp. zrušenie technických rezerv je účtované v prospech výnosov len v prípade, ak ide o použitie, resp. zrušenie rezerv vytvorených v predchádzajúcich účtovných obdobiach, v ktorých sa tvorba technických rezerv v plnej výške účtovala na ťarchu nákladov a ich použitie, resp. zrušenie v plnej výške v prospech výnosov.

1. *Opravné položky*

Náklady na tvorbu opravných položiek boli medziročne nižšie o 20 850 tis. eur. Najvýznamnejšie boli u Ministerstva financií SR v sume 856 056 tis. eur, ktoré boli tvorené najmä k pohľadávkam z daňových a colných príjmov po lehote splatnosti, ktoré sú nedobytné resp. neefektívne na vymáhanie (849 327 tis. eur). Medziročne sa znížili o 42 485 tis. eur, keďže v uplynulých rokoch 2015 až 2018 boli významne sprísňované podmienky pre tvorbu opravných položiek a dochádzalo k samotnej aktualizácii pohľadávok z daní a cla. Ministerstvo financií tvorí viac ako 70 % z celkovej hodnoty tvorby opravných položiek súhrnného celku. Významnú hodnotu vykazujú aj obce a ich organizácie, úhrnom 119 985 tis. eur.

1. **Ostatné náklady na prevádzkovú činnosť**

|  |  |  |  |
| --- | --- | --- | --- |
| **Ostatné náklady na prevádzkovú činnosť (v tis. eur)** | | | |
| **Prevádzkové náklady podľa druhu** | **2020** | **2019** | **Δ 2020-2019** |
| Náklady na dávky sociálnej pomoci a štátne sociálne dávky | 1 571 855 | 1 299 936 | 271 919 |
| Odpis špecifických pohľadávok Ministerstva financií SR | 698 857 | 339 386 | 359 471 |
| Náklady na výhry TIPOS, a.s. | 545 132 | 404 984 | 140 148 |
| Náklady SEPS, a.s. na výkup elektriny | 466 499 | 584 | 465 915 |
| Špecifické náklady MF SR | 457 487 | 102 824 | 354 663 |
| Odpis ostatných pohľadávok | 216 668 | 125 077 | 91 591 |
| Pokuty, penále a úroky z omeškania | 113 704 | 33 475 | 80 229 |
| Zostatková cena predaného dlhodobého majetku | 89 197 | 68 440 | 20 757 |
| Predaný materiál | 14 351 | 14 633 | -282 |
| Ostatné náklady na prevádzkovú činnosť | 1 193 989 | 1 241 115 | -47 126 |
| **Spolu** | **5 367 739** | **3 630 454** | **1 737 285** |

Celkovo ostatné náklady na prevádzkovú činnosť dosiahli 5 367 739 tis. eur a medziročne vzrástli o 1 737 285 tis. eur. Z hodnoty ostatných nákladov tvorí ústredná správa 91,3 % resp. 4 901 056 tis. eur, ostatné subjekty 317 450 tis. eur a územná samospráva 149 232 tis. eur.

Ostatné náklady na prevádzkovú činnosť boli tvorené najmä nákladmi na dávky sociálnej pomoci a štátne sociálne dávky poskytované Ústredím práce, sociálnych vecí a rodiny v sume 1 571 855 tis. eur (2019: 1 299 936 tis. eur). Ide napr. o náklady na rodičovský príspevok (580 610 tis. eur), prídavok na dieťa (332 129 tis. eur), peňažný príspevok na kompenzáciu sociálnych dôsledkov ťažkého zdravotného postihnutia (453 183 tis. eur), dávky v hmotnej núdzi a príspevok k dávke (112 851 tis. eur), príspevok pri narodení dieťaťa (42 955 tis. eur), príspevok na podporu náhradnej starostlivosti o dieťa (27 408 tis. eur), náhradné výživné (6 107 tis. eur) a iné príspevky a dávky.

Hodnotovo druhé najvýznamnejšie (698 857 tis. eur) sú náklady Ministerstva financií SR v súvislosti s odpisom nedobytných daňových a colných pohľadávok a odpis pohľadávky voči Devín Banke po ukončení konkurzu.

Nasledujú náklady národnej lotériovej spoločnosti TIPOS, a.s. na vyplatené výhry a náklady SEPS, a.s. v podobe odmeny za činnosť výkupcu v rámci systému podpory a výroby elektriny z obnoviteľných zdrojov energie a kombinovanej výroby elektriny a tepla. Významný medziročný nárast súvisí práve s organizovaním a zúčtovaním podpory výroby elektriny z obnoviteľných zdrojov energie a výroby elektriny vysoko účinnou kombinovanou výrobou organizátorom krátkodobého trhu s elektrinou v roli zúčtovateľa podpory od 1.1.2020.

V rámci ostatných nákladov na prevádzkovú činnosť sú významné špecifické náklady Ministerstva financií SR vzťahujúce sa na Európske štrukturálne a investičné fondy pre programové obdobie 2014 – 2020 z nezrovnalostí a odpočítaných súm v žiadostiach o platbu na Európsku komisiu.

Odpis ostatných pohľadávok predstavuje náklady v súvislosti s odpisom nevymožiteľných pohľadávok alebo pohľadávok, ktorých vymáhanie by bolo nerentabilné. Všeobecná zdravotná poisťovňa, a.s. odpísala pohľadávky z poistného v celkovej sume 116 723 tis. eur, najmä z dôvodu ukončenia exekučných konaní, čo je v porovnaní s rokom 2019 viac o 99 187 tis. eur.

Správa štátnych hmotných rezerv odpísala pohľadávky z poskytnutej zálohy a nedodaný tovar v celkovej sume 20 551 tis. eur a Slovenský plynárenský priemysel, a.s. pohľadávky voči zaniknutej spoločnosti v sume 16 256 tis. eur. Spoločnosť Debitum, a.s., na základe príslušných Dohôd o odpustení dlhu v súlade s Koncepciou oddlženia zdravotníckych zariadení odpísala pohľadávky, ktoré nadobudla na základe Zmluvy o postúpení pohľadávok medzi Sociálnou poisťovňou ako postupcom a spoločnosťou Debitum, a.s. ako postupníkom. Celkové náklady na odpis pohľadávok spoločnosti predstavujú 12 368 tis. eur. Odpísané pohľadávky Ústredia práce, sociálnych vecí a rodiny boli v sume 8 364 tis. eur a dôvodom na ich odpis bola ich nevymožiteľnosť napr. pri ukončených exekučných konaniach, dedičských a konkurzných konaniach z dôvodu nemajetnosti.

Náklady na pokuty a penále medziročne vzrástli o 80 229 tis. eur a to najmä v ústrednej správe   
o 85 490 tis. eur (v tom zmluvné o 34 652 tis. eur a ostatné o 50 838 tis. eur) najmä z dôvodu predpisu sankčných úrokov z omeškania u zdravotníckych zariadení a predpisu nezrovnalostí pri čerpaní z prostriedkov Európskych štrukturálnych a investičných fondov. Ústredná správa vykázala 109 571 tis. eur a územná samospráva 2 927 tis. eur. Sankčné úroky z omeškania a penále za neskoré odvody do Sociálnej poisťovne boli najvýznamnejšie v prípade zdravotníckych zariadení Univerzitná nemocnica Bratislava (15 635 tis. eur) a Univerzitná nemocnica L Pasteura Košice (8 581 tis. eur). Náklady v súvislosti so vznikom individuálnych a systémových nezrovnalostí pri porušení podmienok čerpania prostriedkov z Európskych štrukturálnych a investičných fondov sú významné v prípade Národnej diaľničnej spoločnosti, a.s. (42 006 tis. eur), Ministerstva pôdohospodárstva a rozvoja vidieka SR   
(8 645 tis. eur) a Ministerstva hospodárstva SR (4 188 tis. eur).

Zostatková cena predaného dlhodobého majetku predstavovala 89 197 tis. eur a predaného materiálu 14 351 tis. eur.

V rámci ostatných nákladov sa ďalej vykazujú napríklad náklady sociálneho zabezpečenia policajtov a hasičov na výplatu výsluhových dávok a ostatných dávok (201 334 tis. eur) a obdobné náklady na úhradu dávok čerpaných z osobitného účtu sociálneho zabezpečenia vojakov a policajtov, ktoré realizuje Vojenský úrad sociálneho zabezpečenia pod kapitolou Ministerstva obrany SR   
(176 120 tis. eur). Sociálna poisťovňa v rámci ostatných nákladov (202 602 tis. eur) vykazuje najmä sociálne dávky vyplatené z jednotlivých fondov. Ostatné náklady na prevádzkovú činnosť obsahujú aj náklady na manká a škody, ostatné mimoriadne náklady a zúčtovanie komplexných nákladov budúcich období.

1. **Finančné náklady**

Finančné náklady dosiahli hodnotu 1 830 524 tis. eur a oproti roku 2019 sú vyššie o 226 705 tis. eur.

|  |  |  |  |
| --- | --- | --- | --- |
| **Finančné náklady (v tis. eur)** | | | |
| **Finančné náklady podľa druhu** | **2020** | **2019** | **Δ 2020-2019** |
| Úroky | 1 283 559 | 1 267 757 | 15 802 |
| Náklady na derivátové operácie | 196 195 | 131 801 | 64 394 |
| Kurzové straty | 192 602 | 82 045 | 110 557 |
| Ostatné finančné náklady Ministerstva hospodárstva SR | 22 946 | 21 | 22 925 |
| Podiel konsolidujúcej účtovnej jednotky na výsledku hospodárenia pridružených účtovných jednotiek verejnej správy | 21 679 | 1 191 | 20 488 |
| Ostatné finančné náklady Ministerstva financií SR | 18 307 | 5 547 | 12 760 |
| Ostatné finančné náklady | 95 236 | 115 457 | -20 221 |
| **Spolu** | **1 830 524** | **1 603 819** | **226 705** |

1. *Úroky*

Významnú hodnotu tvorili náklady na úroky vo výške 1 283 559, ktoré sú vyššie o 15 802 tis. eur   
(2019: 1 267 757 tis. eur), a to najmä z emitovaných štátnych dlhových cenných papierov a čerpaných úverov Ministerstvom financií SR (spolu 1 189 787 tis. eur), pričom úrokové náklady Ministerstva financií SR sa medziročne znížili o 43 181 tis. eur.

Obce a ich organizácie vykázali úrokové náklady spolu za 17 801 tis. eur.

1. *Kurzové straty*

Kurzové náklady dosiahli 192 602 tis. eur, čo predstavuje medziročné zvýšenie až o 110 557 tis. eur. Najvyššiu sumu vykazuje Ministerstvo financií SR 176 818 tis. eur a Štátna pokladnica 7 179 tis. eur. Medziročný nárast kurzových strát u ministerstva bol vo výške 107 456 tis. eur, najmä z dôvodu nárastu kurzu cudzích mien pri emitovaných štátnych dlhopisoch. Štátna pokladnica zaznamenala pokles kurzových strát o 2 669 tis. eur.

1. *Podiel na výsledku hospodárenia pridružených ÚJ*

Podiel na nákladoch pridružených účtovných jednotiek sa zvýšil z minuloročných 1 191 tis. eur na   
21 679 tis. eur, najmä u Ministerstva hospodárstva SR z podielu na nákladoch Slovenských elektrární, a.s. o 10 084 tis. eur a nákladoch Stredoslovenskej energetiky, a.s. o 8 168 tis. eur.

1. *Ostatné finančné náklady*

Náklady na derivátové operácie sú tvorené najmä nákladmi troch obchodných spoločností, a to Slovenského plynárenského priemyslu, a.s. (186 326 tis. eur), Slovenskej elektrizačnej a prenosovej sústavy, a.s. (5 133 tis. eur) a Železničnej spoločnosti Slovensko, a.s. (4 710 tis. eur). Ide o náklady s obchodmi so zabezpečovacími derivátmi, ktorých cieľom je minimalizovať alebo odstraňovať riziko nepriaznivého pohybu cien komodít, s ktorými obchodujú, úrokových sadzieb a kurzového rizika.

Ostatné finančné náklady Ministerstva hospodárstva SR predstavujú najmä náklady na odpis majetkového podielu v zaniknutej spoločnosti ZŤS – Dubnica nad Váhom plus, a.s. V prípade Ministerstva financií SR ide o poplatky tuzemským a zahraničným bankám a finančným sprostredkovateľom obchodov so štátnymi cennými papiermi.

Ostatné finančné náklady v hodnote 95 236 tis. eur tvoria napr. náklady v podobe poplatkov komerčným bankám za vedenie účtov, rôzne typy poistenia a iné.

1. **Dane a poplatky**

Dane a poplatky boli vykázané v hodnote 27 585 tis. eur, oproti roku 2019 sa znížili o 8 954 tis. eur. Daň z motorových vozidiel bola vykázaná v hodnote 1 357 tis. eur ako nekonsolidovaná časť nákladov v rámci súhrnného celku. Daň z nehnuteľností, ktorej príjemcom sú obce SR bola eliminovaná v identifikovanej výške, a to 43 141 tis. eur. Ostatné dane a poplatky (napríklad miestne dane) boli vykázané v hodnote 26 228 tis. eur, čo je medziročne menej o 9 237 tis. eur. Na tomto úbytku sa podieľala vyššia miera eliminácie poplatkov hradených Environmentálnemu fondu o 8 321 tis. eur.

**III. Informácie o InÝCH akTÍVACH a INÝCH PASÍVACH**

**Iné aktíva** predstavujú najmä možné príjmy zo súdnych sporov, finančné nároky zo zmlúv, prírodné bohatstvo, historické a kultúrne pamiatky, ktorých hodnota sa však ťažko vyčísluje. Ako iné aktíva sa vykazuje aj hodnota aktív, ktorými sa rozumie možný majetok, ktorý vznikol v dôsledku minulých udalostí, a ktorého existencia alebo úžitok z neho závisí od toho, či nastane alebo nenastane jedna alebo viac neistých udalostí v budúcnosti. Vznik týchto udalostí pritom nezávisí od účtovnej jednotky.

K 31.12.2020 vykázali subjekty súhrnného celku iné aktíva v hodnote 9 963 577 tis. eur (medziročne viac o 497 411 tis. eur ), pričom ide najmä o hodnotu lesných porastov vykázanú štátnym podnikom Lesy SR, š. p. a o hodnotu pohľadávok v procese vymáhania. Hodnota lesných porastov, ktorá je pravidelne aktualizovaná znalcom Národného lesníckeho centra, tvorí 40,3 % z doteraz identifikovaných mimobilančných aktív verejnej správy. Druhým najväčším podmieneným aktívom (36,3 %), sú pohľadávky postúpené z bankových inštitúcií alebo verejných inštitúcií na vymáhanie Slovenskej konsolidačnej, a.s. (3 624 879 tis. eur), ktorá ich na základe príslušnej legislatívy vymáha a uplatňuje si z nich exekučné nároky.

|  |  |  |  |  |
| --- | --- | --- | --- | --- |
| **Podmienené aktíva podľa zložiek verejného sektora - nekonsolidované (v tis. eur)** | | | | |
|  |  | **2020** | **2019** | **Δ 2020-2019** |
| Ústredná správa a ostatné subjekty |  | 9 916 560 | 9 417 773 | 498 787 |
| Obce a ich účtovné jednotky |  | 40 081 | 41 098 | -1 017 |
| Vyššie územné celky a ich účtovné jednotky |  | 6 936 | 7 295 | -359 |
| **Spolu** |  | **9 963 577** | **9 466 166** | **497 411** |

Zdroj: Účtovné závierky subjektov a databáza MF SR

Z podmienených aktív vykazuje najvyššiu hodnotu štátny podnik Lesy SR, š. p. z dôvodu ocenenia lesných porastov, ktoré podnik obhospodaruje na pozemkoch vo vlastníctve štátu, ktoré boli k 1.1.2010 jednotne ocenené podľa vyhlášky MS SR č. 492/2004 Z. z. o stanovení všeobecnej hodnoty podniku. Hodnota lesných porastov bola od 1.1.2010 evidovaná na podsúvahovom účte, pričom každoročne je táto hodnota aktualizovaná spolu so spresňovaním hodnoty lesných pozemkov vo vlastníctve štátu. Medziročne bola podsúvahová hodnota lesných porastov nižšia o 73 679 tis. eur. Hlavným dôvodom a podkladom na zníženie hodnoty porastov je obnova programu starostlivosti o les po spracovaní veternej kalamity na niektorých odštepných závodoch.

Slovenská konsolidačná, a. s. (SKo, a. s.), ktorá je zo zákona č. 374/2014 Z. z. o pohľadávkach štátu a o zmene a doplnení niektorých zákonov poverenou osobou pre konsolidáciu pohľadávok verejného sektora vykazuje druhú najväčšiu hodnotu podmienených aktív v hodnote 3 624 879 tis. eur. Medziročný rast nominálnej hodnoty pohľadávok SKo, a.s. je výsledkom novoprijatých pohľadávok na vymáhanie a vymožením resp. odpísaním nedobytných pohľadávok. Časť nominálnej hodnoty pohľadávok SKo, a.s. je pre účely čistého bohatstva eliminovaná, nakoľko je predmetom účtovnej konsolidácie vo verejnej správe, čo zabezpečuje vykázanie pohľadávok len jednou hodnotou.

**Zo súdnych sporov a iných právnych úkonov** boli významné súdne konania, ktorých účastníkom je Vodohospodárska výstavba, š.p. voči Slovenským elektrárňam, a.s. o bezdôvodné obohatenie v sume 408 419 tis. eur. Spor sa týka platieb, ktoré platia Vodohospodárska výstavba, š.p. elektrárňam od roku 2006 na základe zmlúv na užívanie Vodnej elektrárne Gabčíkovo, ktoré sú podľa štátneho podniku neplatné.

Medziročná zmena u Ministerstva financií SR znamená najmä zníženie podmienených pasív   
o 380 929 tis. eur z dôvodu ukončenia viacerých konkurzných konaní.

V prípade súdnych sporov vedených v prospech MH Manažmentu, a.s. bola zaznamenaná medziročne nižšia hodnota o 15 136 tis. eur.

|  |  |  |  |
| --- | --- | --- | --- |
| **Prehľad najväčších podmienených aktív (v tis. eur)** | | | |
|  | **2020** | **2019** | **Δ 2020-2019** |
| **Súdne spory a konania** | **442 422** | **839 548** | **-397 126** |
| Vodohospodárska výstavba, š. p. | 408 419 | 407 873 | 546 |
| MH Manažment, a.s. | 26 550 | 41 686 | -15 136 |
| Ministerstvo financií SR | 3 910 | 380 928 | -377 018 |
| Ministerstvo vnútra SR | 3 543 | 5 019 | -1 476 |
| Finančné riaditeľstvo SR | 0 | 4 042 | -4 042 |
| **Iné (štátne podniky)** | **8 849 304** | **8 520 184** | **329 120** |
| Lesy SR, š. p. | 4 017 128 | 4 090 807 | -73 679 |
| Pohľadávky vymáhané SKo, a.s. | 3 624 879 | 3 420 121 | 204 758 |
| Exportno-importná banka | 373 493 | 276 900 | 96 593 |
| Debitum, a.s. | 323 820 | 200 642 | 123 178 |
| Slovenský plynárenský priemysel | 224 093 | 140 162 | 83 931 |
| Slovenská elektrizačná prenosová sústava, a.s. | 136 493 | 122 835 | 13 658 |
| MH Manažment, a.s. | 87 983 | 87 983 | 0 |
| Environmentálny fond | 61 415 | 180 734 | -119 319 |
| **Spolu** | **9 291 726** | **9 359 732** | **-68 006** |

Zdroj: Účtovné závierky subjektov a databáza MF SR

**Z ostatných položiek podmienených aktív** je významná hodnota zabezpečenia pohľadávok z poskytnutých úverov a poskytnutých záruk Exportno-importnej banky, a.s. v hodnote 373 493 tis. eur. Z toho prijaté záruky a ručenie 137 370 tis. eur, prijaté záruky na nehnuteľnosti 178 130 tis. eur, prijaté záruky na cenné papiere 332 tis. eur a ostatné prijaté záruk 57 661 tis. eur. Na navýšení objemu mal vplyv predovšetkým nárast prijatých záruk od Ministerstva financií SR o 61 160 tis. eur a v súvislosti s úvermi poskytovanými v rámci COVID pomoci pre podnikateľov, nárast zabezpečenia nehnuteľným majetkom približne o 22 949 tis. eur, nárast prijatých záruk od iných subjektov o 6 230 tis. eur a nárast ostatného zabezpečenia o 10 119 tis eur sú súčasným poklesom prijatých záruk od bánk o 2 197 tis. eur..

Spoločnosť Debitum, a. s., vykazuje na podsúvahe práva z postúpených pohľadávok na poistnom zo Sociálnej poisťovne, ktoré boli odpísané na základe príslušných dohôd o odpustení dlhu v súlade s Koncepciou oddlženia zdravotníckych zariadení[[6]](#footnote-6) obsahujúcou návrh riešenia finančnej stabilizácie nemocníc, ktorá bola schválená Uznesením vlády SR č. 425/2017 a Uznesením Národnej rady SR zo dňa 30. 11. 2017 a v súlade so zverejnenými zmluvami medzi Sociálnou poisťovňou ako postupcom a spoločnosťou Debitum, a.s. ako postupníkom. Nominálna hodnota týchto pohľadávok je pre účely čistého bohatstva eliminovaná, pretože ide o pohľadávky voči zdravotníckym zariadenia (zväčša subjektom verejnej správy), ktoré zároveň vykazujú záväzky voči spoločnosti a k ich odpustení môže dôjsť až po splnení určitých podmienok.

Slovenský plynárenský priemysel, a. s. (SPP, a. s.) vykazuje poskytnuté záruky, ktoré vystavili materské spoločnosti zákazníkov. SPP, a.s. si tak v prípade neplnenia povinností zo strany zákazníkov môže uplatňovať plnenie u ich materských spoločností. Tieto záruky zaznamenali medziročný nárast   
o 76 931 tis. eur.

Skupina Slovenskej elektrizačnej prenosovej sústavy, a. s. (SEPS, a. s.) vykázala v konsolidovanej účtovnej závierke ako podmienené aktíva sumu prijatých bankových záruk vo výške 136 493 tis. eur. Bankové záruky sú uzatvárané v prospech skupiny SEPS, a. s. účastníkmi krátkodobého trhu s elektrickou energiou, ktoré chránia skupinu pred ich prípadnou platobnou neschopnosťou.

MH Manažment, a.s. vykazuje podmienené aktívum zo zmluvy o predaji štátneho podielu v Slovak Telekom, a.s. Platba vo výške 87 983 tis. eur je uložená a viazaná na účte, pričom vyplatenie týchto prostriedkov závisí od ukončenia Sporu vo veci hlasových služieb a Sporu s Európskou komisiou.

Environmentálny fond eviduje potenciálne plnenie zo záložných zmlúv uzavretých bývalým Recyklačným fondom, ktorého činnosť prešla na Environmentálny fond v decembri 2017. Recyklačný fond poskytoval subjektom dotácie napríklad na separáciu odpadov (plastov, železa a podobne) na viacročné obdobie a v prípade, že subjekt nesplnil podmienky pre dotáciu, bol povinný vrátiť dotáciu aj so zmluvnou pokutou. Vo výške dotácie a možnej pokuty boli uzatvárané záložné zmluvy a ručiteľské vyhlásenia.

Pre koncept čistého bohatstva musia byť celkové podmienené aktíva verejného sektora upravené o nasledovné položky. Časť vyčíslenej spornej sumy, o ktorú sa súdi Vodohospodárska výstavby, š. p. so Slovenskými elektrárňami, a.s., bola od celkových podmienených aktív odpočítaná (138 862 tis. eur). Táto časť zodpovedá 34 % vlastníckemu podielu štátu v SE, a.s. Z pohľadu verejného sektora ide o vzájomnú konsolidáciu. Odpočítané boli tiež záruky EXIM Banky (373 493 tis. eur), SEPS, a.s. (136 493 tis. eur) a SPP, a.s. (217 093 tis. eur). V týchto prípadoch, ak boli záruky realizované, vlastné imanie a čisté bohatstvo by nevzrástlo, pretože príjmy z realizovaných záruk by len nahradili existujúce bilančné aktíva (úvery u EXIM Banky a obchodné pohľadávky u SEPS, a.s. a SPP, a.s.). Tieto podmienené aktíva teda nepredstavujú potenciálny zdroj zvýšenia vlastného imania verejného sektora.

Pri pohľadávkach v správe Sko, a.s. bola upravená výška menovitej hodnoty o pohľadávky, ktoré boli predmetom konsolidačných úprav v rámci ústrednej správy (2 824 271 tis. eur). Prevod splatných pohľadávok, ktoré odovzdávajú resp. odpredávajú organizácie ústrednej správy Slovenskej konsolidačnej, a.s. sa eliminuje a k pohľadávkam sa tvorí opravná položka. Akt prevodu pohľadávok znemená dôvod na zníženie ich účtovnej hodnoty, čo má negatívny vplyv na vlastné imanie a tým aj čisté bohatstvo. Zároveň tieto precenené pohľadávky nemôžu byť v pôvodnej hodnote na strane podmienených aktív. Ďalšou úpravou pre výpočet čistého bohatstva je eliminácia podsúvahovej hodnoty pohľadávok spoločnosti Debitum, a.s. vo výške 323 820 tis. eur a záruky NDF vo výške 143 393 tis. eur za poskytované úvery komerčných bánk v rámci COVID pomoci.

**Z dôvodu abstrahovania od vzájomných vzťahov v rámci iných aktív (vzájomné súdne spory, vystavené záruky, pohľadávky) je ich hodnota pre účely vyčíslenia čistého bohatstva znížená z hodnoty 9 963 577 tis. eur na hodnotu 5 806 152 tis. eur.**

**Iné pasíva** vo verejnej správe predstavujú podmienené záväzky z poskytnutých záruk, hroziacich alebo už prebiehajúcich súdnych sporov, záväzky zo všeobecne platných právnych predpisov, ručenia, iné finančné povinnosti a podobne.

Hodnota týchto pasív k 31.12.2020 dosiahla 19 729 488 tis. eur (v konsolidovanej hodnote   
19 565 557 tis. eur) a medziročne sa zvýšila o 1 186 946 tis. eur (resp. 1 149 194 tis. eur po konsolidácii), pričom tento bol spôsobený najmä zvýšením hodnoty potenciálnej účasti na Európskom stabilizačnom mechanizme[[7]](#footnote-7) (ESM) o 1 039 650 tis. eur. Slovenskej republike vypršala výnimka na kľúči na určenie príspevkov do ESM k 1.1.2021, ktorá bola udelená na obdobie dvanástich rokov od vstupu do eurozóny pre všetky krajiny, ktoré v čase vzniku ESM mali hodnotu HDP na obyvateľa nižšiu, ako je 75  % priemeru Európskej únie. Slovenská republika preto uhradila 134 150 tis. eur v decembri 2020, čo upravilo kľúč na určenie príspevkov do ESM pre Slovenskú republiku na hodnotu 0,985 %. Navýšenie splatného kapitálu bolo schválené Národnou radou SR dňa 5.11.2020[[8]](#footnote-8).

V rámci podmienených záväzkov došlo medziročne k viacerým významným úbytkom a prírastkom, ktoré sa vzájomne bilancovali do výslednej zmeny 1 186 946 tis. eur a ich opis je uvedený ďalej v texte.

,,Call capital“ v medzinárodných finančných inštitúciách, do ktorých prispieva SR prostredníctvom kapitoly Ministerstva financií SR zaznamenal zmenu vo výške 83 342 tis. eur, pričom nárast call capital v prípade Európskej investičnej banke o 110 235 tis. eur bol z dôvodu symetrického nahradenia podielu Veľkej Británie v súvislosti s jej odchodom z EÚ a pokles záväzku v Medzinárodnej banke pre obnovu a rozvoj o 23 680 tis. eur znamená saldo zvýšenia účasti na základnom imaní o 12 182 tis. eur a precenenia podielu denominovaného v USD smerom nadol o 35 862 tis. eur.

Ďalšou významnou položkou sú súdne spory a medzinárodné arbitráže, vedené proti štátu resp. subjektom verejnej správy napr. z dôvodu domnelého porušenia investičných zmlúv, porušenia medzinárodného práva alebo z obchodných vzťahov. Na medziročnom úbytku týchto podmienených záväzkov sa podieľalo zníženie hodnoty súdnych sporov o 153 190 tis. eur najmä v dôsledku ukončených súdnych sporov Ministerstva financií SR vo veci žalôb občanov poškodených nebankovými subjektmi (BMG Invest, Drukos a pod.). Železničná spoločnosť Slovensko, a.s. medziročne vykazuje súdne spory nižšie o 51 752 tis. eur z dôvodu zastavenia súdneho sporu vo veci náhrady škody dodávateľovi železničnej spoločnosti zo zmlúv o stavbe, skúškach a zmluvách o dielo k prototypu rušňa rady 755. Na strane zníženia podmienených záväzkov sa prejavilo aj zastavenie medzinárodnej arbitráže v spore s poľskou Spoločnosťou Spóldzielnia Pracy Muszynianka z údajného porušenia bilaterálnej investičnej dohody medzi Poľskom a Slovenskou republikou, ktorej predmetom bol ústavný zákaz vývozu vody z územia SR.

|  |  |  |  |  |  |
| --- | --- | --- | --- | --- | --- |
| **Podmienené záväzky podľa zložiek verejného sektora – nekonsolidované (tis. eur)** | | | | |  |
|  |  | **2020 2019 Δ 2020- 2019** | | | |
| Ústredná správa a ostatné subjekty | 19 661 268 | | 18 488 756 | 1 172 512 | |
| Obce a ich účtovné jednotky | 67 691 | | 53 257 | 14 434 | |
| VÚC a ich účtovné jednotky | 529 | | 529 | 0 | |
| **Spolu** | **19 729 488** | | **18 542 542** | **1 186 946** | |

Zdroj: Účtovné závierky subjektov a databáza MF SR

Hodnotovo najvýznamnejšiu skupinu tvoria **podmienené záväzky vyplývajúce z poskytnutých záruk** vyplývajúcich zo stabilizačných mechanizmov (v správe Ministerstva financií SR) a **kapitálu splatného na požiadanie** v medzinárodných finančných inštitúciách. Najväčší podmienený záväzok ostáva vykázaný pri Európskom stabilizačnom mechanizme (ESM) vo výške 6 148 450 tis. eur. Tento finančný mechanizmus je určený na poskytovanie pomoci členským štátom eurozóny vo vážnych finančných problémoch s cieľom zabezpečiť stabilitu eurozóny. Základné imanie ESM v sume 704 798 700 tis. eur tvorí 80 548 400 tis. eur vo forme splatených akcií (z toho podiel SR: 659 200 tis. eur) a 624 250 300 tis. eur vo forme akcií splatných na vyzvanie (z toho podiel SR: 5 768 000 tis. eur). Slovenská republika sa ratifikáciou zmluvy, ktorou sa zriaďuje ESM zaviazala, že v prípade, ak úroveň splateného imania klesne pod schválenú úroveň absorbovaním strát vzniknutých v rámci pomoci členským štátom eurozóny, Správna rada ESM vyzve akcionárov na jeho splatenie jednoduchou väčšinou. Zmena podielov SR na základe poslednej úhrady 134 150 tis. eur podľa účtovej závierky ESM sa prejaví až v roku 2021.

Európsky nástroj finančnej stability (EFSF[[9]](#footnote-9)) je predchodca ESM (tzv. euroval 1). Slovenská republika sa ako členský štát EFSF zaviazala poskytovať záruky za dlhové finančné inštrumenty vydávané EFSF v prípade žiadosti členského štátu eurozóny o finančnú stabilizačnú pomoc. V zmysle zákona  
č. 381/2010 Z. z. o špecifických štátnych zárukách a o zmene a doplnení niektorých zákonov sa Slovensko musí podieľať na celkovej výške záruk do sumy, ktorá nepresiahne 7 727 570 tis. eur. Zároveň sa musí podieľať na ďalších záručných mechanizmoch potrebných na získanie AAA ratingu pre EFSF, napríklad poskytnutím dodatočných záruk EFSF do výšky 165 % svojho podielu na zárukách pre každú emisiu. Stav záruk vystavených Slovenskou republikou bol k 31.12.2020 vo výške 2 372 001 tis. eur a medziročne sa znížil o 54 841 tis. eur.

**Kapitál splatný na vyzvanie (tzv. ,,call capital“) v medzinárodných finančných inštitúciách** je takisto v správe Ministerstva financií SR. Ide o nesplatenú časť podielov na základnom imaní konkrétnych finančných inštitúcií, k splateniu ktorej je nutná výzva pre akcionárov („call“). Keďže nie je isté v akom čase a v akom objeme bude nutné doplniť základné imanie týchto inštitúcií, rozvrhnutý podiel pripadajúci na Slovenskú republiku, ako člena v medzinárodných finančných inštitúciách, sa vykazuje na podsúvahe ako podmienené pasívum. Primárnym cieľom členstva v medzinárodných bankách je vzájomná pomoc v oblasti hospodárskeho rozvoja prostredníctvom koncentrácie kapitálu z národných zdrojov. Samotná Slovenská republika čerpá zvýhodnené úvery od niektorých z týchto bánk, napríklad na rozvoj domácej cestnej infraštruktúry a podporu spoločných programov SR a EÚ.

|  |  |  |  |
| --- | --- | --- | --- |
| **Prehľad najväčších podmienených záväzkov (tis. eur)** | | | |
|  | **31.12.2020** | **31.12.2019** | **Δ2020-2019** |
| **Kapitál na požiadanie a záruky v medz. finančných inštitúciách** | **9 775 515** | **8 707 364** | **1 068 151** |
| Európsky stabilizačný mechanizmus (ESM) | 6 148 450 | 5 108 800 | 1 039 650 |
| Európsky nástroj finančnej stability (EFSF) | 2 372 001 | 2 426 842 | -54 841 |
| Európska investičná banka | 684 231 | 573 996 | 110 235 |
| Medzinárodná banka pre obnovu a rozvoj | 400 805 | 424 485 | -23 680 |
| Európska banka pre obnovu a rozvoj | 101 359 | 101 359 | 0 |
| Medzinárodná investičná banka | 38 364 | 41 319 | -2 955 |
| Rozvojová banka rady Európy | 16 854 | 16 854 | 0 |
| Medzinárodná banka pre hospodársku spoluprácu | 10 658 | 10 658 | 0 |
| Mnohostranná agentúra pre investičné záruky | 2 793 | 3 051 | -258 |
| **Medzinárodné investičné arbitráže** | **28 692** | **139 292** | **-110 600** |
| Zdravotná poisťovňa Union, a.s. | 28 692 | 28 692 | 0 |
| Spoldzielnica Pracy Muszynianka | 0 | 110 600 | -110 600 |
| **Ostatné súdne spory** | **4 092 515** | **4 245 705** | **-153 190** |
| Ministerstvo financií SR | 1 433 565 | 1 500 261 | -66 696 |
| Ministerstvo vnútra SR | 1 140 340 | 1 148 977 | -8 637 |
| Kancelária národnej rady SR | 615 625 | 615 625 | 0 |
| Ministerstvo práce, sociálnych vecí a rodiny SR | 452 469 | 451 089 | 1 380 |
| MH Manažment, a.s. (FNM SR) | 191 563 | 227 446 | -35 883 |
| Ministerstvo hospodárstva SR | 119 155 | 88 800 | 30 355 |
| Slovenský pozemkový fond | 79 942 | 101 900 | -21 958 |
| Vodohospodárska výstavba, š.p. | 59 856 | 59 856 | 0 |
| Železničná spoločnosť Slovensko, a.s. | 0 | 51 751 | -51 751 |
| **Iné (podniky štátnej správy, MF SR)** | **5 216 262** | **5 035 279** | **180 983** |
| Slovenské elektrárne, a.s. | 3 177 596 | 3 087 698 | 89 898 |
| MH Manažment, a.s. | 976 822 | 976 822 | 0 |
| Slovenský plynárenský priemysel, a.s. | 347 233 | 452 442 | -105 209 |
| Záruky MF SR | 221 195 | 9 765 | 211 430 |
| Exportno-importná banka Slovenska | 190 237 | 165 981 | 24 256 |
| Východoslovenská energetika, a.s. | 112 200 | 112 200 | 0 |
| Slovenská záručná a rozvojová banka, a.s. | 89 215 | 121 941 | -32 726 |
| Jadrová a vyraďovacia spoločnosť, a.s. | 71 912 | 71 912 | 0 |
| Lesy SR, š.p. | 15 486 | 15 818 | -332 |
| Národná diaľničná spoločnosť, a.s. | 8 682 | 1 823 | 6 859 |
| Slovenská elektrizačná a prenosová sústava, a.s. | 3 792 | 0 | 3 792 |
| MH Invest, s.r.o | 1 892 | 18 877 | -16 985 |
| **Spolu** | **19 112 984** | **18 127 640** | **985 344** |

Zdroj: Účtovné závierky subjektov a databáza MF SR

**Medzinárodné investičné arbitráže** vznikajú domnelým porušením bilaterálnych investičných dohôd uzatváraných medzi suverénnymi štátmi. Predmetom sporov je náhrada škody za porušenie dohôd o podpore a ochrane investícií.

**Ministerstvo financií SR** viedlo ku koncu roka 2020 dve medzinárodné arbitráže. Najvýznamnejšou z nich bola medzinárodná arbitráž so Zdravotnou poisťovňou Union, a.s. ide o spor Achmea B.V. vs. Slovenská republika, z dôvodu zákazu zisku zdravotných poisťovní v roku 2007. V tejto arbitráži, vedenej podľa bilaterálnej investičnej dohody medzi SR a Holandským kráľovstvom, bol v decembri 2012 vydaný rozsudok, ktorým arbitrážny tribunál nariadil SR zaplatiť žalobcovi odškodnenie vo výške cca 25 200 tis. eur plus úroky vo výške 2 900 tis. eur. Konanie o zrušení tohto rozsudku ako aj jurisdikčného rozhodnutia v tomto spore na Nemeckom spolkovom súde, pred ktorým SR napadla tieto rozhodnutia, je v súčasnosti prerušené do rozhodnutia Súdneho dvora EÚ o predbežnej otázke. Súdny dvor EÚ rozhodol dňa 6.3.2018 o predbežnej otázke vo veci neaplikovateľnosti arbitrážnej doložky v bilaterálnej investičnej zmluve medzi SR a Holandskom. Nakoľko arbitrážny rozsudok, na výkon ktorého sa vedie exekučné konanie pred súdmi v Luxemburgu bol zrušený, SR žiada o uvoľnenie zablokovaného majetku. Achmea sa v konaní pred Luxemburskými súdmi bráni tým, že podala pred nemeckým Ústavným súdom voči rozhodnutiu Najvyššieho spolkového súdu v Nemecku ústavné sťažnosti, o ktorých prípustnosti zatiaľ nebolo rozhodnuté. Luxemburský súd v novembri 2019 rozhodol, že konanie je pozastavené do rozhodnutia nemeckého Ústavného súdu o ústavných sťažnostiach.

Druhou arbitrážou je spor s poľskou spoločnosťou Spóldzielnia Pracy Muszynianka z údajného porušenia bilaterálnej investičnej dohody medzi Poľskom a Slovenskou republikou.  
Spor iniciovala poľská spoločnosť v roku 2016 a ako dôvod má byť ústavný zákaz vývozu vody z územia SR, čím mala byť tejto spoločnosti spôsobená domnelá škoda vo výške 75 960 tis. eur.  
V roku 2017 bola požadovaná čiastka na základe expertného posudku poľskej spoločnosti zvýšená na 202 790 tis. eur. V januári 2018 Slovenská republika podala pred arbitrážny tribunál písomnú obhajobu. Počas roka 2018 boli zo strany Ministerstva financií SR predložené podania v rámci obhajoby, potenciálna škoda spoločnosti bola viackrát znížená až na 110 600 tis. eur zo strany samotnej spoločnosti. Na argumenty vznesené v priebehu pojednávania reagovala SR i žalobca samostatnými podaniami v priebehu mája 2019. V marci 2020 dostal arbitrážny tribunál nóty Slovenska a Poľska  
k rozhodnutiu v prípade Achmea, na ktoré určil procesný harmonogram na vyjadrenie a to do konca apríla 2020. Dňa 07. 10. 2020 bolo vydané rozhodnutie arbitrážneho tribunálu, ktorý rozhodol, že Slovenská republika nie je povinná platiť žiadnu škodu žalobcovi. Žalobca podľa vedomostí SR nepodal žiadosť o zrušenie rozhodcovského rozsudku vo Švajčiarsku, teda rozhodnutie arbitrážneho tribunálu je možné považovať za konečné.

Ministerstvo financií SR dostalo v novembri 2020 oznámenie o existencii sporu od americkej spoločnosti Discovery LLC, jediného spoločníka spoločnosti Alpine Oil & Gas, s.r.o. vo veci náhrady škody z dôvodu údajného znemožnenia ťažby ropy a zemného plynu v lokalite východného Slovenska. Ministerstvo financií SR konzultuje so spoločnosťou tvrdený spor a údajný nárok spoločnosti v rámci predarbitrážnej fázy sporu, ktorej výsledkom potenciálne môže byť aj mimosúdne riešenie sporu. Nakoľko potenciálny žalobca existenciu údajnej škody doposiaľ nepodložil relevantnými výpočtami, finančné mimosúdne vyrovnanie v súčasnosti nie je zo strany SR reálne. Arbitrážne konanie môže byť začaté po apríli 2021. Vzhľadom k tomu, že sa spor rieši a zatiaľ nie je relevantná informácia k hodnote sporu (nie je doručená žaloba), výška podmieneného záväzku nebola pre účely súhrnnej účtovnej závierky vyčíslovaná.

Z **ostatných súdnych sporov** vykazuje najvyššiu hodnotu Ministerstvo financií SR v úhrnnej hodnote 1 433 565 tis. eur, pričom ide najmä o náhradu škody uplatňovanej podľa zákona č. 514/2003 Z. z. o zodpovednosti za škodu spôsobenú pri výkone verejnej moci a o zmene niektorých zákonov, v ktorých Ministerstvo financií SR zastupuje pred súdom aj iné orgány verejnej moci.

Ministerstvo vnútra SR vykazuje podmienené pasíva zo súdnych sporov v sume 1 140 339 tis. eur najmä z titulu náhrady škody spôsobenej pri výkone verejnej moci (preskúmanie zákonnosti rozhodnutia, náhrada škody, antidiskriminačná žaloba, náhrada majetkovej ujmy a iné). Zníženie hodnoty týchto podmienených pasív o 8 638 tis. eur bolo spôsobené prehodnotením pravdepodobnosti možného budúceho plnenia.

Kancelária Národnej rady SR eviduje podmienené záväzky z existujúcich alebo hroziacich súdnych sporov, z čoho podstatnú časť tvoria žaloby za náhradu škody spôsobenú legislatívnou činnosťou  
NR SR vrátane troch súdnych sporov o ,,zákaz zisku“ zdravotných poisťovní (spolu 614 079 tis. eur).

Ministerstvo práce, sociálnych vecí a rodiny SR zaznamenalo prírastok hodnoty súdnych sporov  
o 1 380 tis. eur. Najvýznamnejší je spor s fyzickou osobou o náhradu škody vo výške 450 000 tis. eur, ktorá mala byť spôsobená údajnou nečinnosťou a nesprávnym úradným postupom.

MH Manažment, a.s. vykazuje hodnotu súdnych sporov, na ktoré nie sú vytvorené rezervy, resp. riadne záväzky, vo výške 191 563 tis. eur. Ide o viaceré súdne spory, hodnotovo najväčšie z nich sú vedené s advokátskou kanceláriou JUDr. R.B. (71 340 tis. eur) a voči občianskemu združeniu Fond sociálnej podpory (46 681 tis. eur).

Ministerstvo hospodárstva SR eviduje podmienené záväzky zo súdnych sporov vo výške 119 155 tis. eur, pričom medziročné zvýšenie 30 353 tis. eur bolo spôsobené prehodnotením súdneho sporu so spoločnosťou, ktorá žaluje ministerstvo o náhradu škody pri výkone verejnej moci.

Slovenský pozemkový fond vykazuje podmienené záväzky najmä z titulu 3 právnych sporov v úhrnnej výške 79 942 tis. eur, pričom ide najmä o žaloby súkromných spoločností v ktorých si uplatňujú náhradu škody titulom údajne zmarenej investície z dôvodu, že fond vydal pozemky, na ktorých sa mali realizovať investičné projekty. Medziročné zníženie bolo spôsobené prehodnotením jedného súdneho sporu (zníženie pravdepodobnosti rizika v prospech fondu) v žalovanej hodnote 23 183 tis. eur.

Vodohospodárska výstavba, š. p. eviduje viaceré súdne spory, pričom väčšinu z uvedenej sumy tvorí spor o náhradu škody z dôvodu údajného porušenia nájomnej zmluvy a spory so Slovenskými elektrárňami o úhradu platieb podľa zmluvy o prevádzke Vodnej elektrárne Gabčíkovo. Vodohospodárska výstavba, š.p. vykazuje voči Slovenským elektrárňam aj podmienené aktíva, z titulu bezdôvodného obohatenia, ktoré malo vzniknúť úhradou platieb Slovenským elektrárňam, a.s. podľa neplatnej zmluvy o prevádzke Vodnej elektrárne Gabčíkovo. V súdnych sporoch sa naďalej pokračuje. Pre účely vyčíslenia čistého bohatstva je nutné znížiť túto hodnotu o podiel, ktorý pripadá na štát z dôvodu vlastníckeho podielu v SE, a.s. (34 %).

Železničná spoločnosť Slovensko, a. s., medziročne vykazuje súdne spory nižšie o 51 752 tis. eur. Išlo o súdny spor o náhradu škody, ktorá mala vzniknúť dodávateľovi železničnej spoločnosti zo zmlúv o stavbe, skúškach a zmluvách o dielo k prototypu rušňa radu 755. Okresný súd Bratislava III žalobu v celom rozsahu zamietol a rozsudok bol potvrdený Krajským súdom v Bratislave. Žalobca podal odvolanie, ale z dôvodu neuhradenia správneho poplatku za dovolanie zo strany žalobcu bolo súdne konanie zastavené.

Z **ostatných podmienených záväzkov** vykazujú najvyššiu hodnotu Slovenské elektrárne, a. s. Vo svojej účtovnej závierke vykázali podmienené pasíva (okrem iných) v podobe záložného práva na dlhodobý hmotný majetok a zásoby. Hodnota záložného práva medziročne vzrástla o 261 825 tis. eur. Hodnota podmienených pasív potenciálne prislúchajúca štátu bola prenásobená podielom 34 % čo tvorí 3 177 596 tis. eur.

MH Manažment, a.s. vykazuje podmienené záväzky z ručenia za splnenie záväzkov vyplývajúcich z niektorých privatizačných zmlúv uzavretých bývalým Fondom národného majetku. Fond národného majetku sa zaviazal uhradiť nadobúdateľom privatizovaných spoločností určité straty na majetku, ktoré im môžu v budúcnosti vzniknúť v dôsledku určitých rizík definovaných v privatizačných zmluvách.

Slovenský plynárenský priemysel, a.s. vykazuje podmienené pasíva v podobe finančných derivátov, používajúcich sa pri kontrahovaní zemného plynu na komoditných burzách.

Poskytnuté záruky Ministerstvom financií SR boli vykázané vo výške 221 195 tis. eur, a medziročne sa zvýšili o 211 430 tis. eur. Nárast spôsobili vystavené záruky podľa zákona č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v platnom znení, v prospech finančných inštitúcií (SZRB, Eximbanka a NDF II, a.s.), ktoré poskytli úvery resp. záruky za úvery na podporu podnikateľom v čase pandémie COVID-19. Vzájomné záruky voči subjektom verejnej správy sú predmetom konsolidácie aj na úrovni podmienených záväzkov (144 529 tis. eur).

Exportno-importná banka Slovenska vykazuje v iných pasívach hodnotu poskytnutých záruk   
127 113 tis. eur a neodvolateľné úverové prísľuby 63 124 tis. eur. Hodnota záruk vzrástla o 9 676 tis. eur a hodnota úverových prísľubov o 14 580 tis. eur obdobne ako pri Ministerstve financií SR z dôvodu nových nástrojov podľa zákona č. 67/2020 Z. z. za účelom zabezpečenia likvidity podnikateľov v čase pandémie.

Východoslovenská energetika Holding, a.s. vykazuje vystavené záruky voči komerčným bankám v hodnote 220 000 tis. eur, po prepočítaní na vlastnícky podiel štátu je to 112 000 tis. eur. Spoločnosť považuje tieto záruky za rizikové resp. významné, keďže v minulosti existovali úvery poskytnuté skupine VSEH, a.s. a neboli zabezpečené finančnými zárukami a úrokový diferenciál medzi zaručenými a nezaručenými úvermi bol zanedbateľný.

Obdobne Slovenská záručná a rozvojová banka Slovenska, a.s. vykazuje záruky (48 910 tis. eur) a úverové prísľuby (40 305 tis. eur) v zmysle Záručnej listiny a Zmluvy o podmienkach poskytovania finančnej pomoci pre malé podniky a stredné podniky.

Jadrová a vyraďovacia spoločnosť, a.s. vykazuje podmienené pasíva z titulu úhrad za odstránenie kalov a sorbentov ako aj odpady z tzv. mogilniku pochádzajúcich z historickej prevádzky JE V1. Spoločnosť sa zaviazala odstrániť tieto odpady do roku 2020, celková suma za spracovanie týchto odpadov bola fixne stanovená na 71 912 tis. eur.

Lesy Slovenskej republiky, š.p. dlhodobo vykazujú hodnotu majetku, ktorá je právne neusporiadaná (napr. pozemky a stavby), a ktoré môžu byť predmetom vrátenia pôvodným vlastníkom. Odhadovaná hodnota sa medziročne znížila na 15 486 tis. eur.

Z dôvodu abstrahovania od vzájomných vzťahov v rámci podmienených záväzkov (vzájomné súdne spory, poskytnuté záruky) a vylúčenia duplicitného vplyvu niektorých pasív na čisté bohatstvo je ich hodnota pre účely vyčíslenia čistého bohatstva znížená z hodnoty 19 729 488 tis. eur na hodnotu 19 565 557 tis. eur.

**IV. SKUTOČNOSTI, KTORÉ NASTALI PO DNI, KU KTORÉMU SA ZOSTAVUJE ÚČTOVNÁ ZÁVIERKA, DO DŇA JEJ ZOSTAVENIA**

V prvých mesiacoch roku 2020 sa začal šíriť nový koronavírus spôsobujúci ochorenie COVID-19 po celom svete a jeho negatívny vplyv na hospodárstvo krajiny a spoločnosť ako takú sa prejavuje aj v roku 2021. Od 12. marca 2020 vláda Slovenskej republiky vyhlásila mimoriadnu situáciu podľa osobitného predpisu[[10]](#footnote-10) v súvislosti s ohrozením verejného zdravia II. stupňa a zároveň aj núdzový stav. Vyhlásený núdzový stav bol zrušený 14. júna 2020 avšak mimoriadna situácia naďalej trvá aj v priebehu roka 2021. V nadväznosti na mimoriadnu situáciu v krajine boli Národnou radou SR prijaté viaceré novely zákonov resp. nové zákony upravujúce jednotlivé práva a povinnosti právnických a fyzických osôb v oblasti daní, účtovníctva, výkazníctva, poskytovania štátnej pomoci, zabezpečenia zdravotnej starostlivosti a mnohých ďalších.

Vplyv pandémie COVID-19 na hospodárstvo SR je bližšie popísaný v dokumentoch Návrh rozpočtu verejnej správy SR na roky 2022-2024, v Návrhu rozpočtového plánu na rok 2022 a v Programe stability 2021- 2024.

Príloha č. 1: Prehľad o subjektoch zaradených do súhrnného celku za rok 2020

|  |  |  |  |  |  |  |
| --- | --- | --- | --- | --- | --- | --- |
| **Názov subjektu** | **Počet ÚJ spolu** | **z toho** | | | | |
| **Počet RO** | **Počet PO** | **Počet** | **Počet** | **Počet** |
| **OS** | **š.p.** | **š.f.** |
| Ministerstvo vnútra SR | 325 | 314 | 10 | 1 | - | - |
| Ministerstvo zdravotníctva SR | 87 | 39 | 38 | 8 | 2 | - |
| Ministerstvo práce, sociálnych vecí a rodiny SR | 85 | 83 | 1 | 1 | - | - |
| Ministerstvo spravodlivosti SR | 85 | 85 | - | - | - | - |
| Ministerstvo pôdohospodárstva a rozvoja vidieka SR | 61 | 46 | 7 | - | 8 | - |
| Slovenská akadémia vied | 48 | 22 | 26 | - | - | - |
| Ministerstvo kultúry SR | 32 | 7 | 25 | - | - | - |
| Ministerstvo dopravy a výstavby SR | 24 | 5 | - | 16 | 2 | 1 |
| Ministerstvo hospodárstva SR | 21 | 4 | 3 | 12 | 1 | 1 |
| Ministerstvo obrany SR | 21 | 10 | 2 | 8 | 1 | - |
| Ministerstvo školstva, vedy, výskumu a športu SR | 19 | 11 | 6 | 2 | - | - |
| Ministerstvo financií SR | 17 | 10 | - | 6\* | 1 | - |
| Ministerstvo životného prostredia SR | 13 | 2 | 8 | - | 2 | 1 |
| Generálna prokuratúra SR | 9 | 9 | - | - | - | - |
| Ministerstvo zahraničných vecí a európskych záležitostí SR | 5 | 3 | 1 | 1 | - | - |
| Úrad pre normalizáciu, metrológiu a skúšobníctvo SR | 4 | 2 | 1 | - | 1 | - |
| Úrad geodézie, kartografie a katastra SR | 3 | 2 | 1 | - | - | - |
| Správa štátnych hmotných rezerv SR | 2 | 1 | - | 1 | - | - |
| Štatistický úrad SR | 2 | 1 | 1 | - | - | - |
| Ministerstvo investícií, regionálneho rozvoja a informatizácie | 3 | 1 | 1 | 1 | - | - |
| Národný bezpečnostný úrad SR | 2 | 1 | 1 | - | - | - |
| Úrad vlády SR | 1 | 1 | - | - | - | - |
| Kancelária Národnej rady SR | 1 | 1 | - | - | - | - |
| Kancelária prezidenta SR | 1 | 1 | - | - | - | - |
| Kancelária Ústavného súdu SR | 1 | 1 | - | - | - | - |
| Kancelária Súdnej rady | 1 | 1 | - | - | - | - |
| Najvyšší kontrolný úrad SR | 1 | 1 | - | - | - | - |
| Najvyšší súd SR | 1 | 1 | - | - | - | - |
| Protimonopolný úrad SR | 1 | 1 | - | - | - | - |
| Slovenská informačná služba | 1 | 1 | - | - | - | - |
| Úrad jadrového dozoru SR | 1 | 1 | - | - | - | - |
| Úrad pre reguláciu sieťových odvetví SR | 1 | 1 | - | - | - | - |
| Úrad pre verejné obstarávanie SR | 1 | 1 | - | - | - | - |
| Úrad priemyselného vlastníctva SR | 1 | 1 | - | - | - | - |
| NDF II, a.s., NDF I s.r.o., SAM, VFF | 4 | - | - | 4 | - | - |
| Agentúra pre núdzové zásoby ropy a ropných produktov | 1 | - | - | - | - | - |
| Audiovizuálny fond | 1 | - | - | - | - | - |
| Danubiana, Centrum moderného umenia, n.o. | 1 | - | - | - | - | - |
| DEUS | 1 | - | - | - | - | - |
| Fond na podporu umenia | 1 | - | - | - | - | - |
| Fond na podporu vzdelávania | 1 | - | - | - | - | - |
| Fond na podporu športu | 1 | - | - | - | - | - |
| Fond na podporu kultúry národnostných menšín | 1 | - | - | - | - | - |
| Fond ochrany vkladov | 1 | - | - | - | - | - |
| Garančný fond investícií | 1 | - | - | - | - | - |
| Kancelária rady pre rozpočtovú zodpovednosť | 1 | - | - | - | - | - |
| Rozhlas a televízia Slovenska | 1 | - | - | - | - | - |
| Rada pre riešenie krízových situácií na fin. trhu | 1 | - | - | - | - | - |
| Rada pre vysielanie a retransmisiu | 1 |  |  |  |  |  |
| Sociálna poisťovňa | 1 | - | - | - | - | - |
| Slovenský pozemkový fond | 1 | - | - | - | - | - |
| Slovenské národné stredisko pre ľudské práva | 1 | - | - | - | - | - |
| Slovenská akreditačná agentúra pre vysoké školstvo | 1 | - | - | - | - | - |
| Tlačová agentúra Slovenskej republiky | 1 | - | - | - | - | - |
| Úrad pre dohľad nad výkonom auditu | 1 | - | - | - | - | - |
| Úrad pre dohľad nad zdravotnou starostlivosťou | 1 | - | - | - | - | - |
| Úrad komisára pre deti | 1 | - | - | - | - | - |
| Úrad komisára pre osoby so zdravotným postihnutím | 1 | - | - | - | - | - |
| Ústav pamäti národa | 1 | - | - | - | - | - |
| verejné vysoké školy | 20 | - | - | - | - | - |
| Ostatné neziskové organizácie ústrednej správy a územnej samosprávy | 491 | - | - | - | - | - |
| Bratislavský samosprávny kraj | 85 | 59 | 22 | 3 | - | - |
| Trnavský samosprávny kraj | 99 | 61 | 37 | - | - | - |
| Trenčiansky samosprávny kraj | 81 | 44 | 36 | - | - | - |
| Nitriansky samosprávny kraj | 113 | 81 | 29 | 2 | - | - |
| Žilinský samosprávny kraj | 118 | 55 | 59 | 3 | - | - |
| Banskobystrický samosprávny kraj | 121 | 73 | 43 | 4 | - | - |
| Prešovský samosprávny kraj | 135 | 86 | 48 | - | - | - |
| Košický samosprávny kraj | 114 | 87 | 21 | 5 | - | - |
| Obce SR | 5 991 | 2 208 | 255 | 602 | - | - |
| **Spolu** | **8 277** | **3 425** | **682** | **680** | **18** | **3** |

Legenda: UJ – účtovná jednotka, RO – rozpočtová organizácia, PO – príspevková organizácia, OS – obchodné spoločnosti, š.p. – štátne podniky, š.f. – štátne účelové fondy.

\*V rámci ústrednej správy sa vykazujú aj 4 investičné fondy (NDF I, NDF II, SAM, VTF) na podporu čerpania EÚ prostriedkov návratným spôsobom

1. Napríklad zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov, zákon č. 131/2002 Z. z. o vysokých školách a o zmene a doplnení niektorých zákonov. [↑](#footnote-ref-1)
2. <https://www.mfsr.sk/sk/financie/statne-vykaznictvo/klucove-dokumenty-uctovne-zavierky/suhrnna-vyrocna-sprava-sr/> [↑](#footnote-ref-2)
3. Vyhodnotenie stratégia riadenia štátneho dlhu, riadenie rizík štátneho dlhu je popísané v Súhrnnej výročnej správe SR za rok 2020, v kapitole 2.3. [↑](#footnote-ref-3)
4. <https://www.eurofima.org/> [↑](#footnote-ref-4)
5. Zákon č. 384/2011 Z. z. o osobitnom odvode vybraných finančných inštitúcií a o doplnení niektorých zákonov [↑](#footnote-ref-5)
6. Koncepcia oddlženia zdravotníckych zariadení <https://rokovania.gov.sk/RVL/Material/22174/2> [↑](#footnote-ref-6)
7. Bližšie informácie sú dostupné na oficiálne stránke [www.esm.europa.eu](http://www.esm.europa.eu), ktorá je spoločná aj pre popis nástroja EFSF. [↑](#footnote-ref-7)
8. Parlamentná tlač 310, hlasovanie č. 74 16. schôdze NR SR [↑](#footnote-ref-8)
9. EFSF má vplyv aj na dlh verejnej správy (kapitola 1.2.). Odlišná suma vyplýva z rozdielnej metodiky výpočtu dlhu a podmienených záväzkov, ktorá bola podrobnejšie vysvetľovaná v predchádzajúcich ročníkoch Súhrnnej výročnej správy. [↑](#footnote-ref-9)
10. [§ 8 zákona Národnej rady Slovenskej republiky č. 42/1994 Z. z.](https://www.slov-lex.sk/pravne-predpisy/SK/ZZ/1994/42/#paragraf-8) o civilnej ochrane obyvateľstva v znení neskorších predpisov. [↑](#footnote-ref-10)